Hajju Ge Mi Photo, Hithah Finikan Genesdheefi - Vaguthu\nހައްޖުގެ މި ފޮޓޯ، ހިތަށް ފިނިކަން ގެނެސްދީފި\nކޮންމެ އަހަރެއްގައި ވެސް ހައްޖުގެ މަތިވެރި އަޅުކަން އަދާ ކުރުމަށް އެތައް މިލިއަން މުސްލިމުންނެއް މައްކާއަށް ޒިޔާރާތް ކުރެއެވެ. މީގެ ތެރޭގައި އުމުރުން ދުވަސްވީ މީހުންވެސް ގިނަ އަދަދަކަށް ހިމެނޭ އިރު، މި އަހަރު ހައްޖުގެ އަޅުކަމުގެ ތެރެއިން ފެނުނު އެންމެ ހިތްގައިމު ފޮޓޯ އަކީ މިއެވެ. އެހެންކަމުން މި ފޮޓޯގެ ފަހަތުގައި ވާ ހާދިޘާ ކިޔައިދޭނަމެވެ.\nސައުދް އަލް މުންސިހިޖް އަކީ ސައުދީގެ ފޮޓޯގްރަފަރެކެވެ. ހައްޖުގެ އަޅުކަމަށް ގޮސް އުޅޭ މީހުންގެ ފޮޓޯ ނެގުމަށް އޭނާ ދިޔައިރު ފެނުނީ ކޮންމެ މީހެއްގެ ހިތަށްވެސް ފިނި ކަމެއް ގެނުވާނޭ ފަދަ ކަމެކެވެ. މުސްކުޅި ފިރިހެނަކު ވަރުބަލިވެ، ފަޔަށް ތަދުވެގެން އުޅޭ މަންޒަރު ފެނުމުން ފުލުހަކު ވަނީ އެމީހާ ކައިރިއަށް ގޮސް އެހީވާން ފަށާފައެވެ. އެ ބިމަކީ ހޫނު ގަދަ ތަނެއް ކަމުން، ފުލުސްމީހާ ވަނީ އޭނާގެ ފެންފުޅިނަގައި އެ މީހާގެ ބޮލަށް އަޅައިދީފައެވެ.\nފުލުސް މީހާ އެހީތެރި ވަނީ\nއުމުރުން ދުވަސްވީ މީހާ ފަޔަށް ތަދު ވެގެން އުޅޭކަމުން ފުލުސް މީހާ ދެން ވަނީ އޭނާ ދެ އަތް ދަނޑި މައްޗައް ލައި، އުރާލުމަށްފަހު އަރަފާތު ބިމުގައި އެމީހާ ދާން ބޭނުންވި މަންޒިލަށް ގެންގޮސް ދީފައެވެ. އެއީ3ކިލޯ މީޓަރުގެ ދިގު ރާސްތާއެއް ނަމަވެސް، ފުލުސް މީހާ މިކަން ކޮށްފައި ވަނީ ވަރަށް ވެސް ހިތްވަރު ގަދަކަމާއެކުގައި ކަން ފާހަގަކޮށްލެވެއެވެ.\nސައުދް މި ހާދިޘާ ހިނގައި ދިޔަ ގޮތް އެގައުމުގެ މީޑިއާތަކާ ހިއްސާ ކުރުމުން ދުނިޔޭގެ އެތައް ބައެއްގެ ސަމާލުކަން ވަނީ މިކަމަށް ލިބިގެން ގޮސްފައެވެ. މުސްލިމުންނަކީ އަބަދުވެސް އުމުރުން ދުވަސްވީ މީހުންނަށް އެހީތެރިވާން ޖެހޭ ބައެއް ކަމުގައި ވާއިރު، އެ ފުލުސް މީހާ ވަނީ މިކަމުގައި ލާމަސީލު ނާމޫނާ އެއް މުޅި ދުނިޔެ އަށް ދައްކާފައެވެ. އަހަރެމެން ދިވެހިން ވެސް މިގޮތަށް ވަމާ ހިނގާށެވެ.\nއޮގަސްޓް 13, 2019 20:55\nއެ ފުލުސް މީހާ އަށް ރަހުމަތް ލައްވާށި..އާމީން\nއޮގަސްޓް 14, 2019 00:19\nއޮގަސްޓް 13, 2019 22:14\nޢަހަރެމެން އެންމެންވެސް މިފަދަ މިސާލުތަކުން ނަމޫނާ ލިބިގަނެ ހިތްތަކަށް އުފާވެރިކަން ގެނެސްދޭ ލޯތަކަށް ފިނިކަން ލިއްބައިދޭ ބަޔަކުކަމުގައި ވަމާ ހިނގާށެވެ.\nއޮގަސްޓް 13, 2019 22:21\nއެ ސިފައިންގެ ކުއްޖާގެ މަންމައަށްސެލިއުޓް ކުރަމެވެ.އިސްލާމީ ތަޢުލީމުގެއަސްލު ކުލަ.\nއޮގަސްޓް 13, 2019 22:51\nއެތާ ތިބޭ ހުރިހާ ފުލުސްވެސް މުސްލިމު ނޫންތަ؟ އޭނާ އެކަންޏެއް ނޫންދޯ އެކަންތައް އެގޮތަށް ކުރާނީ އަކީ. ވަކި އެމީހާ ޚާއްސަ ތިޔަ ކުރީ ކޮންގޮތަކަށް ވިސްނާފަތަ؟\nއޮގަސްޓް 14, 2019 11:51\nހައްޖާޖީންނަށް އެހީވާ ސައުދީ ސިފައިންގެ ހިތް ހެޔޮ ކަމުގެ އެފަދަ ފޮޓޯތަށް އެހެން ނޫނަސް ފެނޭ.\nއޭނާ އެކުރީ ކުރަން ޖެހޭކަމެއް. ކޮން ރަހުމަތެކޭތަ؟\nއޮގަސްޓް 14, 2019 01:38\nތިމާ އަމިއްލަ އަށް އެހެން އުޅެވޭ ބާ؟ އެއީ ކުރަން ޖެހޭ ކަމެއް. ޥާހަކަ ހާއްސާ ވަނީ ވ. މަދުންް ފެންނ ކަމަަކަށް ވީމަ- ގެޓު ވެބާ ބްރޯ\nއޮގަސްޓް 14, 2019 11:00\nމިއަދު މިނޫސް ކިޔައިލުމުން ހިތަށް ފިނިކަންލިބިއްޖެއެވެ. ނޫސްވެރިކަމަކީ، ދޭދޭމީހުން ޖެއްސުމާއި، ނަފުރަތު އުފެއްދުމެއްނޫނެވެ. ކަމެއްހިނގައިދިޔަގޮތުގެ ތެދުޚަބަރު ގެނެސްދިނުމެވެ. މުޖުތަމަޢަށް ފައިދާކުރަނިވިގޮތަށް ތެދުޚަބަރު ގެނެސްދިނުމެވެ. ބައެއްގެ ނުވަތަ މީހެއްގެ އުނިސިފަ ފޮރުވައިދޭން މަސައްކަތްކުރުމެއްނޫނެވެ. ބަޔަކަށް ޕްރޮޕަގެންޑާ ފަތުރައިދީ އަނެއްބައެއްގެމައްޗަށް ނަފުރަތު އުފައްދައިދިނުމެއްނޫނެވެ. ވަގުތަކީ މުހިންމުއެއްޗެކެވެ. ފާއިތުވެހިނގައްޖެނަމަ، އަނބުރާނާންނާނެއެއްޗެކެވެ.\nއޮގަސްޓް 14, 2019 11:47


SunOnline: Sultan Park bomuge hamalaa ah fahu fili meehaku ehen massala eggai jalah\nސަލްޓަންޕާކު ބޮމުގެ ހަމަލާއަށްފަހު ފިލި މީހަކު އެހެން މައްސަލައެއްގައި ޖަލަށް\nލ. ގަން ތުނޑި ލަވްސައިޑް އަބްދުއްލަތީފް އިބްރާޙީމް -- ފޮޓޯ/ ޕޮލިސް\nދެހާސް ހަތްވަނަ އަހަރުގެ ސެޕްޓެމްބަރު މަހުގެ 29 ވަނަ ދުވަހު ސަލްޓަންޕާކު ތެރޭގައި އިންޕްރޮވައިޒްޑް ޑިވައިސް އެއް ގޮއްވާލި މައްސަލައަށް ފަހު ރާއްޖެއިން ބޭރަށް ގޮސް ފިލައިގެން އުޅެނިކޮށް ހައްޔަރުކޮށް ދޫކޮށްލި މީހަކު، އެހެން ކުށެއްގައި ޖަލަށް ލާން އިއްޔެ ހުކުމް ކޮށްފި އެވެ.\nލ. ގަމު މެޖިސްޓްރޭޓު ކޯޓުން އިއްޔެ ޖަލު ހުކުމެއް އިއްވާފައި ވަނީ، ސަލްޓަން ޕާކުގައި ބޮން ގޮއްވި މައްސަލައަށްފަހު ފިލި ލ. ގަން ތުނޑި ލަވްސައިޑް އަބްދުއްލަތީފް އިބްރާޙީމް (37) އެވެ.\nއޭނާގެ މައްޗަށް އިއްޔެ ސާބިތުވެފައި ވަނީ އަދުލު އިންސާފު ގާއިމުކުރުމަށް ހުރަސްއެޅުމުގެ ދައުވާއެކެވެ. އެ ކުށް ސާބިތުވެ އޭނާ އެއް އަހަރާއި 12 ދުވަހުގެ މުއްދަތަކަށް ޖަލަށް ލާން ގަމު ކޯޓުން ވަނީ ހުކުމް ކޮށްފައެވެ.\nމާފުށީ ޖަލުގައި ތިބި ގައިދީންތަކެއް ޓެރަރިސްޓް ހަމަލާއެއް ދިނުމަށް ރާވަމުން ދާކަމުގެ މައުލޫމާތު ލިބިގެން އެ ޖަލު ރެއިޑްކޮށް ބައެއް ތަކެތި ހޯދާފައިވާ ކަމަށް އޭޕްރީލް މަހުގެ 30 ވަނަ ދުވަހު ފުލުހުން ވަނީ ހާމަކޮށްފަ އެވެ.\nއަބްދުއްލަތީފްގެ މައްޗަށް އަދުލުއިންސާފު ގާއިމުކުރުމަށް ހުރަސްއެޅުމުގެ ދައުވާ އުފުލީ، އެކަމުގެ މައުލޫމާތު ލިބިގެން ފުލުހުން ގައުމުގައި ހިންގި އޮޕަރޭޝަނެއްގައި އޭނާގެ ފޯނު ދޭން އިންކާރުކޮށް ފޯނު ހަލާކު ކޮށްލުމުން ކަން އެނގިފައިވެ އެވެ.\nސަލްޓަންޕާކުގައި ބޮންގޮއްވި މައްސަލައިގައި 12 ޓޫރިސްޓަކު ވަނީ ޒަޚަމް ވެފައެވެ. އެ މައްސަލައިގައި 16 މީހެއްގެ މައްޗަށް ޓެރަރިޒަމްގެ ދައުވާކޮށްފައިވެ އެވެ. އޭގެތެރެއިން ބައެއް މީހުންގެ މައްޗަށް ވަނީ ކުށް ސާބިތުވެ ޖަލަށް ލުމަށް ހުކުމްކޮށްފައެވެ. އަދި އެ މައްސަލައިގައި ތުހުމަތު ކުރެވޭ 10 މީހަކު ވަނީ ރާއްޖެއިން ފުރައިގެން ގޮސް ފިލާފަ އެވެ.\nސަލްޓަން ޕާކު މައްސަލައިގައި އަބްދުއްލަތީފް ހޯދަން އިންޓަޕޯލުން ރެޑް ނޯޓިސް ވެސް ނެރުނެވެ.\nއެ މައްސަލައާއި ގުޅިގެން އޭނާ ހައްޔަރުކުރީ 2012 ވަނަ އަހަރުގެ އޮގަސްޓްމަހުގެ ފަސް ވަނަ ދުވަހުގެ މެންދުރު ޕާކިސްތާނުން ދިވެހިރާއްޖެއަށް އޭނާ އައި ވަގުތު އެއާޕޯޓުންނެވެ.\nވިލިނގިލި އަދި ގަމުގައި ހެދި ކޮވިޑް ފެސިލިިޓީ ހުޅުވައިފި\nކޮވިޑަށް ފަރުވާ ދެވޭވަރަށް ލ. ގަން ފެސިލިޓީ ތައްޔާރުވެއްޖެ\nގަމުން މަސް ފެންގަނޑަށް ވެއްޓުނު ކުއްޖާ ފަރުވާއަށް މާލެއަށް


Villijoali kolhah9lan’du jahai, Wamco in Championkan hoadhaifi - One Online\nވިލި މުއައްސަސާ ކަޕްގެ ޗެމްޕިއަން ކްލަބު ވެމްކޯ -- ވަން ފޮޓޯ/ މުހައްމަދު އައުޒަމް\nވިލިޖޯލި ކޮޅަށް ނުވަ ޖަހައި، ވިލި މުއައްސަސާ ކަޕް 2019ގެ ޗެމްޕިއަންކަން ކްލަބު ވެމްކޯ އިން ހޯދައިފިއެވެ.\nކްލަބު އެމްޓީސީސީ އާއި އެމްޓީސީސީ ވިލިމާލެ ފެރީ ޔުނިޓް ގުޅިގެން ވިލިމާލޭގެ މުއައްސަސާތަކުގެ މެދުގައި ބޭއްވި ވިލި މުއައްސަސާ ކަޕްގެ ޗެމްޕިއަންކަން ވެމްކޯ އިން ހޯދީ ވިލިމާލެ ފުޓްސަލް ދަނޑުގައި ރޭ ކުޅުނު ފައިނަލް މެޗުގައި ވިލިޖޯލި އަތުން 9-0ގެ ނަތީޖާއަކުން މޮޅުވެގެންނެވެ.\nވިލި މުއައްސަސާ ކަޕްގެ ފައިނަލުގައި ވިލިޖޯއްޔާއި ކްލަބު ވެމްކޯ ބައްދަލުކުރި މެޗުގެ ތެރެއިން: އެ މެޗު 9-0ގެ ނަތީޖާއަކުން ކާމިޔާބުކޮށް، ޗެމްޕިއަންކަން ހޯދީ ވެމްކޯ --- ވަން ފޮޓޯ/ މުހައްމަދު އައުޒަމް\nމިއަހަރުގެ މުބާރާތުގައި މޮޅު ކުޅުމެއް ދެއްކި ވިލިޖޯލި ކޮޅަށް ވެމްކޯ އިން ޖެހި ނުވަ ލަނޑުގެ ތެރެއިން އަބްދުﷲ ޖުނާ ތިން ލަނޑު ކާމިޔާބުކޮށްދިން އިރު، އިބްރާހިމް ޖުނާހު ދެ ލަނޑު ކާމިޔާބުކޮށްދިނެވެ. ވެމްކޯގެ ނާސިހު މުހައްމަދާއި އަލީ ނިޒާމް އަދި އަބްދުﷲ ސަމީހު މޫސާ (ސަމިއްޓޭ) ވެސް އެޓީމަށް ލަނޑެއް ކާމިޔާބުކޮށްދިނެވެ. އަދި އެޓީމުގެ އަނެއް ލަނޑަކީ ވިލިޖޯލީގެ މުހައްމަދު ވިލްފް އަތުން ބައިކޮޅަށް ވަން ލަނޑެކެވެ. މެޗުގެ މޮޅު ކުޅުންތެރިޔާގެ މަގާމަށް ހޮވުނީ ވެމްކޯގެ އިބްރާހިމް މުބީން (މުއްކި) އެވެ.\nމެޗަށްފަހު ވަނަވަނައަށް ހޮވުނު ޓީމުތަކާއި ކުޅުންތެރިންނަށް ވަނީ ތައްޓާއި އިނާމު ހަވާލުކޮށްފައެވެ. މުބާރާތް ނިންމުމުގެ ރަސްމިއްޔާތު ޝަރަފުވެރިކޮށްދެއްވީ ރައްޔިތުންގެ މަޖިލީހުގެ ވިލިމާލެ ދާއިރާގެ މެމްބަރު އަހްމަދު އުޝާމެވެ. އުޝާމްގެ އިތުރުން އެމްޓީސީސީގެ ސީއީއޯ ހަސަން ޝާހު އާއި ވިލިމާލެ ކައުންސިލަރު ހަމްނާ ވަހީދާއި އެމްޓީސީސީގެ ޖެނެރަލް މެނޭޖަރު އިސްމާއިލް އަދުހަމާއި އެމްޓީސީސީގެ އެސިސްޓަންޓް ޖެނެރަލް މެނޭޖަރު ފާތިމަތު ޖަބީނާއި އެމްޓީސީސީގެ ވިލިމާލެ ފެރީ ޔުނިޓްގެ ސީނިއާ މެނޭޖަރު އިބްރާހިމް ސިރާޖް އަދި ކްލަބު އެމްޓީސީސީގެ ޗެއާމަން އަބްދުﷲ ޝިމާޒު ވެސް އެ ރަސްމިއްޔާތުގައި ބައިވެރިވެވަޑައިގެންނެވިއެވެ.\nވިލި މުއައްސަސާ ކަޕްގެ ރަނަރަޕް ވިލިޖޯލި -- ވަން ފޮޓޯ/ މުހައްމަދު އައުޒަމް\nމި މުބާރާތުގެ ޗެމްޕިއަން ޓީމު، ކްލަބު ވެމްކޯއަށް ތައްޓާއި މެޑަލް އަދި 15،000 ރުފިޔާގެ ފައިސާގެ އިނާމު ހަވާލުކޮށްފައިވާ އިރު، ރަނަރަޕް ވިލިޖޯއްޔަށް ތައްޓާއި މެޑަލް އަދި 5،000 ރުފިޔާގެ ފައިސާގެ އިނާމު ވަނީ ހަވާލުކޮށްފައެވެ. މުބާރާތުގެ ފެއާޕްލޭ ޓީމަކަށް ހޮވިފައިވަނީ ރަނަރަޕް މަގާމު ވެސް ހޯދި ވިލިޖޯއްޔެވެ.\nމި މުބާރާތުގެ އެންމެ މޮޅު ފަސް ކުޅުންތެރިންނަށް ހޮވުނީ ވިލިޖޯލީގެ އާދަމް ނަޝްވާނާއި އެޓީމުގެ މުހައްމަދު ވިލްފާއި ކްލަބު ވެމްކޯގެ އިބްރާހިމް މުބީން (މުއްކި) އާއި އެޓީމުގެ އަބްދުﷲ ސަމީހު މޫސާ (ސަމިއްޓޭ) އަދި އެޓީމުގެ ގޯލްކީޕަރު ޒައިދާން އަހުމަދެވެ. މުބާރާތުގައި އެންމެ ގިނަ ލަނޑު ޖެހި ކުޅުންތެރިޔަކަށް ހޮވުނީ ވިލިޖޯލީގެ އާދަމް ނަޝްވާނެވެ. އޭނާ ވަނީ މުބާރާތުގައި 11 ލަނޑު ޖަހައިފައެވެ.\nވިލި މުއައްސަސާ ކަޕްގެ އެންމެ މޮޅު ފަސް ކުޅުންތެރިން --- ވަން ފޮޓޯ\nމި މުބާރާތުގައި ވަރަށް އެކްޓިވްކޮށް އުޅުނު ދެ ފަރާތެއް ފާހަގަކުރުމުގެ ގޮތުން ކްލަބު އެމްޓީސީސީން ވަނީ ހަނދާނީ ފިލައެއް އަރުވައިފައެވެ. އެއީ ހާއްސަ އެހީއަށް ބޭނުންވާ ދެ މީހުން ކަމަށްވާ މިރުޒާ މުނީރާއި އިސްމާއިލް ނާޒިފް ސައީދެވެ. އޭގެ ތެރެއިން މިރުޒާއަކީ އެމްޓީސީސީގެ މުވައްޒަފެކެވެ. އަދި ނާޒިފް މަސައްކަތްކުރަނީ ސްޓެލްކޯގައެވެ.\nގުޅޭ ޓެގު ފުޓްސަލް ވިލިމާލެ ވިލި މުއައްސަސާ ކަޕް އެމްޓީސީސީ


N. Kuredhivaru Falhuvi Goiy Engeytha?\nނ. ކުރެދިވަރު ފަޅުވި ގޮތް އެނގޭތަ؟\nކުރެދިވަރު - ފޮޓޯ: ހުސެން ނިޔާޒު\nނ. ކުރެދިވަރަކީ، އަތޮޅުގެ 58 ފަޅުރަށުގެ ތެރޭން ރަށެކެވެ. ކުރެދިވަރު ފަޅުރަށަކަށްވުމުގައި ވަރަށް އާދަޔާ ހިލާފު ވާހަކަތައް އަންނަނީ ދެކެވެމުންނެވެ. މިލިޔުމުގައި އޭގެ ތެރޭން ބައެއް ވާހަކަ ހިއްސާކޮށްލާނަމެވެ.\nތުންތުން މަތިން ދެކެވޭ ވާހަކަތަކުން، ކުރެދިވަރަކީ މިހާރުވެސް ތަފާތު ބިރުވެރި ހާދިސާ ދިމާވާ ރަށެއްކަން އެނގެއެވެ. އެގޮތުން، އެރަށަށް ދަތުރު ދާ މީހުންނަށް އެރަށުގެ މޫދުން އަދި ގޮނޑުދޮށުން ގިނަ އަދަދަކަށް ގަބުރު ކަށި ފެންނަ ކަމަށް ވެއެވެ. ބުނެވޭ ގޮތުގައި ކުރެދިވަރަކީ ސިހުރު ހާހުރައިން ރަށުގެ ދެބަޔަކު ހަނގުރާމަކޮށް ހަލާކުވި ރަށެކެވެ.\nަހަމަ އެހެންމެ، ބުނާތީ އަޑު އަހަމުއެވެ. ކުރެދިވަރު ފަޅުވެގެން ދިޔައީ ދެ ލޯބިވެރިންގެ މެދުގައި ޖެހުނު މައްސަލައެއްގެ ތެރެއަށް ދެފަރާތުގެ އާއިލާ ވަދެ ކުރި ހަނގުރާމައެއްގައެވެ. މިވެސް ދެކެވެމުން އައި ވާހަކައެކެވެ. އެޔައްފަހު އެކި ސަބަބުތަކާއި ހުރެ އެރަށުގައި މީހުންނަށް ނޫޅެވިގެން ބޮމަސްދުއަށް ހިޖުރަކުރީ ކަމަށްވެއެވެ.\nމިވާހަކަތަކަކީ، ލިޔުމެއްގެ ގޮތުގައި ފެންނަން ނެތްނަމަވެސް ޚަޤީޤަތާއި ޚިލާފް ވާހަކަތަކެއްގެ ގޮތުގައި ނިންމުމަކީ އެންމެ އެދެވިގެންވާ ގޮތެއް ނޫނެވެ. އެހެނީ ޒަމާނުގެ ގޮތުންނާއި ދިރިއުޅުން އެހެން ރަށަކަށް ބަދަލުކުރުމަށް މަސައްކަތް ކުރަމުންދާ އެފަދަ ދަނޑިވަޅެއްގައި އެކަން ލިޔެ ރަށްކާކުރުމަކީ ފަސޭހަކަމަކަށް ނުވާނެތީއެވެ. ހަމަ އެހެންމެ އެފަދަ ހާލަތެއްގައި އެތަކެތި ލިޔެ ރަށްކާކުރުމަކީ ނުހަނު އުނދަގޫ ކަމަކަށްވެފައި، ލިޔެފައި ހުރި ނަމަވެސް ގެއްލިގެން ދިއުމަކީވެސް އެކަށީގެންވާ ކަމެކެވެ. އެހެންކަމުން، އެރަށް ފަޅުވީ ކޮއްމެވެސް ސިހުރުގެ ކުޅިގަނޑަކުން ކަމަށް، ބުރަވެވި ދާނެއެވެ.\nމަައުލޫމާތު: ހުސެން ނިޔާޒު/ ނ. ޅޮހިގެ ލިޔުމަކުން.


Fageerunnaai Miskeenunge Dhaftharugai Register Vumah Council Ah Form Hushaelheyne | Dhiislam\nރަށްރަށުގައި ދިރިއުޅޭ ފަރާތްތަކުން ފަޤީރުންނާއި މިސްކީނުންގެ ދަފްތަރުގައި ރަޖިސްޓްރީވުމަށް ރަށު ކައުންސިލަށް ނުވަތަ ސިޓީ ކައުންސިލަށް ފޯމު ހުށަހެޅުމުގެ އިންތިޒާމްތައް ހަމަޖެހިފައިވާނެ ކަމަށް އިސްލާމިކް މިނިސްޓްރީން ވިދާޅުވެއްޖެއެވެ.\nފިޠުރު ޒަކާތް އަދި މުދަލު ޒަކާތް ބެހުމަށް މި މިނިސްޓްރީން އެކުލަވާލާ ފަޤީރުންނާއި މިސްކީނުންގެ ދަފްތަރު އެކުލަވާލުމުގެ މަސައްކަތް 21 ފެބްރުއަރީ 2021 ފެށިގެން މިނިސްޓްރީން ވަނީ ފަށާފައެވެ.\nމިހާރު އިޢުލާންކުރެވިފައިވަނީ ކުރީގައި އޮތް ފަޤީރުންނާއި މިސްކީނުންގެ ދަފްތަރު އުވާލައި މުޅިން އާ ދަފްތަރެއް އެކުލަވާލުމަށް ކަމަށާއި އެހެންކަމުން ވޭތުވެދިޔަ އަހަރު ދަފްތަރުގައި ހިމެނިފައިވާ ފަރާތްތަކުން ވެސް މިއަހަރު އަލުން ފޯމް ހުށަހަޅަންޖެހޭނެ ކަމަށް އިސްލާމިކް މިނިސްޓްރީން ވިދާޅުވެއެވެ.\nމާލެ ސިޓީ (މާލެ، ވިލިމާލެ އަދި ހުޅުމާލެ) ގައި ދިރިއުޅޭ ފަރާތްތަކުން ފަޤީރުންނާއި މިސްކީނުންގެ ދަފްތަރުގައި ރަޖިސްޓްރީވުމަށް އެދޭ ފޯމު ހުށަހެޅުމަށް، ރަސްމީ ކޮންމެ ދުވަހަކު 09:00 ން 13:00 އަށް އިސްލާމިކް މނިސްޓްރީގެ ލޮބީގައި ކައުންޓަރ ބެހެއްޓިފައި ހުންނާނެއެވެ.\nފަޤީރުންނާއި މިސްކީނުންގެ ދަފްތަރު އެކުލަވާލުމުގެ މަސައްކަތް މިނިސްޓްރީން ކުރަމުން އަންނައިރު އަންނަ މަހު ރަމަޟާން މަސް ފެށޭނެއެވެ. ރަމަޟާން މަސް ނިމި ފިތުރު ޒަކާތް ބަހާއިރު ޒަކާތް ލިބޭނީ ރަޖިސްޓްރީ ވެފައިވާ ފަރާތްތަކަށެވެ.


Pakistan kureege raees Zardari hayyaru koffi - vNews.mv\nޕާކިސްތާން ކުރީގެ ރައީސް ޒަރްދާރީ ހައްޔަރު ކޮށްފި\nސައިފް އަޒްހަރު 10 June 2019, 19:32\nކޮރަޕްޝަންގެ ތުހުމަތުތަކުގެ ތަހްގީގަށް ޕާކިސްތާނުގެ ކުރީގެ ރައީސް އާސިފް އަލީ ޒަރްދާރީ މިއަދު ހައްޔަރު ކޮށްފިއެވެ.\nޕާކިސްތާނުގެ، ކޮރަޕްޝަނާއި ޚިޔާނާތުގެ މައްސަލަތައް ބަލާ ނޭޝަނަލް އެކައުންޓެބިލިޓީ ބިއުރޯގެ ތަރުޖަމާނު ނަވާޒިޝް އަލީވަނީ އެކަން މީޑިއާއަށް ކަށަވަރު ކޮށްދެއްވާފައެވެ.\nކުރީގެ ރައީސް ޒަރްދާނީ ހައްޔަރު ކުރެވުނީ، ފޭކް ބޭންކް އެކައުންޓްތަކުގެ މައްސަލަތަކާއި، އެތައް ބިލިއަން ރުޕީސްގެ މަނީ ލޯންޑަރިންގެ މައްސަލަތަކުގެ ތަހްގީގަށެވެ.\nޒަރްދާރީ ހައްޔަރުކުރަން ޕާކިސްތާނުގެ ނޭޝަނަލް އެކައުންޓެބިލިޓީ ބިއުރޯއިން މިދިޔަ ހަފްތާގައި އަމުރުކުރީ، މަނީ ލޯންޑަރިންގެ މައްސަލަތަކުގައި ސުވާލުތަކަށް ޖަވާބުދެއްވުމަށް، އެ ބިއުރޯއަށް ހާޟިރުވުމަށް ތިން ފަހަރެއްގެ މަތިން އެންގުމުންވެސް ޒަރްދާރީ ހާޟިރުވެވަޑައި ގަތުމަށް އިންކާރު ކުރެއްވުމުންނެވެ.\nކުރީގެ ރައީސް އާސިފް އަލީ ޒަރްދާރީއަކީ ޕާކިސްތާން ޕީޕަލްސް ޕާޓީގެ ލީޑަރެވެ. ކޮރަޕްޝަންގެ ތުހުމަތުތަކާ ޒަރްދާރީ އިންކާރު ކުރައްވާފައި ވާއިރު، ޕާޓީން ބުނެފައިވަނީ މިއީ ސިޔާސީ މަގްސަދުތަކެއް ހާސިލްކުރުމަށް ބަޔަކު ރާވައިގެން ހިންގާ އަމަލެއް ކަމަށެވެ.\nޒަރްދާރީއަކީ، ޕާކިސްތާނުގެ ބޮޑުވަޒީރުކަމުގައި ހުންނަވަނިކޮށް އަވަހާރަ ކޮށްލެވުނު ބޭނަޒީރު ބުއްޓޫގެ ފިރިކަލުންވެސް މެއެވެ. އާސިފް އަލީ ޒަރްދާރީ ޕާކިސްތާނުގެ ރައީސްކަން ކުރައްވާފައިވަނީ 2008-2013 އަށެވެ.\nރައީސްކަމަށް ވަޑައިގަތުމުގެ ކުރިންވެސް، ކޮރަޕްޝަނާއި، މީހަކު މެރުމުގެ ތުހުމަތުގައި ޒަރްދާރީ 11 އަހަރު ޖަލުގައި ހޭދަކުރައްވާފައި ވެއެވެ. ނަމަވެސް، އޭނާގެ މައްޗަށް ކުށް ސާބިތުވެފައެއް ނުވެއެވެ.\nމިފަހަރުގެ މައްސަލަތަކުގައި، ފޭކް ބޭންކް އެކައުންޓްތައް ހަދައިގެން ބޭރު ގައުމުތަކަށް ކަޅުފައިސާ ބޭރުކުރުމުގައި ޒަރްދާރީ ސީދާގޮތެއްގައި ބައިވެރިވެވަޑައި ގަންނަވާކަމަށް ނޭޝަނަލް އެކައުންޓެބިލިޓީ ބިއުރޯއިން ތުހުމަތު ކުރެއެވެ.\nމަނީ ލޯންޑަރިންގެ މައްސަލަތަކުގެ މުގުލުގައި ހުންނެވީ ޒަރްދާރީކަން ސާބިތުކުރެވޭ ވަރަށް ހެކި ލިބިފައިވާ ކަމަށްވެސް ނޭޝަނަލް އެކައުންޓެބިލިޓީ ބިއުރޯގެ އޮފިޝަލުން މިދިޔަ ހަފްތާގައި، ޕާކިސްތާނު ހައި ކޯޓުގައި ވިދާޅުވެފައި ވެއެވެ.\nޕާކިސްތާނުން ގެންދަނީ 2016 ވަނަ އަހަރުން ފެށިގެން ކޮރަޕްޝަނާ ދެކޮޅަށް ވަރަށް ވަރުގަދަ ކެމްޕެއިނެއް ހިންގަމުންނެވެ. އެ ކެމްޕެއިންގެ ދަށުން މިހާތަނަށް ސިޔާސީ އެތައް ފަރާތަކާއި، ވިޔަފާރިވެރިންނާއި، ކޮންޓްރެކްޓަރުންނާއި، އެނޫންވެސް މާލީ ކޮރަޕްޝަންގެ އަމަލުތައް ހިންގުމުގައި ބައިވެރިވާ އެތައް ފަރާތެއް ހައްޔަރުކޮށްފައި ވެއެވެ.\nމިމައްސަލަގަނޑުގައި 2017 ވަނަ އަހަރު ޕާކިސްތާނުގެ ސުޕްރީމް ކޯޓުންވަނީ، އޭރު ބޮޑުވަޒީރުކަމުގައި ހުންނެވި ނަޒާވް ޝަރީފްގެ ބޮޑުވަޒީރުކަމުގެ ޝަރުތު ގެއްލިއްޖެކަމަށް ކަނޑައަޅައި އޭނާ މަގާމުންވެސް ދުރުކޮށްފައެވެ.\nއޭގެފަހުން، ޕާކިސްތާނުގެ ކޮރަޕްޝަންގެ މައްސަލަތައް ބަލާ ކޯޓުން ނަވާޒް ޝަރީފް މައްޗަށް ޝަރީއަތް ހިންގައި، ކޯޓުންވަނީ ނަވާޒް ޝަރީފް 10 އަހަރަށް ޖަލަށް ލާފައެވެ.


Gaumu amaan kuraanee gadhakan nudhakka: Imran\nގައުމު އަމާން ކުރާނީ ގަދަކަން ނުދައްކާ އެކުވެރިކަމާއެކު: އިމްރާން\nގަދަކަމާއި ބާރު ދައްކައިގެން މުޖުތަމައު ހަމަޖެހުމަށް ގެންނަން މި ސަރުކާރުން ބޭނުން ނުވާ ކަމަށާއި ގައުމު އަމާން ކުރާނީ އެކުވެރިކަމާއި އެއްބައިވަންތަކަމުގެ ތެރެއިން ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެ އެވެ.\nއިމްރާން އަވަސްއަށް ދެއްވި އިންޓަވިއުއެއްގައި ގައުމުގެ ހަމަޖެހުމާއި ސަލާމަތަށް މި ސަރުކާރުން ގެންގުޅޭ ސިޔާސަތު ހާމަ ކުރައްވަމުން ވިދާޅުވީ ގައުމު ސުލްހަވެރިކުރުމަށް ސަރުކާރާއެކު ރައްޔިތުން އެކަތިގަނޑަކަށްވެ މަސައްކަތް ކުރުން ވަރަށް މުހިންމު ކަމަށެވެ. މި ސަރުކާރުން މަސައްކަތް ކުރަނީ ގަދަބާރުން ކަންކަން ހަމަޖެއްސުމަށް ނޫން ކަމަށެވެ.\n"މި ސަރުކާރުން ރާއްޖޭގެ ސުލްހަވެރިކަމާއި އަމާންކަން ދެމެހެއްޓުމަށްޓަކައި ގިނަ މަސައްކަތްތަކެއް ކުރޭ، އަޅުގަނޑުމެން ބޭނުން ވަނީ ގަދަކަމާއި ބާރު ދައްކައިގެން ހަމަޖެހުން ގެންނާކަށް ނޫން، އަޅުގަނޑުމެން ބޭނުން ވަނީ ރައްޔިތުންނާއެކު ސުލްހަވެރިކަމާއި އެކުވެރިކަމާއި އެއްބާރުލުމާއެކު މުޖުތަމައުގެ ސަލާމަތާއި ރައްކާތެރިކަން ބޭއްވުން،" އިމްރާން ވިދާޅުވި އެވެ.\n"ހުރިހާ ރައްޔިތުންގެ ކިބައިން ވެސް އަޅުގަނޑު އެދެނީ ރާއްޖޭގެ ކުރިއެރުމާއި ތަރައްގީ އާއި މުސްތަގުބަލަށްޓަކައި ރާއްޖެއަކީ އެކުވެރި އެއްބައިވަންތަ މުޖުތަމައުއަކަށް ހެދޭތޯ މަސައްކަތް ކުރާށޭ، އެކަމުގައި ސަރުކާރަށް ފުރިހަމައަށް އެއްބާރުލުން ދޭށޭ، އޭރަށް އަޅުގަނޑުމެންގެ ގައުމަކީ ސުލްހަވެރި އަމާން ފާގަތި އުޖާލާ މުޖުތަމައުއަކަށް ވެގެންދާނެ،"\nމިނިސްޓަރު އިމްރާން ވަނީ މިފަހުން ހިނގައިދިޔަ ބައެއް ހަމަނުޖެހުންތަކަށް އިޝާރަތް ކުރައްވާ ވެސް ވާހަކަ ދައްކަވާފަ އެވެ. އެގޮތުން މާލޭގައި ޑްރަގް މައްސަލައެއްގައި މީހަކު ހައްޔަރުކުރުމަށް އުޅުމުގެ ތެރޭގައި ފުލުހުން، އެމީހާއަށް އަނިޔާ ކުރި މައްސަލައަށް އިޝާރަތް ކުރެއްވި އެވެ. އެ މައްސަލާގައި ހަތް ފުލުހަކު ސަސްޕެންޑްކޮށް، ޖިނާއީ ތަހުގީގު ވެސް ދަނީ ކުރިއަށެވެ.\nޖަލުގައި ހިނގައިދިޔަ ހަމަނުޖެހުންތަކަށް އިޝާރަތް ކުރައްވާ އިމްރާން ވިދާޅުވީ މި ސަރުކާރުގެ ސިޔާސަތަކީ ކުށްވެރިންނަކީ އަނބުރާ މުޖުތަމައުއަށް އިސްލާހު ކުރުމަށްފަހު ނެރެވޭނެ ބަޔަކަށް ހެދުން ކަމަށެވެ. އެމީހުންނަކީ އަނިޔާކޮށް އަދަބު ދީގެން ހިފަހައްޓަން ޖެހޭ ބައެއް ނޫން ކަމަށެވެ. އިމްރާން ވިދާޅުވީ މި ސަރުކާރުން ސިޔާސަތަށް ގެނައި ބަދަލުގެ ސަބަބުން އިހުންސުރެ އޮތް ޖަލު އަނިޔާގެ ސަގާފަތް ނެތެމުންދާ ކަމަށެވެ.\nއިމްރާން އަވަސްއަށް އިންޓަވިއު ދެއްވަނީ -- އަހުމަދު އަޔާދު | އަވަސް\nއިމްރާން ވިދާޅުވީ ޖަލުގައި ހަމަނުޖުހުމެއް ދެން އިތުރަށް ނުހިގާނެކަން ކަށަވަރުކުރުމަށް އެންމެ މުހިންމު ފިޔަވަޅަކީ އޮފިސަރުންނަށް ފުރިހަމަ ތަމްރީނާއި ތަޖުރިބާ ފޯރުކޮށްދިނުން ކަމަށެވެ. ކުރިންވެސް ދިޔައީ އެ މަސައްކަތް ކުރައްވަމުން ކަމަށާއި މިހާރު ވަނީ އެ މަސައްކަތް އިތުރު ހަރުފަތަކަށް ގެންދަން ޖެހިފައި ކަމަށް މިނިސްޓަރު އިމްރާން ވިދާޅުވި އެވެ.\nމޯލްޑިވްސް ކަރެކްޝަނަލް ސާވިސް މޯލްޑިވްސް ޕޮލިސް ސާވިސް އިމްރާން އަބްދުﷲ + މިނިސްޓްރީ އޮފް ހޯމް އެފެއާޒް ޓެރަރިޒަމް ކުށްކުރުން


Fathuruverin eruvumaa dhekolhah Nilandhoo gai muzaaharaa koffi - One Online\n14 ޖެނުއަރީ 2021: ފަތުރުވެރިން އެރުވުމާއި ދެ ކޮޅަށް ނިލަންދޫގައި ކުރި މުޒާހަރާގެ ތެރެއިން ---\nފަތުރުވެރިން އެރުވުމާ ދެ ކޮޅަށް ނިލަންދޫގައި މުޒާހަރާ ކޮށްފި\nފަތުރުވެރިން އެރުވުމާ ދެ ކޮޅަށް ފ. ނިލަންދޫގައި މުޒާހަރާ ކޮށްފި އެވެ.\nނިލަންދޫ ކައުންސިލް ރައީސް މުހައްމަދު ޖަލީލް "ވަން"އަށް މައުލުމާތު ދެއްވަމުން މިއަދު ވިދާޅުވީ ނިލަންދޫގެ މަދު ރައްޔިތުންތަކެއް މިއަދު ކައުންސިލް އިދާރާ ކުރިމަތީގައި މުޒާހަރާ ކުރި ކަމަށެވެ. އަދި މި ހާލަތުގައި ފަތުރުވެރިން އެރަށަށް އެރުވުމާ ދެކޮޅަށް އަޑު އުފުލާފައިވާ ކަމަށެވެ.\nޖަލީލް ވިދާޅުވީ މުޒާހަރާގެ ބައިވެރިން ޑިމާންޑް ކުރަމުންދިޔައީ މިވަގުތު ރާއްޖޭގެ ހާލަތަށް ބަލައި ނިލަންދޫ އަށް ފަތުރުވެރިން އެރުވުން މަޑުޖައްސާލުމަށް ސަރުކާރުގެ ކަމާގުޅޭ އިދާރާތަކުގެ ވެރިންނަށް ދަންނަވަން ކަމަށެވެ. ނަމަވެސް އެރަށުގައި ގެސްޓްހައުސް ހިންގާ ދެ ފަރާތުންވެސް މިވަގުތު ރަށަށް ފަތުރުވެރިން ގެނައުމަށް މަސައްކަތް ނުކުރާނެ ކަން ކައުންސިލަށް އަންގާފައިވާތީ އެކަމުގެ ކަންބޮޑުވުމެއް ނެތްކަން ކައުންސިލްގެ ފަރާތުން ރައްޔިތުންނާ ބައްދަލު ކުރައްވައި ވިދާޅުވެފައި ވާނެ ކަމަށްވެސް އޭނާ ވިދާޅުވި އެވެ.\n"ރަށުގެ ބަޔަކު އައިސް ކައުންސިލް ކައިރީގަ މުޒާހަރާ ކުރި. ފަތުރުވެރިން ރަށަށް ގެނައުމާ ދެކޮޅަށް. ދެން އަޅުގަނޑުމެން ވާހަކަ ދައްކާލިން ރަށުގެ ގެސްޓްހައުސް ހިންގާ ދެ ބޭފުޅުންނާ. އެ ބޭފުޅުން ވިދާޅުވީ އަދި ގެސްޓުން ގެންނަން ބޭނުން ނުވާ ކަމަށް. އަދި ގެނައުމަށް މަސައްކަތްވެސް ނުކުރާ ކަމަށް. އެހެންވީމަ ރައްޔިތުން ޑިމާންޑް ކުރި ކަންތައް ސަރުކާރަށް ދަންނަވާ ހިސާބަކަށް އަދި ނުދޭ. ދެން އަޅުގަނޑުމެން ކައުންސިލްގެ ތިން މެންބަރުންވެސް ރައްޔިތުންނާ ބައްދަލު ކޮށްލާފަ ދެންނެވިން އަދި ރަށަށް ފަތުރުވެރިން ގެނައުމަށް މަސައްކަތް ނުކުރާ ކަމަށް. އެހެން ކަމުން އެކަމުގެ ކަންބޮޑުވުމެއް ނެތް ކަމަށްވެސް ވާނީ އަންގާފަ. އެގޮތަށް ރައްޔިތުންނާ ބައްދަލުކޮށް ވާހަކަ ދެއްކުމުން މުޒާހަރާ ނިންމާލާފަ އެ ރައްޔިތުން ވެސް ގޮސްފި." އޭނާ ވިދާޅުވީ އެވެ.\nމުޒާހަރާ ކުރި ރައްޔިތުން ބުނަމުންދިޔައީ ނިލަންދޫގެ ދަނޑުވެރިންގެ ވިޔަފާރިތައް ހުއްޓުމަކަށް އަންނާނެ ކަމަށް ގަބޫލު ކުރެވޭ ކަމަށާއި މިކަމުގެ ސަބަބުން ރަށުގެ ދަނޑުވެރިންނަށް ބޮޑު ގެއްލުމެއް ދައްކާނެ ކަމަށެވެ. އަދި ކޮވިޑު ބަލި މަޑުކަމާއެކު މާލެއިން ސިއްހީ ފަރުވާ ހޯދުމުގެ ބަދަލުގައި އެރަށަށް އެހެން ރަށްރަށުން އަންނަ މީހުން ރަށަށް އައުން ހުއްޓޭނެ ކަމަށާއި ރަށްރަށު މީހުންނަށް ނޭރޭ ގޮތަށް ފަތުރުވެރިން ގެނައުމަށް ރައްޔިތުން ބޭނުން ނުވާ ކަމަށްވެސް މުޒާހަރާގެ ބައިވެރިން ވަނީ ބުނެފަ އެވެ. އެހެން ކަމުން ގެސްޓްހައުސްތަކަށް ފަތުރުވެރިން ގެނައުމަށް ދީފައިވާ ހުއްދަ ބާތިލް ކުރުމަށް ވަނީ ގޮވާލާފަ އެވެ.\nއެޗްޕީއޭއިން ނެރެފައިވާ ޓޫރިޒަމާ ގުޅޭ ގައިޑްލައިންގައި ބުނެފައިވާ ގޮތުން ފަތުރުވެރިންނަށް ހިދުމަތްދޭ ގެސްޓްހައުސް ހިންގާ ރަށަކުން، ގެސްޓްހައުސް އޮޕަރޭޓު ނުކުރާ ރަށަކަށް ދާނަމަ، ކަރަންޓީނު މުއްދަތު ފުރިހަމަކޮށް ޕީސީއާރު ޓެސްޓު ހަދަން ޖެހޭނެ އެވެ. ނަމަވެސް ބައެއް ހާއްސަ ހާލަތްތަކުގައި ކަރަންޓީނު ނުވެ ދަތުރުކުރެވޭނެ ކަމަށް ބުންޏެވެ. އެގޮތުން ސިއްހީ ބޭނުމަކަށް ނުވަތަ އެފަދަ އެނޫންވެސް ޒަރޫރީ ބޭނުމަކަށް ގެސްޓްހައުސް ހިންގާ ރަށަކުން ގެސްޓްހައުސް އޮޕަރޭޓު ނުކުރާ ރަށަކަށް ދަތުރު ކުރާނަމަ ކަރަންޓީންވާކަށް ނުޖެހޭނެ އެވެ.\nއެފަދަ މީހުން ކަރަންޓީންވާން ނުޖެހުނަސް، ގެސްޓްހައުސް ހިންގާ ރަށުގައި އެމީހުން އުޅެން ޖެހޭނީ މާސްކް އަޅައިގެން އަދި ވީހާވެސް މީހުންނާ ބައްދަލު ނުވާނެ ގޮތަށް ކަމަށް ގައިޑްލައިންގައިވެއެވެ. އަދި ގެސްޓްހައުސް ހިންގާ ރަށުގެ ކެފޭ ރެސްޓޯރެންޓުތަކުން ޑައިން އިންގެ ހިދުމަތް ހޯދުމުގެ ބަދަލުގައި ޓޭކްއަވޭ ނުވަތަ ޑެލިވަރީގެ ހިދުމަތް ހޯދުމަށްވެސް ބުނެފައިވެއެވެ.\nމީގެ އިތުރުން ގައިޑްލައިނުގައި ބުނީ، ގެސްޓްހައުސްގައި މަޑުކުރުމަށްފަހު އެހެން ރަށަކަށް ދަތުރުކުރާނަމަ އަދި އާންމުންގެ ތެރޭ އުޅޭނަމަ 10 ދުވަހުގެ ކަރަންޓީނު ފުރިހަމަ ކުރަން ޖެހޭނެ ކަމަށެވެ.\nޖަލީލް އިތުރަށް ވިދާޅުވީ ފަތުރުވެރިން ގެނެސްގެން ހިދުމަތް ދެމުން ނުދާތީ އެ ރަށަށް ވަރަށް ގިނަ ރަށްރަށުން އެކި ބޭނުންތަކަށް މީހުން އަންނަ ކަމަށެވެ. އަދި މިކަމުގެ ސަބަބުން ރަށުގެ ވިޔަފާރިވެރިންނަށް ވަރަށް ގިނަ ފައިދާތަކެއް ވަމުން އަންނަ ކަމަށެވެ. އަދި ފަތުރުވެރިން ގެނެސް ހިދުމަތްދޭން ފަށައިފިނަމަ ރަށްރަށުން މީހުން ނާންނާނެ ކަމަށް ކައުންސިލަށްވެސް ގަބޫލު ކުރެވޭ ކަމަށް ވިދާޅުވި އެވެ.\nގުޅޭ ޓެގު ފ. ނިލަންދޫ ގެސްޓްހައުސް ފ. އަތޮޅު މުޒާހަރާ\nމިދިޔަ މަހު ރާއްޖެއަށް އިމްޕޯޓުކުރި މުދަލުގެ އަގު 40 ޕަސެންޓް ދަށްވެއްޖެ\nދިވެހި އަސްކަރިއްޔާގެ ތާރީހުގައި ލެފްޓިނެންޓް ކާނަލްގެ ރޭންކަށް ފުރަތަމަ ފަހަރަށް އަންހެން ބޭފުޅުން\nސިޔާސީ މުވައްޒަފުންނަށް ސަރުކާރާ ދެކޮޅަށް ހިޔާލު ފާޅުނުކުރެވޭ އުސޫލަށް އަމަލުކުރަން ފެށީ 2012ގައި\nބޮޑު ހިޔާނާތާ ގުޅިގެން އެފްއައިޔޫގެ ކުރީގެ އިސްވެރިޔާގެ މައްޗަށް ކުރާ ދައުވާއަށް އޭނާ އިންކާރުކޮށްފި\nމުޖުތަމައުގެ ވިސްނުން ބަދަލުކުރުމަށް ގާނޫނަކީ ހަމައެކަނި ވަސީލަތެއް: އޭޖީ


ހިލޭއަންހެނުންނާއި ހިލޭ ފިރިހެނުން އަތާއަތްޖޯޑުކުރުމުގެ ޙުކުމް.\nފުރަތަމަ ޞަފްޙާislamހިލޭއަންހެނުންނާއި ހިލޭ ފިރިހެނުން އަތާއަތްޖޯޑުކުރުމުގެ ޙުކުމް.\nAruzam 5:11 AM\nالحمد لله رب العالمين والصلاة والسلام على نبينا محمد و آله و صحبه أجمعين أما بعد. މިއީ މިޒަމާނަކަށް އައިސް މީސްތަކުން ވަރަށް ފަރުވާ ކުޑަކުރަމުންދާ ކަމެކެވެ. މިއީ ވަރަށް ބޮޑުވެގެންވާ ޙަރާމްކަމެކެވެ. ޙަދީޘްގައި ވަރަށް ހަރުކޮށް މިކަމަށް ނަހީ އައިސްފައިވެއެވެ. ނަމަވެސް އަޅުގަނޑުމެން ތެރޭގައި ވަރަށް ކުޑަކަމެއް ކަމަށް ދެކިގެން ކުރެވުމުންދާ ކަމެކެވެ. އެހެންކަމުން ދީނީ ގޮތުން މިކަން އޮތް ގޮތް އޮޅުން ފިލުވައިދިނުމަކީ ވަރަށް މުހިންމުކަމެކެވެ.\nމާނާއީ: "އެމީހަކަށް ހުއްދަނުވާ (ހިލޭ) އަންހެއްނެއްގެ ގައިގައި އަތްލުމަށްވުރެ، އެމީހެއްގެ ބޮލަށް ދަގަނޑު ތިނޯހެއް ހެރުން މާ ހެޔޮކަން ބޮޑެވެ."\nއަދިވެސް ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. (إِنِّي لَا أُصَافِحُ النِّسَاءَ) رواه النسائي (4181) و صححه الألباني.\nމާނައީ: "ތިމަންކަލޭގެފާނު (ހިލޭ) އަންހެނުންނާއި އަތާ އަތްޖޯޑުކޮށް ސަލާމްނުކުރައްވަމެވެ."\nއައްލާމާ މުޙައްމަދު އަމީން ޝަންޤީޠީ ރަޙިމަހުﷲ މަތީގައިވާ ޙަދީޘަށް އިޝާރާތްކުރައްވަމުން އެކަލޭގެފާނުގެ ތަފުސީރުގައި ވިދާޅުވެފައިވެއެވެ. "ބަޢިއަތުގެ ވަޤުތުގައި ނަބިއްޔާ ޞައްލަﷲ ޢަލައިހި ވަސައްލަމަ އަންހެނުންނާއި އަތާއަތް ޖޯޑުނުކުރެއްވުމުން ސާފުވެގެންވާ ގޮތުގައި ދަލީލުކޮށްދެނީ (ހިލޭ) އަންހެނުން ފިރިހެނުންނާއި އަތާ އަތްޖޯޑުކުރުން ނުވާކަމެވެ. ފިރިހެނުންގެ އެއްވެސް ހިސާބެއް (ހިލޭ) އަންހެނާގެ ގައިގައި ބީހިގެން ނުވާނެކަމެވެ. ސަބަބަކީ އެންމެ ކުޑަމިންވަރަކަށް އަތްލެވޭނެ ގޮތަކީ އަތާއި އަތްޖޯޑުކޮށްގެން ކަމަށް ވާތީއެވެ. އެކަލޭގެފާނު އަތާއި އަތްޖޯޑުކުރަން ޖެހޭ ވަޤުތެއްގައި އެއީ ބައިޢަތުގެ ވަޤުތުގައި އެކަމުން މަނާވެ ގަތުމުން އެކަމުން ދަލީލުކޮށްދެނީ އެކަން ހުއްދަވެގެން ނުވާކަމެވެ. އަދި އެއްވެސް މީހަކަށް އެކަމާ ޚިލާފުވުން ނުވެއެވެ. ސަބަބަކީ އަހަރެމެންގެ މައްޗަށް ވަނީ އެކަލޭގެފާނު ބަސްފުޅުތަކާއި އަދި ޢަމަލުފުޅުތަކާއި ތަޤުރީރުތަކަށް ބޯލެނބުމަށް ޝަރުޢުކުރެވިގެންނެވެ." اهـ\nއަދި ހަތަރު މަޒުހަބުގައިވެސް އޮންނަނީ މިފަދައިންނެވެ. އިމާމު ނަވަވީ ރަޙިމަހުﷲ ވިދާޅުވެފައިވެއެވެ. "(ހިލޭ) އަންހެނާގެ ގައިގައި އެއްވެސް ތަނެއްގައި އަތްލުން ހުއްދަވެގެން ނުވެއެވެ."\nކިތާބުލް މަޖްމޫޢު. 4/514\nވީމާ މިފަދަ ކަންކަމުން އަޅުގަނޑުމެން ދުރުވުމަކީ އަޅުގަނޑުމެން މުސްލިމުންގެ މައްޗަށް އޮތް ވާޖިބެކެވެ. އެހެނީ ނަބިއްޔާ ޞައްލަﷲ ޢަލައިހި ވަސައްލަމަ ދެއްކެވި މަގަކީ އެޔެވެ. އެންމެ ހެޔޮ މަގަކީ އެކަލޭގެފާނުގެ މަގެވެ. ގިނަމީހުން ކުރުން އެއީ ޙަރާމްކަމެއް ނުކުރަން އޮތް ސަބަބަކަށް ނުހަދާށެވެ. ޙައްޤުގައި ލަދުގަތުމެއް ނުވެއެވެ.\nوصلى الله وسلم على نبينا محمد و آله و صحبه. ނިމުނީ.


"ހައްގުވެރިންގެ އަތުން ފްލެޓް އަތުލުން ހުއްޓުވާނަން"\nކުރީގެ ރައީސް އަބްދުﷲ ޔާމީންގެ ސަރުކާރުގައި ކުރިއަށް ގެންދިޔަ ހިޔާ މަޝްރޫއުގައި ފްލެޓް ލިބުނު ކަމުގެ ލިއުން ހަވާލުކޮށްފައި ތިބި މީހުންގެ އަތުން ފްލެޓްތައް ނިގުޅައިގަނެ އެމްޑީޕީގެ އެކްޓިވިސްޓުންނަށް އެ ފްލެޓްތައް ދޭން އުޅޭ ކަމުގެ ތުހުމަތުކޮށް އެކަން ހުއްޓަވަން ޕީޕީއެމްގެ ކައުންސިލް ބައްދަލުވުމުގައި ރޭ ފާސްކޮށްފި އެވެ.\nJanuary 09, 2020 123\nޕީއެންސީ އުވާލުމާ މެދު އަދި ގޮތެއް ނުނިންމާ: އަދުރޭ\nޕީޕަލްސް ނެޝަނަލް ކޮންގްރެސް (ޕީއެންސީ) އުވާލުމާ މެދު އަދި ގޮތެއް ނުނިމޭ ކަމަށް އެ ޕާޓީގެ ރައީސް އަދި ރައްޔިތުންގެ މަޖިލީހުގެ ފޮނަދޫ ދާއިރާގެ ކުރީގެ މެމްބަރު އަބްދުއްރަހީމް އަބްދުﷲ (އަދުރޭ) މިއަދު ވިދާޅުވެއްޖެ އެވެ.\nނިހާން ޕީއެންސީން ވަކިވެއްޖެ\nޕީޕަލްސް ނޭޝަނަލް ކޮންގްރެސް (ޕީއެންސީ) ގެ ނައިބު ރައީސް އަހްމަދު ނިހާން އެ ޕާޓީން މިއަދު ވަކިވެއްޖެ އެވެ.\nމިނިވަންކަން ގެއްލިދާނެތީ ކަންބޮޑުވޭ: ޕީޕީއެމް/ޕީއެންސީ\nއަމިއްލަ މަސްލަހަތު ހިމާޔަތް ކުރައްވައި، ދައުލަތަށް ގެއްލުންވާ ގޮތަށް އެޓާނީ ޖެނެރަލް އިބްރާހިމް ރިފްއަތު ލަފާ ދެއްވާ ކަމަށް ކުރާ ތުހުމަތުތަކުގެ ހަގީގަތް ސާފުކޮށްދޭން އިދިކޮޅު ޕީޕީއެމާއި ޕީއެންސީން މިރޭ ގޮވާލައިފި އެވެ.\nރައީސް އިބްރާހިމް މުހައްމަދު ސޯލިހްގެ ސަރުކާރުގައި ނުހައްގުން ވަޒީފާ އިން ވަކިކުރާ މީހުންނަށް މުސާރައާ އެކު އެ ވަޒީފާ، ޕީޕީއެމް/ޕީއެންސީގެ ސަރުކާރެއްގައި އިޔާދަކޮށްދިނުމަށް...\nރައްޔިތުންގެ މަޖިލީހުގެ ރައީސަކު ހޮވާ ވޯޓުގައި އިދިކޮޅު ޕީއެންސީން ތާއީދުކުރާނީ ކުރީގެ ހޯމް މިނިސްޓަރު އަދި ވިލުފުށީ ދާއިރާގެ އިންތިޚާބީ މެމްބަރު ހަސަން އަފީފަށް ކަމަށް އެ ޕާޓީން...


Malaysia gai ethah haasa bayaku bodu vazeeraa dhekolhah muzaharaa kohfi\nމެލޭޝިޔާގައި އެތައް ހާސް ބަޔަކު ބޮޑުވަޒީރާ ދެކޮޅަށް މުޒާހަރާ ކޮށްފި\nވެރިރަށް ކުއާލަ ލަމްޕޫރު ގެ މަގުތަކުގައި އޮތް މި މުޒާހަރާ އިންތިޒާމު ކުރި ބާސިހް އިން ބުނިގޮތުގައި ދެލައްކައެއްހާ މީހުން މި މުޒާހަރާގައި ބައިވެރިވިއެވެ. މިނިވަން ފަރާތް ތަކުން ލައްކައެއްހާ މީހުން އެއްވި ކަމަށް ބުނާއިރު މެލޭޝިޔާގެ ފުލުހުން ބުނީ ބައިވެރިވީ ފަންސަވީސް ހާހެއްހާ މީހުން ކަމަށެވެ.\nމި މުޒާހަރާއާ ދިމާކޮށް ފުލުހުން ވަނީ ސަލާމަތީ ފިޔަވަޅުތައް ވަރުގަދަ ކޮއްފައެވެ. އަދި ސަރުކާރުން ވަނީ މިއީ ޢައިރު ޤާނޫނީ ހަރަކާތެއް ކަމަށް އިއުލާނުކޮށް މުޒާހަރާ އިންތިޒާމު ކުރި ބާސިހް ހަރަކާތުގެ ވެބްސައިޓް ބަންދުކޮށް، އެމީހުންގެ ލޯގޯ ބޭނުންކުރުން މަނާކޮށް އެ ހަރަކާތުން އާންމުކޮށް ބޭނުންކުރާ ރީންދޫ ހެދުން އަޅައިގެން އުޅުން ވެސް މަނާކޮއްފައެވެ.\nމުޒާހަރާގެ ބައިވެރިންނަށް އިތުރު ހިއްވަރެއް ލިބުނީ ކުރީގެ ބޮޑުވަޒީރު މަހާތީރު މުހައްމަދު މި މުޒާހަރާއަށް ވަޑައިގަތުމުންނެވެ. މަހާތީރު ވަޑައިގަތުމުން އެއްވެފައި ތިބި މީހުން ހޫނު މަރުހަބާއެއް ކީއިރު، އޭނާ ވަނީ މުޒާހަރާ ކުރިއަށް ގެންދިއުމަށް ގޮވާލާ ހިއްވަރުދީފައެވެ.\nއިއްޔެ އިރު އޮއްސުނުއިރު މުޒާހަރާގެ ބައެއް ބައިވެރިން ވަނީ މަގުމަތީގައި ޓެންޓު ޖަހާފައެވެ. މިރޭ ދަންވަރާ ހަމައަށް މުޒާހަރާ ކުރިއަށް ގެންދިއުމަށް ވަނީ ރާވާފައިވާއިރު މާދަމާއަކީ މެލޭޝިޔާގެ ގައުމީ ދުވަހެވެ.\nބޮޑުވަޒީރު ނަޖީބާ ދެކޮޅު ހަރަކާތްތައް އިތުރުވެފައި މިވަނީ މިދިޔަ މަހު ލީކުވި ލިޔުންތަކަކުން ނަޖީބުގެ ބެންކު އެކައުންޓަކަށް ސަރުކާރުގެ ހަތް ސަތޭކަ މިލިއަން ޔޫ އެސް ޑޮލަރު ނަހަމައިން ޖަމާކޮއްފައިވާކަމަށް ދެއްކުމާއި ގުޅިގެންނެވެ. މިކަމާ ގުޅިގެން ބޮޑުވަޒީރު ވިދާޅުވެފައި ވަނީ މިއީ މެދު އިރުމަތިން އެހީގެ ގޮތުގައި ލިބުނު ފައިސާތަކެއް ކަމަށާއި މުޒާހަރާ ކުރާ ފަރާތްތަކުން އުޅެނީ ބޭރުދުނިޔޭގެ ކުރިމަތީގައި މެލޭޝިޔާގެ ރީތި ނަން ކިލަނބު ކޮއްލަން ކަމަށެވެ. އަދި މި މައްސަލައިގައި އޭނާގެ ކެބިނެޓް މެންބަރުންތަކަކާއި މިކަން ތަހުގީގު ކުރަމުންދިޔަ އެޓާނީ ޖެނެރަލް ވަނީ މަގާމުން ވަކިކޮއްފައެވެ.\nމުޒާހަރާ އިންތިޒާމުކުރި ބާސިހް އަކީ ކޮރަޕްޝަނުން ގައުމު ސާފުކޮށް، އިންސާފުވެރި އިންތިހާބުތަކަށް ގޮވާލާ ހަރަކާތެކެވެ. މެލޭޝިޔާ ބަހުން ބާސިހް ގެ މާނައަކީ ސާފުކޮއްލުމެވެ. މި ހަރަކާތުން މީގެ ކުރިން 2011 އަދި 2012 ގައި ބޭއްވި އެއްވުންތައް ފުލުހުން ރޫޅާލީ ކަރުނަ ގޭހާއި ވޯޓަރ ކެނަން ބޭނުން ކޮއްގެންނެވެ.


ފަޤީރު ޤައުމުތަކަށް ފައިޒަރ ވެކްސިންގެ 40 މިލިއަން ޑޯޒް ދެނީ - DhiDaily\nފައިޒަރ އާއި ޖަރުމަނުވިލާތުގެ ބައޯއެންޓެކު ކުންފުނިން އުފައްދާފައިވާ ކޯވިޑް ވެކްސިންގެ 40 މިލިއަން ޑޯޒްގެ ފަޤީރު ޤައުމުތަކަށް ދިނުމަށް ނިންމައިިފއެވެ.\nދުނިޔޭގެ ޞިއްޙަތު ޖަމިއްޔާ އިން ހަމަކުރާގޮތުގައި ވެކްސިން ފޯރުކޮށްދިނުމަށް ހަމަޖެހިފައި ވަނީ ކޮވެކްސްގެ ނަމުގައި ވެކްސިން ހަމަހަމަކަމާއެކު ޤައުމުތަކަށް ލިބޭނެ ގޮތް މަގުފަހި ކުރުމުގެ މަސައްކަތުގެ ދަށުން ކަމަށެވެ.\nޑަބްލިޔުއެޗްއޯގެ ޑިރެކްޓަރ ޖެނެރަލް ޓެޑްރޯސް އަދަނޮމް ގެބްރިޔޭސަސް ވިދާޅުވީ އެ ޕްރޮގްރާމްގައި ބައިވެރިވާ ޤައުމުތަކަށް އަންނަ ފެބްރުއަރީ މަހުގެ ތެރޭގައި ވެކްސިން ފޯރުކޮށްދިނުމުގެ މަސައްކަތް ފަށާނެ ކަމަށާއި އަމާޒަކީ އެ ޕްރޮގްރާމްގެ ދަށުން އެންމެ ފަޤީރު އަދި މެދުފަންތީގެ ޤައުމުތަކަށް2ބިލިއަން ޑޯޒްގެ ވެކްސިން ފޯރުކޮށްދިނުން ކަމަށެވެ.\n49 މުއްސަނދި ޤައުމަކަށް 39 މިލިއަން ޑޯޒް ވެކްސިން ދިން އިރު ފަޤީރު އެންމެ ޤައުމަަކަށް ދީފައި ވަނީ 25 ޑޯޒް ވެކްސިން އެކަނި ކަމަށް ދުނިޔޭގެ ޞިއްޙަތު ޖަމިއްޔާ އިން ހަމަކުރެއެވެ.\nޓެޑްރޯސް އަދަނޮމް ގެބްރިޔޭސަސް ވިދާޅުވީ މުއްސަނދި ޤައުމުތަކުގެ ޒުވާން ޞިއްޙަތުން ރަނގަޅު މީހުންނަށް ވެކްސިން ލިބިފައި، ފަޤީރު ޤައުމުތަކުގެ ނާޒުކު މީހުންނަށް ވެކްސިން ނުލިބުމަކީ އިންސާފުވެރި ގޮތެއް ނޫން ކަމަށެވެ.\nޑަބްލިޔުއެޗްއޯގެ އެގްޒެކްޓިވް ބޯޑް ޝެޝަންގައި ވާހަކަ ދައްކަވަމުން ޓެޑްރޯސް ވިދާޅުވީ ވެކްސިން ޑޯޒް ފޯރުކޮށްދިނުމުގެ ކަންތައްތައް ކުރިއަށްނުދާ ކަމަށާއި މިކަމުގެ އަގު ފަޤީރު ޤައުމުތަކުގެ މީހުންނަށް އަދާކުރަން ޖެހޭ ކަމަށެވެ.\nވެކްސިން އުފެއްދުމުގެ ރޭހުގައި އަމަލުކުރި ގޮތަށް ވެކްސިން ހަމަހަމަކަމާއެކު ފޯރުކޮށްދިނުމުގައި ވެސް އަވަސް ކުރަން ޖެހޭ ކަމަށް ޓެޑްރޯސް ވިދާޅުވެފައިވެއެވެ.\nވެކްސިން ރޭހުގެ އެންމެ ކުރީގައި އުޅެނީ އެމެރިކާގެ ފައިޒަރ ވެކްސިނާއި، ޖަރުމަނުވިލާތުގެ ބައޯއެންޓެކް ވެކްސިނެވެ. މީގެ ތެރެއިން ފިޒަރ ވެކްސިންގެ 95 އިންސައްތަ ރައްކާތެރިކަން ކަށަވަރު ކުރެވިފައިވާ އިރު، ބައޯއެންޓެކް ވެކްސިންގެ 90 އިންސައްތަ ރައްކާތެރިކަން ވަނީ ކަށަވަރު ކުރެވިފައެވެ.


Sunny Deol ah BJP ge ticket dhinumun faadukiyaifi | Mihaaru\nކަވީތާ، ވިނޯދާ އެކު: ވިނޯދު ވަނީ 2017 ގައި މަރުވެފައި.\nސަނީ ޑިއޯލް އަށް ބީޖޭޕީގެ ޓިކެޓް ދިނުމުން ފާޑުކިޔައިފި\n28 އެޕްރީލް 2019 - 07:346comments\nއިންޑިއާގެ ވެރިކަން ކުރާ ޕާޓީ ބީޖޭޕީ އަށް މިދިޔަ ހަފުތާގައި ސޮއިކުރި ބޮލީވުޑްގެ އެކްޓަރު ސަނީ ޑިއޯލް އަށް، މިހާރު ކުރިއަށްދާ އާންމު އިންތިހާބުގައި ޕަންޖާބް ސްޓޭޓްގެ ގުރުދާސްޕޫރް ދާއިރާގެ ގޮނޑި އަށް ވާދަކުރަން ބީޖޭޕީގެ ޓިކެޓް ދިނުމުން، އެ ދާއިރާގެ ގޮނޑި އެކި ފަހަރު މަތިން ފުރި ކުރީގެ އެކްޓަރު ވިނޯދު ކަންނާގެ ހުވަފަތް އަންހެނުން ކަވީތާ ކަންނާ ފާޑުކިޔައިފި އެވެ.\nޕްރެސް ޓްރަސްޓް އޮފް އިންޑިއާ (ޕީޓީއައި) އަށް އޭނާ ބުނީ ފާއިތުވި ވިއްސަކަށް އަހަރު ޕާޓީ އަށް ހިދުމަތް ކުރުމުގައި ދެމިހުއްޓައި އަދި މި ފަހަރު އިންތިހާބުގައި ގުރުދާސްޕޫރްގެ ގޮނޑި އަށް ވާދަކުރަން ބީޖޭޕީގެ ޓިކެޓް ލިބޭނެ ކަމުގެ އުންމީދުގައި ހުއްޓައި އިހަކަށް ދުވަހު ޕާޓީ އަށް ފުންމައިލި މީހަކަށް ޓިކެޓް ދިނުމަކީ ބަލައިގަނެވޭނެ ކަމެއް ނޫން ކަމަށެވެ.\n"އެއީ ވަރަށް ބޭއިންސާފުން ކުރި ކަމެއް. އަދި އެއީ އަހަންނާއި ވިނޯދް ބީޖޭޕީ އަށް ކޮށް ދިން ހިދުމަތް ބަލައި ނުގަނެ، ބޮލާލައި ޖެހުން ކަހަލަ ކަމެއް،" ކަވީތާ ބުންޏެވެ. "އަދި ބީޖޭޕީގެ އެ ނިންމުމަކީ ހީލަތާއި މަކަރުގެ އަމަލެއް."\nThanks @kamalsharmabjp ji . https://t.co/MwOWgd6yLg\n— Sunny Deol (@iamsunnydeol) April 24, 2019\nކަވީތާ ބުނި ގޮތުގައި ގުރުދާސްޕޫރުގެ ގިނަ ރައްޔިތުން ވެސް ބޭނުން ވަނީ އެ ދާއިރާ އަށް މި ފަހަރު އޭނާ ވާދަކުރާށެވެ. އަދި އެއިން އެއްވެސް ކަމަކަށް ރިއާޔަތް ނުކޮށް ސަނީ އަށް ޓިކެޓް ދިނުމަކީ ރައްޔިތުންނަށް ވެސް ޕާޓީންވި ހިޔާނާތެއް ކަމަށް ބުންޏެވެ.\n"ވިނޯދު މަރުވި ހިސާބުން ފެށިގެން ވެސް އަހަރެން މި އަންނަނީ ބީޖޭޕީގެ މެމްބަރެއްގެ ގޮތުގައި ގުރުދާސްޕޫރުގެ ރައްޔިތުންނާ ވަރަށް ގާތުން މަސައްކަތް ކުރަމުން. އަދި ޕާޓީން ވަނީ އަހަންނަށް މި ފަހަރު ޓިކެޓް ވެސް ދޭނެ ކަމުގެ އިޝާރާތްތައް ވެސް ދީފައި،" އޭނާ ބުންޏެވެ. "އަނެއްކާ ރައްޔިތުން ތިބީ އަހަރެންގެ ފަހަތުގައި. އެކަން އެހެން އޮއްވައި އިހަކަށް ދުވަހު ޕާޓީއާ ގުޅުނު މީހަކަށް ޓިކެޓް ދިނުން ބަލައެއް ނުގަނެވޭނެ."\nދެހާސް ސަތާރައިގައި މަރުވި އަދި ކުރިން މިނިސްޓަރުކަން ވެސް އަދާކުރި ވިނޯދް ވަނީ ބީޖޭޕީގެ މެމްބަރެއްގެ ގޮތުގައި ގުރުދާސްޕޫރުގެ މެމްބަރުކަން ހަތަރު ދައުރެއްގައި އަދާކޮށްފަ އެވެ.\nބީޖޭޕީގެ ޓިކެޓް ކަވީތާ އަށް ނުދިނުމުން އަމިއްލަ ގޮތުން މި ފަހަރު ގުރުދާސްޕޫރަށް ވާދަ ކުރަން ނިންމާފައވާ ކަމަށް ބުނާ ވާހަކަ އޭނާ ވަނީ ދޮގުކޮށްފަ އެވެ.\n"އަދި ވަކި ގޮތެއް ނުނިންމަން. ކުދިންނާއި އާއިލާއާ ވާހަކަ ދައްކާފައި ވަރަށް އަވަހަށް ވަކި ގޮތެއް ނިންމާނަން،" އެކްޓަރުން ކަމަށްވާ އަކްޝަޔޭ ކަންނާ އާއި ރާހުލް ކަންނާގެ ދޮންމަންމަ ބުންޏެވެ.\nސަނީ ބީޖޭޕީއާ ގުޅުނީ މިދިޔަ އަންގާރަ ދުވަހު އެވެ.\nއިތުރު ލިޔުންތައް ބޮލީވުޑް ނަރެންދުރާ މޯދީ


ރައީސުލްޖުމްހޫރިއްޔާގެ ދެކަނބަލުންނަށް ސީޝެލްސް ސަރުކާރުން ވަރަށް ހޫނު މަރްޙަބާއެއް ދަންނަވައިފި - The President's Office\nރައީސުލްޖުމްހޫރިއްޔާގެ ދެކަނބަލުންނަށް ސީޝެލްސް ސަރުކާރުން ވަރަށް ހޫނު މަރްޙަބާއެއް ދަންނަވައިފި\n2 އޮގަސްޓް 2019، ރިފަރެންސް: 2019-577\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙާއި، އެމަނިކުފާނުގެ އަނބިކަނބަލުން ފަޒްނާ އަޙްމަދަށް ސީޝެލްސްގެ ސަރުކާރުން ވަރަށް ހޫނު މަރްޙަބާއެއް ދަންނަވައިފިއެވެ. ރައީސުލްޖުމްހޫރިއްޔާގެ ދެކަނބަލުންނަށް ރަސްމީގޮތުން މަރްޙަބާ ދެންނެވުމުގެ ރަސްމިއްޔާތު އޮތީ، ސީޝެލްސްގެ ރައީސްގެ ރަސްމީ އޮފީހުގައި މިއަދު ހެނދުނެވެ.\nރައީސުލްޖުމްހޫރިއްޔާގެ ދެކަނބަލުން ސީޝެލްސްގެ ރައީސްގެ އޮފީސްކޮޅަށް ވަޑައިގަތުމުން، މަރްޙަބާ ވިދާޅުވީ، ސީޝެލްސްގެ ރައީސް ހިޒް އެކްލެންސްސީ ޑެނީ ފޯރއެވެ. މިރަސްމިއްޔާތުގައި ރައީސުލްޖުމްހޫރިއްޔާއާ ސީޝެލްސްގެ ރައީސް ޕޯޑިއަމަށް އަރާވަޑައިގެންނެވުމުން ދިވެހިރާއްޖެއާއި ސީޝެލްސްގެ ޤައުމީ ސަލާން ކުޅުނެވެ. އަދި ރައީސުލްޖުމްހޫރިއްޔާގެ ޝަރަފުގައި އޮތް ޝަރަފްގެ ގާޑް، އެމަނިކުފާނު އިންސްޕެކްޓް ކޮށްދެއްވިއެވެ.\nއެއަށްފަހު ސީޝެލްސް ސަރުކާރުގެ އިސްބޭފުޅުން ރައީސުލްޖުމްހޫރިއްޔާއަށް ތަޢާރުފުކޮށް އެރުވިއެވެ. ރައީސުލްޖުމްހޫރިއްޔާގެ އަރިހުގައި މިދަތުރުފުޅުގައި ބައިވެރިވެވަޑައިގަންނަވާ ބޭފުޅުން، ސީޝެލްސްގެ ރައީސަށް ތަޢާރުފުކޮށް އެރުވުންވެސް މިރަސްމިއްޔާތުގައި އޮތެވެ.\nމަރުޙަބާ ދެންނެވުމުގެ މިރަސްމިއްޔާތަށްފަހު، ރައީސުލްޖުމްހޫރިއްޔާގެ ދެކަނބަލުން ވަނީ ރަސްމީ ފޮޓޯފުޅެއް ނެންގެވުމުގައި ބައިވެރިވެ ވަޑައިގެންފައެވެ.\nރައީސުލްޖުމްހޫރިއްޔާ ސީޝެލްސްއަށް ކުރައްވަމުންގެންދަވާ މިދަތުރުފުޅަކީ ސީޝެލްސްގެ ރައީސްގެ ދަޢުވަތަށް ކުރައްވަމުންގެންދަވާ ފުރަމާނަ ދަތުރުފުޅެކެވެ.


ފުވައްމުލަކު ސިޓީގެ މަގުހެދުމުގެ މަޝްރޫޢު އިފްތިތާޙް ކޮށްދެއްވައިފި\nނައިބް ރައީސް ފައިޞަލް ނަސީމް ފުވައްމުލަކު ސިޓީގެ މަގުހެދުމުގެ މަޝްރޫޢު މިއަދު އިފްތިތާޙް ކޮށްދެއްވައިފިއެވެ.\nނައިބް ރައީސް މި މަޝްރޫޢު އިފްތިތާޙް ކޮށްދެއްވީ އެމަނިކުފާނު މިހާރު ފުވައްމުލަކު ސިޓީއަށް ކުރައްވަމުންގެންދަވާ ދަތުރުފުޅުގެ ތެރެއިންނެވެ. މި މަސްރޫޢު އިފްތިތާޙް ކޮށްދެއްވައި ވާހަކަފުޅު ދައްކަވަމުން ނައިބް ރައީސް ވިދާޅުވީ އެމަނިކުފާނާ އަދި ރައީސުލްޖުމްހޫރިއްޔާ، އިބްރާހިމް މުޙައްމަދު ޞާލިހްގެ ވިސްނުންފުޅަކީ ވެސް، ތަރައްޤީގެ މަޝްރޫޢުތައް ރައްޔިތުން ބޭނުންވާގޮތަށް ކުރިޔަށް ގެންދެވުންކަމަށެވެ. އެގޮތުން މިއަދު އިފްތިތާޙް ކުރެވުނު ފުވައްމުލަކު ސިޓީގެ މަގުހެދުމުގެ މަޝްރޫޢުގެ މަސައްކަތްތައް ވެސް ކުރިޔަށްގެންދަވާނީ އެސިޓީގެ ރައްޔިތުންގެ ޚިޔާލާ މަޝްވަރާގެ މަތިން ރައްޔިތުން އެދޭގޮތަށްކަމުގެ ޔަޤީންކަން ފުވައްމުލަކުގެ ރައްޔިތުންނަށް އެ މަނިކުފާނު ދެއްވިއެވެ.\nނައިބް ރައީސް ފައިޞަލް ނަސީމް ގެ ވާހަކަފުޅުގައި، ފުވައްމުލަކު ސިޓީގެ މަގުހެދުމުގެ މަޝްރޫޢަކީ ކުރިން ފެށިފައި އޮތް މަޝްރޫޢެއް ނަމަވެސް މި މަޝްރޫޢު މިހާރު އަލުން ފަށައިގަނެވޭއިރު މަގުތަކުގެ މަސައްކަތް ކުރިޔަށްގެންދާނީ، މަރާމާތު ކުރުމަށް ފަސޭހަ އަދި ހިނގާ މީހުންނާއި ދުއްވާ މީހުންނަށްވެސް ރައްކާތެރި ގޮތަށް ރަނގަޅަށް ފަރުމާކުރެވި، ރައްޔިތުން ބޭނުންވާގޮތްތަކަށް ބައްލަވައިގެންކަމުގައި ވިދާޅުވިއެވެ. އެގޮތުން މަގުތައް ހެދުމުގައި އިސްކަންދޭނެ ތަރުތީބު ފަދަ ކަންކަން ނިންމާނީ ރައްޔިތުން ކަމުގައި ނައިބް ރައީސް ފައިޞަލް ނަސީމް ވިދާޅުވިއެވެ.\nފުވައްމުލަކު ސިޓީއަކީ ރާއްޖޭގެ އެހެން ބައެއް ސަރަހައްދުތަކެކޭ އެއްގޮތަށް މަގުމަތީގެ އެކްސިޑެންޓްތައް ގިނަ ސިޓީއެއްކަން ފާހަގަކުރައްވައި، ރައީސުލްޖުމްހޫރިއްޔާގެ ނައިބު ވިދާޅުވީ މަގުމަތީގައި ތާރުއެޅި، ގާއެޅި ކަންކަން ފަހިވެގެންދާއިރު، މަގުތަކުގައި ދުއްވާ ފަރާތްތަކުން ޓްރެފިކް ޤަވާޢިދުތަކަށް ޚާއްޞަ ސަމާލުކަމެއްދެއްވަން ޖެހިވަޑައިގަންނަވާ ކަމަށެވެ. އަދި މަގުތަކަކީ ދުއްވާ މީހުންނާއި ހިނގާބިނގާވާ މީހުންނަށްވެސް ރައްކާތެރި ތަނެއްގެ ގޮތުގައި ބާއްވައިދެއްވުމަށް ނައިބް ރައީސް ފައިޞަލް ނަސީމް އިލްތިމާސް ކުރެއްވިއެވެ.\n17 އޭޕްރީލް 2019


ރޭގަނޑު އަވަހަށް ނިދާ ފިރިހެނުންގެ ދަރިފަނީގެ ކޮލިޓީ ރަނގަޅުވެ، ދަރިން ލިބުމުގެ ފުރުސަތު އިތުރުކޮށްދޭ – Haftha\nSat,4July, 2020, 12:16 am\nރޭގަނޑު އަވަހަށް ނިދާ ފިރިހެނުންގެ ދަރިފަނީގެ ކޮލިޓީ ރަނގަޅުވެ، ދަރިން ލިބުމުގެ ފުރުސަތު އިތުރުކޮށްދޭ\nރޭގަނޑު އަވަހަށް ނިދާ ފިރިހެނުންގެ ދަރިފަނީގެ ކޮލިޓީ ރަނގަޅުވެ، އޭނާގެ ފަރާތުން ދަރިން ލިބުމުގެ ފުރުސަތު އިތުރު ކޮށްދޭ ކަމަށް ސައިންސްވެރިންތަކެއް ހެދި ފަހުގެ ދިރާސާއަކުން ދައްކައިފި އެވެ.\nޑެންމާކުގެ އާހުސް ޔުނިވާސިޓީގެ ސައިންސްވެރިންތަކެއް ހެދި ދެ އަހަރު ދުވަހުގެ އެ ދިރާސާގައި އުމުރުން 34 އަހަރުން މަތީގެ 104 ފިރިހެނުންގެ ނިދުމާއި އެމީހުންގެ ދަރިފަނީގެ ސާމްޕަލް އެނަލިސިސްއާ އަޅާ އަޅާ ކިޔާފައިވެ އެވެ.\nދިރާސާގެ ނަތީޖާ ދައްކާގޮތުގައި، ރޭގަނޑު 11:30 ނުވަތަ އޭގެ ވެސް ލަހުން ނިދާ ފިރިހެނުންނަށް ވުރެ ރޭގަނޑު 10:30 ގެ ކުރިން ނިދާ ފިރިހެނުންގެ ދަރިފަނީގެ ކޮލިޓީ ހަތަރު ގުނަ ރަނގަޅު ކޮށްދެ އެވެ.\nއަދި ރޭގަނޑުގެ އަށް ގަޑިއިރުގެ ނިދި ލިބޭ ފިރިހެނުންނަށް ވުރެ ދުވާލަކު ހަތް ގަޑިއިރަށްވުރެ މަދުން ނިދި ލިބޭ ފިރިހެނުންގެ ދަރިފަނީގެ ސިއްހަތު ހަ ގުނަ ނިކަމެތި ކަމަށް ވެސް އެ ދިރާސާއިން ވަނީ ދައްކައިފަ އެވެ.\nފާޓަލިޓީ މާހިރުން ގަބޫލުކުރާ ގޮތުގައި، މީގެ ސަބަބަކީ ރަނގަޅަށް ނިދި ނުލިބުމުގެ ސަބަބުން އިމިއުން ސިސްޓަމް ނުވަތަ އިންސާނުންގެ ހަށިގަނޑުގެ ދިފާއީ ނިޒާމަށް އޭގެ ނޭދެވޭ އަސަރުތަކެއް ކޮށް، އޯވާރިއެކްޓް ކުރަން ފަށައި، ދުޅަހެޔޮ ދަރިފަނިތަކަށް ހަމަލާދޭތީ އެވެ.\nއަދި ރަނގަޅަށް ނިދި ނުލިބުމުން ފިރިހެނުންނަށް ޖިސްމާނީ އަދި ނަފްސާނީ ގޮތުން ސްޓްރެސްއާ ކުރިމަތިވެ، އެކަމުގެ ސަބަބުން ވެސް ދަރިން ލިބުމުގެ ފުރުސަތު ކުޑަ ކޮށްދޭ ކަމަށް މާހިރުން ބުނެ އެވެ.\nއެހެންކަމުން ކުއްޖަކު ހޯދަން މަސަައްކަތްކުރާ ދެމަފިރިން ރޭގަނޑު ނިދާ ގަޑީގައި ފޯނާ ކުޅުމާއި ނެޓްފުލިކްސް ނުވަތަ ފިލްމު ބަލަން ތިބުން ނުވަތަ ލަސް ވަންދެން ކޮފީގައި ތިބުންފަދަ ރޭގަނޑުގެ ނިދިން މަހުރޫމް ކުރުވާ ކަންކަމަށް ސަމާލުވުމަށް މާހިރުން ލަފާ ދެއްވަ އެވެ.


ކޮވިޑް19 ޓާސްކްފޯސްގެ ނިންމުން އާންމުކުރުން - R. Fainu Council\nފުރަތަމަ ޞަފްޙާ ކޮވިޑް19\nކޮވިޑް19 ޓާސްކްފޯސްގެ ނިންމުން އާންމުކުރުން\nފައިނު ކައުންސިލް އިދާރާ 11:16 AM ކޮވިޑް19\nރަށުގައި ކޮވިޑް 19 ފެތުރުން ކޮންޓްރޯލްކުރުމަށްޓަކާ މީހުންގެ ހަރަކާތްތައް ވީހާވެސް މަދުކުރުމަށާއި މީހުން ދިމާވާމިންވަރު މަދުކުރުމަށްޓަކާ 19 ޖޫން 2021 ވަނަ ދުވަހުގެ 18:00 ން ފެށިގެން 1 ހަފްތާގެ މުއްދަތަށް އެޅުމަށް 17 ޖޫން 2021 ވީ ދުވަހުގެ ރޭ ބޭއްވުނު ޓާސްކްފޯސްގެ ބައްދަލުވުމުން ނިންމާފައިވާ ކަންތައްތައް\n1. ޒަރޫރީ ބޭނުމެއްގައި ނޫނީ ގެއިން ބޭރަށް ނިކުމެނޫޅުން.\n4. ކުނިވާޒާތުގެ ތަކެތި އުކާލުމަށް ކޮންމެދުވަހަކު ހަވީރު5ން7އަށް ކޮންމެ ގެއަކުންވެސް ކަނޑައަޅާ 1 ފަރާތެއް ދިއުން.\n5. ކަރަންޓީނު ކުރެވިފައިވާ ގޭ ތަކުން އުކާލާ ހުރިހާ ބާވަތެއްގެ ކުނިވެސް ޓާސްކްފޯސްގެ ހާއްސަ ހުއްދައެއް ލިބުމަށްފަހު ޓާސްކްފޯސްގެ ބެލުމުގެ ދަށުން އުކާލުން.\n6. ކޮންސްޓްރަކްޝަން މަސައްކަތްކުރާ ފަރާތްތަކުންް ގޯތިން ބޭރުގައި އަދި ސައިޓްތަކުގައި މަސައްކަތްކުރާނަމަ ޓާސްކްފޯހުގެ ހާއްސަ ހުއްދައެއް ނެގުން އަދި ހުއްދައިގެ ދަށުން މަސައްކަތްކުރުމުގައި އެއްވެސް މީހަކާއި ދިމާނުވާނެކަން ކަށަވަރުކޮށް ގެއިން ސައިޓަށް އަދި ސައިޓުން ގެއަށް ދިއުން.\n7. ރަށަށް ގެނެވޭ އަދި ބޭރުކުރެވޭ މުދަލާއި ކާބޯ ތަކެތި އެއްތަނުން އަނެއްތަނަށް ގެންދިއުމުގައި ޓާސްކްފޯހުގެ ހުއްދަ ހޯދުން އަދި ޓާސްކްފޯހުން ހުއްދަދޭ ފަރާތްތަކުން އެކަނި އެކަން ކުރުން.\n8. މިދުވަސްވަރު އެއްރަށުން އަނެއްރަށަށް މުދާ ފޮނުވުމުގައި ވީހާވެސް ބޮޑަށް ސަމާލުވެ ކޮންމެހެން ބޭނުންވާ ޒަރޫރީ ތަކެތި ފިޔަވާ އެހެން ބާވަތްތައް ނުފޮނުވުން އަދި ނުގެނައުން.\n9. ރަށުގައި ވައިފައި، ޓީވީ ފަދަ ޚިދުމަތްދޭ ތަންތަނުންް ގޯތިންބޭރުގައި އެއްވެސް ކަމެއްކުރާނަމަ ޓާސްކްފޯހުގެ ހުއްދަ ނަގައިގެން ކުރުން.\n10. ޑިއުޓީ ބަހައިގެން ވަޒީފާ އަދާކުރާ ފަރާތްތަކުން ގެއިންބޭރުގައި އުޅޭނަމަ އެފަދަ ފަރާތެއްކަން އެނގޭނެ ކާޑެއް ނުވަތަ ޔުނީފޯމެއް ބޭނުންކުރުން ނުވަތަ ޓާސްކްފޯހުގެ ހުއްދަހޯދުން.\n11. އެއްގެއެއްގައި ދިރިއުޅޭ ފަރާތްތަކުން ނޫނީ އެއް އުޅަނދެއްގައި ވަދުއެޅުމަށް ނުވަތަ މަސްވެރިކަމަށް ނުދިއުން. އަދި މިފަދަކަމަކަށް ނިކުތުމުގެ ކުރިން ޓާސްކްފޯހުގެ ހުއްދަހޯދުން.\n12. މި ފިޔަވަޅުތައް7ދުވަސްފަހުން ރިވިއުކުރުން.\nސިއްޙީ ކުއްލި ހާލަތްތަކާއި ކޮންޓެކްޓް ޓްރޭސިންގް: އިބްރާޙިމް ސިޔާމް 7905100 / މޫސާ ޢުމަރު މަނިކު 7902212\nޑެލިވަރީ އަދި ވިޔަފާރިއާއި ގުޅޭ: މުޙައްމަދު ފައިސަލް 9729933 / އަޙުމަދު ވަޙީދު 7500320\nދަތުރު ހުއްދައާއި ކަރަންޓީންގެ ކަންކަން: އައިމިނަތު ވަސީމާ 7515969 / މޫސާ ޢުމަރު މަނިކު 7902212\nކުނިއުކާލުން އަދި މަސައްކަތު ހުއްދަ: އިބްރާޙިމް ޢުމަރު 7906620 / ޙަސަން ވަޙީދު 7651794\nކޮވިޑް19 ޓާސްކްފޯސްގެ ނިންމުން އާންމުކުރުން Reviewed by ފައިނު ކައުންސިލް އިދާރާ on 11:16 AM Rating: 5


Ugail foundation ge mahaasinthaa ge title sponsor akah ooredoo | Mihaaru\nވިޔަފާރި / ޕްރޮފެސަރު އުގެއިލް\nއުގެއިލް ފައުންޑޭޝަންގެ މަހާސިންތާގެ ޓައިޓަލް ސްޕޮންސަރަކަށް އުރީދޫ\nޕްރޮފެސަރު އުގެއިލް އާއި އުރީދޫގެ ސީއީއޯ ނަޖީބު ޚާން އެއްބަސްވުން ބަދަލުކުރައްވައި ސަލާމް ކުރައްވަނީ.---ފޮޓޯ: އުރީދޫ\nއަންނަ މަހުގެ 26-28 އަށް އއ. އުކުޅަހުގައި ބާއްވާ މި މަހާސިންތާގައި އެކި ގައުމުތަކުގެ އާޓިފިޝަލް އިންޓެލިޖެންސްގެ މާހިރުން ބައިވެރިވާނެ އެވެ. މަހާސިންތާގައި ބައިވެރިވާ މީހުންގެ މެދުގައި، އާޓިފިޝަލް އިންޓެލިޖެންސްގެ ދާއިރާގެ އެންމެ ފަހުގެ ހޯދުންތަކާ ބެހޭގޮތުން މަޝްވަރާކޮށް، މައުލޫމާތު ހިއްސާ ކުރާނެ އެވެ.\nއުރީދޫއާ އެކު ވި އެއްބަސްވުމާ ގުޅޭގޮތުން ޕްރޮފެސަރު ހަސަން އުގެއިލް ވިދާޅުވީ، މި އެއްބަސްވުމުން އެނގެނީ ރާއްޖޭގައި ފަހުގެ ޓެކްނޮލޮޖީތައް ތައާރަފު ކުރުމަށް އުރީދޫން އިސްކަންދޭ މިންވަރު ކަމަށެވެ.\nއުގެއިލް (ކ) އާއި އުރީދޫގެ ސީއީއޯ ނަޖީބު ޚާން އެއްބަސްވުމުގައި ސޮއިކުރައްވަނީ.---ފޮޓޯ: އުރީދޫ\nއުރީދޫގެ ސީއީއޯ ނަޖީބު ޚާން ވިދާޅުވީ، އޭ.އައި މޯލްޑިވްސްގެ މަހާސިންތާގެ ޓައިޓަލް ސްޕޮންސަރުކަން ލިބުމަކީ ޝަރަފެއް ކަމަށެވެ.\nއޭނާ ވިދާޅުވީ، މިފަދަ ދާއިރަތަކުގެ މައުލޫމާތަކީ ރާއްޖެ ފަދަ ގައުމެއް ޑިޖިޓަލް ވުމަށް ލިބޭ ފުރުސަތަކަށް ވުމުން، މި މަހާސިންތާ އިތުރަށް ފުރިހަމަ ކުރުމަށް އުރީދޫން މަސައްކަތް ކުރާނެ ކަމަށެވެ.\n"އޭ.އައި މޯލްޑިވްސް ފަދަ ޕްލެޓްފޯމުތަކުގެ ސަބަބުން ޑިޖިޓަލް ގައުމެއް ބިނާކުރުމުގައި މިފަދަ ޓެކްނޮލޮޖީގެ މުހިއްމު ދައުރާ މެދު ހޭލުންތެރިކަން އިތުރުކޮށް، އޭ.އައި ހިމެނޭ އީޖާދީ ޚިދުމަތްތައް ބިނާ ކުރުމަށް ދިވެހި ޒުވާނުންނަށް އިތުރު ހިތްވަރެއް ލިބިގެންދާނެ. އޭ.އައި މޯލްޑިވްސް ޓައިޓަލް ސްޕޮންސާ އަށް ވުމަކީ އަޅުގަނޑުމެންނަށް ލިބުނު ފަޚުރެއް، އަދި މި އިވެންޓު އިތުރަށް ފުރިހަމަކޮށް، ފައިދާހުރި ޕެލްޓްފޯމަކަށް ހެދުމަށް އުރީދޫގެ ފުރިހަމަ އެއްބާރުލުން އުގެއިލް ފައުންޑޭޝަނަށް ފޯރުކޮށްދޭނަން،" ނަޖީބު ޚާން ވިދާޅުވި އެވެ.\nމި މަހާސިންތާގެ އިތުރުން އުކުޅަހުގައި ޓެކް ފެއާއެއް ވެސް މި ދުވަސްތަކުގައި ކުރިއަށް ގެންދާނެ އެވެ. މި ފެއާގައި ދިވެހި ވިޔަފާރިތަކުގެ އިތުރުން ޓެކްނޮލޮޖީ ދާއިރާ އަށް އަހުލުވެރި އަމިއްލަ ފަރާތްތަކުގެ އީޖާދުތަކާއި އާ އުފެއްދުންތައް ދައްކާލުމަށް ވަނީ ހަމަޖެހިފަ އެވެ.\nޕްރޮފެސަރު އުގެއިލް އުރީދޫ އއ. އުކުޅަސް\nޖަމާލުތޯ ޗީފު ގެސްޓަކީ. ލޮލް.\nސުމުއްވުލް މުހައްމަދު އަމީނު ރާއްޖެއަށް ފުޓުބޯޅަ ތާރަފު ކުރައްވަން އުޅުއްވިއިރު ވެސް ބައެއް މީހުން މިގޮތަށް ވާހަކަ ދެއްކި.\nތިޔައީ ގޯސްކަމެކޭނޫން މިބުނަނީ، އެކަމަކު އޮމާންޓިނުކޮޅަކުން ފަންކާއެއްގެ ފިޔަގަނޑެއް ހަދާނުލެވޭ ތަނެއްގަ އާޓިފިޝަލް އިންޓެލިޖެންސް ކުރިއަރުވަން ތިއުޅެނީ.\nމީނާ މީ މައްސޫރުވާން އުޅޭ މީހެއް މީނާގެ ފަރާތުން ދިވެހިންނަ ކުރު ފައިދާއެނެ\nހެހެ ޢޭނާވާނެ އިތުރު މަޝްހުޫރެއެ ނެތް. އެނާއަކީ ދުނިޔެ ބަލައިގެންފައިވާ މީހެއް. ވަހީދު ތިއީ ހަސަދަވެރިއެއް ކަމަށް ލަފާކުރެވޭ،\nނަފްރަތަކީ ނުބައި ވަބާ އެއް.\nޥަރަށް ރަނގަޅު ކަމެއް.\nލިބިފަހުރި ރަގަޅު އިލްމު ހެޔޮގޮތުގަ މީސްތަކުންނަ ފޯރުކޮއްދީ އިޖްތިމާއީ ކަންކަމުގަ އުޅުން އިލްމުވެރިންނަ މާރަގަޅުވާނެ ވެރިކަމާ ސިޔާސީ ކަންކަމާއުޅުމަށްވުރެ. މިވެސް އިލްމުވެރިންގެތެރޭގަ ހިމެނޭނެ ބޭފުޅެ.މިއަދުގެ ހަގީގަތަކީ ވެރިކަމަކީ އައުރަ ކަޝްފުކުރުން އަމިއްލައަތުން. މިއަދަކު ވެރިކަމުގަ ޝަރަފެ އިއްޒަތެ އަބުރެނެތް. ރައްޔިތުންގެ ރުހުން އިލްވެރިންނަވެސް ގެއްލިނިމިއްޖެ. ސިޔާސީވެށި މިފަދަމީހުންނަކާ ނުގުޅޭ.\nޢިލްމުވެރިން ވެރިކަމާ ސިޔާސީ ދާއިރާއަށް ނުކުތުމުން ގައުމަށް ފައިދާވާނެ.ގައުމަށް ގެއްލުންވަނީ އިލްމުލިބުނަސް ނުލިބިތިބިނަމަވެސް އަމިއްލަ އެދުމުގަ ކަންކަމާ ކުރިމަތިލާ ވަގުންގެ ސަބަބުން.އިންޑިއާގެ ވެރިންގެ ތެރޭގަ ނިއުކުލިއަ ސައންޓިސްޓް ޑރ.އަބްދުލް ކަލާމް ހިމެނުމުން ގައުމު ދިޔައީ ކުރިއަށް.\nމީނަގެ އެހީގަ ގެއްލިފަ ތިބި މީހުން ހޯދަންވެސް ބުންޏެއް ނު. އަދިވެސް ނުހޯދޭތަ.\nމަހާސިންތާ ބޭއްވުން ދެން އަނެއްހެން މައްސަލައެއް ނެތް، އެކަމަކު ޓެކްނޮލޮޖީގެ ގޮތުން ދިވެހިން ހީކޮށްގެން މިތިބީ ވަރަށް ކުރީގައިކަމަށް ނަމަވެސް ހަމަ ސުމެއް، މިނިސްޓްރީގެ އިހުމާލުވުން ވަރަށް ބޮޑު، ނެތޭ ކުރެވިފައި ކަމެއްކަހަލަ ކަމެއް......\nވަޒީފާއެއްގައި ހުރެގެން ކުރެވޭނީ، މަޤާމު ހުއްދަކުރާ ކަންކަމެވެ


މީރާއިން ލޭ ހަދިޔާ ކުރުމުގެ ޕްރޮގްރާމެއް ހިންގައިފި\nމޯލްޑިވްސް އިންލަންޑް ރެވެނިއު އޮތޯރިޓީ (މީރާ) ގެ5ވަނަ އަހަރީ ދުވަހުގެ މުނާސަބަތުގައި ހިންގަމުންދާ "ޓެކްސް ވީކް" ގެ ހަރަކާތްތަކުގެ ތެރެއިން މީރާގެ މުވައްޒަފުން ލޭ ހަދިޔާކުރުމުގެ ޕްރޮގްރާމެއް މިއަދު ހިންގައިފި ކަމަށް އެ އޮތޯރިޓީން ހާމަކޮށްފިއެވެ. މި ހަރަކާތަކީ މީރާ ކްލަބާއި ނެޝަނަލް ތެލަސީމިއާ ސެންޓަރ އަދި މޯލްޑިވްސް ބްލަޑް ސަރވިސަސް ގުޅިގެން ކުރިއަށް ގެންދިޔަ ޕްރޮގްރާމެއް ކަމަށް މީރާއިން މައުލޫމާތު ދެއެވެ.\nމިއަދު މެންދުރުފަހު 2:00 އިން ރޭގަނޑު 8:00 އަށް ނެޝަނަލް ތެލަސީމިއާ ސެންޓަރުގައި މި ކަމަށް ހާއްސަކުރެވިގެން ބޭއްވުނު ބްލަޑް ކޭމްޕްގައި މީރާގެ ގިނަ އަދަދެއްގެ މުވައްޒަފުންގެ އިތުރުން އާންމުންގެ ތެރެއިން ބައެއް ފަރާތްތަކުން ވެސް ލޭ ހަދިޔާކުރައްވާފައިވާ ކަމަށް އެ އޮތޯރިޓީން މައުލޫމާތު ދެއެވެ.\nލޭ ހަދިޔާ ކުރުމުގެ މި ޕްރޮގްރާމަކީ 2013 ވަނަ އަހަރުން ފެށިގެން މީރާއިން ކޮންމެ އަހަރަކު ވެސް ކުރިއަށް ގެންދާ ޕްރޮގްރާމެއް ކަމަށް އެ އޮތޯރިޓީން ހާމަކުރެއެވެ.\nމިއަދުގެ ޕްރޮގްރާމް ކުރިއަށް ގެންދިއުމުގައި ނެޝަނަލް ތެލަސީމިއާ ސެންޓަރ އަދި މޯލްޑިވްސް ބްލަޑް ސަރވިސަސް އިން މީރާއަށް ދެއްވާފައިވާ އެހީތެރިކަމާއި އެއްބާރުލެއްވުން ފާހަގަކޮށް، މީރާއިން އެ ފަރާތްތަކަށް ޝުކުރު އަދާކުރެއެވެ.


Anna hafthaa gai3dhuvahu Bank thakuge khidhumay libeyne | Mihaaru\nގިނަ އަދަދެއްގެ ދިވެހި ރުފިޔާތަކެއް: އަންނަ ހަފުތާގައި ތިން ދުވަހު ބޭންކްތަކުގެ ޚިދުމަތް ދޭން އެމްއެމްއޭ އިން ވަނީ ނިންމާފައި -- ފޮޓޯ/މިހާރު\nއަންނަ ހަަފުތާގައި ތިން ދުވަހު ބޭންކްތަކުގެ ޚިދުމަތް ލިބޭނެ\n02 އެޕްރީލް 2020 - 12:12 10 comments\nކޮވިޑް-19 އާ ގުޅިގެން ރައްކާތެރިކަމުގެ ފިޔަވަޅެއްގެ ގޮތުން ސަރުކާރު އޮފީސްތައް ބަންދު ކުރިތާ ދެ ހަފުތާ ވެފައިވާއިރު، އަންނަ ހަފުތާ ވެސް ބަންދުކުރަން ސަރުކާރުން މިހާރު ވަނީ ނިންމައިފަ އެވެ. ބަންދު ކޮށްފައިވާ މުއްދަތުގައި މިހާތަނަށް ބޭންކިން ޚިދުމަތް ދެމުން އައީ ކޮންމެ ހަފުތާއަކު ދެ ދުވަހު އެވެ.\nއެމްއެމްއޭ އިން ކުރި އިއުލާނެއްގައި ވަނީ އަންނަ ހަފުތާގެ ހޯމަ ދުވަހާއި އަންގާރަ ދުވަހު އިތުރުން ބުރާސްފަތި ދުވަހު ވެސް އެމްއެމްއޭ އާއި ބޭންކްތަކުގެ ޚިދުމަތް ދޭނެ ކަމަށެވެ. އެގޮތުން މިހާރެކޭ ވެސް އެއްގޮތަށް ހެނދުނު 9:30 އިން ފެށިގެން މެންދުރު 12:30 އާ ހަމައަށް ބޭންކްތަކުގެ ޚިދުމަތް ދޭނެ ކަމަށާއި އެމްއެމްއޭ އިން ވަކި ލާރި ބަލައިގަނެ ދޫކުރުމުގެ ޚިދުމަތް ހެނދުނު 9:30 އިން ފެށިގެން 11 ހަމައަށް ދޭނެ ކަމަށް ވެސް އެ އިއުލާނުގައިވެ އެވެ.\nކޮވިޑް-19 އާ ގުޅިގެން ސިއްހީ ކުއްލި ނުރައްކަލުގެ ހާލަތު އިއުލާންކޮށް، ގިނަ ފިޔަވަޅުތަކެއް ދަނީ އަޅަމުންނެވެ. އެގޮތުން އޮފީސްތަކާއި ސްކޫލްތައް ބަންދު ކުރުމުގެ އިތުރުން މާލެ ސަރަހައްދުގައި ކޮންމެ ދުވަހެއްގެ ވެސް ތިން ގަޑިއިރަށް މަގުތަކަށް މީހުން ނިކުތުމާއި އުޅަނދުތައް ދުއްވުން މަނާކޮށް އަދި ތިން މީހުންނަށް ވުރެ ގިނައިން މަގުމަތީގައި އުޅުން މިހާރު ވަނީ މަނާކޮށްފަ އެވެ.\nކޮވިޑް-19 އަށް ރާއްޖެއިން 19 މީހަކު ޕޮޒިޓިވް ވެފައި ވާއިރު، އޭގެ ތެރެއިން ހަ މީހަކު ފިޔަވައި އެންމެން ވަނީ ރަނގަޅުވެފަ އެވެ. ބާކީ ތިބި ހަ މީހުންގެ ތެރެއިން ހަތަރު މީހުންނަކީ އިނގިރޭސިވިލާތުން ރާއްޖެ އައި ދިވެހިންނެވެ.\nއިތުރު ލިޔުންތައް އެމްއެމްއޭ ބޭންކް ބޭންކިން


Amilla ah maruvee drug etherekuri meeheh\nހައްޔަރުގައި އަމިއްލައަށް މަރުވީ ޑުރަގު އެތެރެކުރި މީހެއް\nފުލުހުންގެ ހައްޔަރުގައި ހުއްޓާ މަރުވީ ގިނަ އަދަދެއްގެ ޑްރަަގު ހިފައިގެން އައިސް އުޅުނު އިނގިރޭސިވިލާތު މީހެއް ކަމަށް ފުލުހުންގެ ލިޔުމަކުން ސާފު ވެއްޖެ އެވެ.\nފުލުސް ހައްޔަރުގައި ހުއްޓާ ބިދޭސީއަކު މަރުވީ ކަމަށް ފުލުުހުން ބުނީ މިިދިޔަ އަންގާރަ ދުވަހު އެވެ. އެ މީހާ ހައްޔަރުކޮށްފައި ހުރީ ވިލިމާލެ ކަސްޓޯޑިއަލް ފެސިލިޓީގަ އެވެ.\nރާއްޖެއަށް ގިނަ އަދަދެއްގެ ޑްރަގު ހިފައިގެން އައި ދެ މީހެއްގެ މައުލޫމާތު ހާމަ ކުރި އިރު އެތަނުން އެކަކު އެއީ 43 އަހަރުގެ ތައިލެންޑް މީހެއް ކަމާއި ދެވަނަ މީހަކީ 30 އަހަރުގެ ޔޫކޭ މީހެއް ކަމަށް ފުލުހުން މައުލޫމާތު ދީފައިވެ އެވެ.\nހައްޔަރު ކުރި ދެ މީހުންގެ ބަންދާ މެދު ގޮތެއް ނިންމުމަށް ކްރިމިނަލް ކޯޓަށް ހާޒިރުކުރުމުން ހޯމް މިނިސްޓްރީން ކަނޑައަޅާ ތަނެއްގައި ބަންދުގައި ބެހެއްޓުމަށް މުއްދަތު ދީފައިވެ އެވެ. އެގޮތުން 43 އަހަރުގެ މީހާއަށް 15 ދުވަހުގެ މުއްދަތެއް ދީފައިވާއިރު 30 އަހަރުގެ މީހާއަށް ދެ މަސް ދުވަހުގެ މުއްދަތު ދީފައިވެ އެވެ.\nފުލުހުން ބުނީ ޔޫކޭ މީހާ ފުލުހުންގެ ބެލުމުގެ ދަށުގައި ހުއްޓައި އަމިއްލައަށް މަރުވެފައިވާ ކަމަށާއި އެހެންކަމުން ކަމާ ގުޅޭ އިދާރާތަކާ ގުޅިގެން އެކަން ހިނގާދިޔަ ގޮތް ބަލަމުންދާ ކަމަށެވެ.\nކަސްޓަމްސް އާއި ފުލުހުން ގުޅިގެން ހިންގި އަށް ދުވަހުގެ އޮޕަރޭޝަނަކަށް ފަހު އެ ދެ މީހުން ހައްޔަރު ކޮށްފައި ވަނީ މިދިޔަ އެޕްރީލް މަހުގެ 25 ވަނަ ދުވަހު އެވެ. އެމީހުންގެ އަތުން 3.4 ކިލޯގެ ޑުރަގު އަތުލައިގެންފައިވެ އެވެ.\nމޯލްޑިވްސް ޕޮލިސް ސާވިސް މަސްތުވާތަކެތި ކްރިމިނަލް ކޯޓް + މަރު ތައިލެންޑް ކުށްކުރުން


Mohamed Siruhan: ބީވެގެން ދިޔަ ލޯބިވާ ބުރުގާ\nދޮންމަންޖެ ގެންގުޅޭ އަންނައުނުގެ ވަޒީފާއާ ރީތިވާ ސާމާނުތަކުގެ ވަޒީފާތައް ހުސްވުމުގެ ސަބަބުން އެވަޒިފާތަކަށް މުވައްޒަފުން ހޯދުމުގެ ގޮތުން އިއުލާނެއްކުރިއެވެ. އެ އިއުލާން ފެނުނު ވަރަށްގިނަ ވައްތަރުގެ ހެދުންތަކާއި ރީތިވާ ސާމާނުތައް ދޮންމަންޖެގެ އޮފީހަށް އިންޓަވިއުއަށް ޙާޒިރުވިއެވެ. އޭގެތެރޭގައި މޭކަޕްކުރުމަށް ބޭނުންކުރާ ލިޕްސްޓިކުން ފެށިގެން ދަތްއުނގުޅާ ބުރުސްވެސް ހިމެނެއެވެ. އިންޓަވިއުކުރި ހޯލު އިތުރަށް ޒީނަތްތެރިވެގެންދިޔައީ ތަފާތުވައްތަރުގެ ސެންޓުފުޅިތައް އެކިއުގެ ތެރެއަށް ވަނުމުންނެވެ. ހެދުމުގެ ވައްތަރުތަކުގެ ތެރޭގައި އެތެރޭންލާ ހެދުމާ ޖިންސުތަކާ ބަލާލި މީހަކަށް ރީތިކަމުންގޮސް ސިހުންގެނުވާ ތަފާތުވައްތަރުގެ ޓޮޕްކޮޅުތައް ވިއެވެ. އެސިހުން ބިރުވެރިކަމުން ޖޯކަކަށް ބަދަލުވީ 1400 އަހަރުގެ ސްޓައިލުގެ ބުރުގާއަކާއި ދޫހެދުމެއް އެތަނަށް ޙާޒިރުވީމައެވެ. އިންޓަވިއުގެ ގަޑި ކައިރިވަމުން ދިޔަވަރަކަށް ޙާޒިރީންގެ ހަށިގަނޑުގެ ތެރޭގައި ހާސްކަން އިތުވަމުންދިޔައެވެ.\nއިންޓަވިއު ކުރަން ހަމަޖެހިފައިވާ ގަޑިއަށް އެތާހުރި ދޮރެއް ހުޅުވިއްޖެއެވެ. ދޮރުގެ ބިތްދޮށް ފަރާތުން ރަތްކުލައިގެ އައްޔެއް ފާޅުވިއެވެ. އަދި ފެންވަރާ މާގަނޑެއް ކަހަލަ އެއްޗެއްވެސް ފެންނަކަހަލައެވެ. ދޮރު ފަހަތަށް ލައްޕާލާފައި އެނުކުތީ ދޮންމަންޖެއެވެ. ވަރަށް ހިނުތުންވެފައި އިންޓަވިއުއަށް އައިސް ތިބި ކިއުއަށް ބަލާލިއެވެ. ހިނިތުންވެފައިވާ ތުން، ރުޅީގެ ތުމަކަށް ބަދަލުވީ ޒަމާނަށް ނުފެތޭ ސްޓައިލަކަށް ތިބި ބުރުގާއާ ދޫހެދުން ފެނުމުންނެވެ. އެ ދިގު ކިއުއިން ވެސް ދޮންމަންޖެ އަޅައިގަތީ އެ ދޭއްޗާއެވެ. ވާނީވެސް އެހެންތާއެވެ. މީހާ ރުޅިއަންނަ ނުވަތަ ލޯބިވާއެއްޗެއް ކިތަންމެ ދަތި ދޭތެރެއަކުންވެސް ލޮލުގައި އަޅައިގަނެއެވެ. ދޮންމަންޖެގެ ހަށިގަނޑުގެ ތެރޭގައި އުފެދުނު ރުޅިވެރިކަމުގެ ހުޅުގަޑުން ބޭރުވި ދުމުގެ އަސަރުތައް ބޭރަށް ނުކުމެދާނެތީ ވަރަށްބާރަށް ތުން ބާރުކޮށްލިއެވެ. ނަމަވެސް ދުންތައް ދެން ދިމާކޮށްލީ ދޮންމަންޖެގެ ލޮލާއެވެ. ރަތްވަމުންދިޔަ ދެލޮލުގެ ކަޅި ހުއްޓުނީ އެތާހުރި އިލޮށިފައްޗާދިމާއަށެވެ. ދުވެފައިގޮސް އިލޮށިފަތިނަގައި ބުރުގާއާ ދޫހެދުމާ ދިމާއަށް ދުއްވައިގެންފިއެވެ. ހަމަ މިހާރު މިތަނުން ނުކުންނާށެވެ. ތިކަހަލަ ވައްހާބީންނަކަށް މިތާގެ ޕިޔޯނުކަންވެސް ނުލިބޭނެއެވެ. ބުރުގާއާ ދޫހެދުން ކަރުއެލުވާލައިގެން ތިބެ އެތަނުން ނުކުމެއްޖެއެވެ. ކުޅިބަލަން ތިބި ޙާޒިރީން ތިބީ ބުނާނެއެއްޗެއްވެސް ނޭނގިފައެވެ. މިހާ ވަޒީފާގެ ބާރު ބޮޑުޒަމާނެއްކަމުން ބުރުގާމެންގެ ދިފާއުގައި އެއްވެސް ކަމެއްކުރާކަށް ނުކެރުނެވެ. ބުރުގާމެންދެބެން ދާދިދެންމެއަކު އުންމީދާއެކު އަޅަމުން އައި ފިޔަވަޅުތަކުގެ ހޫނުކަން ފިނި ކުރުވީ ނިކަމެތިކަމާއެކު ހިތާމައިން ދެބެންގެލޮލުން ނުކުންނަމުންދިޔަ ކަރުނަތަކެވެ. ދޮންމަންޖެގެ އޮފީހުގައި އުފެދުނު ރުޅވެރިކަމުގެ އަޑާއި ބުރުގާމެންދެބެންގެ ގިސްލިމުގެ އަޑު ކެނޑުނީ ދާދި އެކުއެކީގައެވެ. ދެބެންވެސް ހިނގަމުންދިޔައިރު ދޮންމަންޖެގެ އޮފީސް ފަހަތަށް ދަމުން ގެއްލެނީއެވެ. ހިތާމައިގެ އަސަރުތައްވެސް ދުރަށް ދަނީއެވެ. ބުރުގާ އިސް އުފުލާލާފައި ދޫހެދުމާދިމާއަށް ބުންޏެވެ. ދޮންމަންޖެ އެހުރީ ރާއްޖޭގައެވެ. އެކަމަކު ހިތް އެވަނީ ޔޫރަޕްގައެވެ. ހިތުގެ ނާރުތައް އެހުރީ ޔޫރަޕްގެ ފެޝަންތަކާ ދަޅުފޯނުހެން ގުޅިފައެވެ. އެމީހުން އެނާރުތަކަށް ގެނައި ހަރަކާތެއްގެ އަސަރުތައް މީޑިޔާމެދުވެރިކޮށް ރާއްޖޭގައި އިން ދޮންމަންޖެއާއިހަމައަށް އެހެރަ އަންނަނީ ހާދަހާވާ އަވަހަކަށެވެ. ބުރުގާ މިހެން ބުނެ އިސްދަށަށްޖަހާލިއެވެ. ދޮންމަންޖެއަށް ވިސްނޭނެނަމައެވެ. އަހަރެންނަށް ވަޒީފާ ލިބުނުނަމަ އޭނާގެ މަތިންއަންނަ ހުރިހާ ހަމަލާތަކާއި ދުރުރާސްތާ ޙަމަލާތަކުން އުފަލާ ތެދުވެރިކާއެކު އޭނާ ދިފާޢުކޮށްދިނީމުހެވެ. ދޫހެދުންވެސް ބުރުގާއާ ބައިވެރިވެލިއެވެ. އަހަރެންނަށް އޭނާގެ ވަޒީފާ ލިބުނުނަމަ އޮފީހުގެ ސިއްރުތައް ފިރިހެނުންގެ ލޯތަކުގެ ކުރިމައްޗަށް ފާޅުވެ ނީލަން ކިޔުނަކަ ނުދިނީމުހެވެ. ތެދުވެރިކަމާ އަމާނާތްތެރިކަމާއެކު ޙިމާޔަތްކޮށްދޭނަމެވެ. އެ ފިރިހެންވެރީން ތިބެނީ އަހަރެމެން ކަހަލަ ދޫހެދުންތަކަށް ވަޒީފާތައް ލިބިދާނެތީވެ ވަރަށް ބޮޑަށް ފާރަވެރިވެގެންނެވެ. އަހަރެމެން ދޮންމަންޖެ ކަހަލަ ޖިންސުންލަތީފުންގެ ލަދުވެތި ސިއްރުތައް އެމީހުންގެ ލޯމަތީން ފޮރުވާލަފާނެތީވެ އަހަރެމެންނަށް ތަފާތު ނަންނަން ކިޔާ މަލާމާތްކޮށް މުޖުތަމައުގައި ނަންހަޑިކުރެއެވެ. ދޮންމަންޖެގެ ވަޒީފާހޯދަން މިހާރުގޮސް އެތިބަ އެކަކަށްވެސް ދޮންމަންޖެއަށް އަންނަ ހަމަލާތަކެއް ޙިމާޔަތްކޮށެއް ނުދެވޭނެއެވެ. އެމީހުން މާބަލިކަށިވާނެއެވެ. އެކަމަކު ދޮންމަންޖެއަށް ހީވެފައި އެ އޮންނަނީ އެހެންގޮތަކަށެވެ. ދޮންމަންޖެއަށް ޙަޤީޤީ ކާމިޔާބު ލިބޭނީ ދޮންމަންޖެގެ އޮފީހުގެ ޤަވާއިދުތައް ﷲ ރުއްސަވާ ގޮތަށް ބަދަލުކޮށް ވަޒީފާ ދިނުމުގައިވެސް އެއިލާހު ރުއްސަވާ އުސޫލުތައް ގެންގުޅެ އަހަރެމެންކަހަލަ މީހުންނަށް ވަޒީފާ ދިނީމައެވެ. އެދެބެން މިކަލަހަ ވާހަކަތައް ދައްކަމުން ކުރިއަށް ދެއެވެ. ވަޒީފާއެއް ލިބޭތޯ ގޭގޭ ދޮރުތަކުގައި ޓަކިޖަހަމުން ކުރިއަށްދިޔައެވެ. އެއްވެސް ގެއަކުން ވަޒީފާދޭކަށް އެއްބަހެއްނުވެއެވެ. ދޫހެދުމަށް ވަޒީފާ ލިބުމުގެ ފުރުސަތު ގެއްލި އުއްމީދުވެސް ގެއްލިދިޔައީއެވެ. އެދިޔަގޮތަށް ގޮސް ވަނީ ދާރުލްއާސާރަށެވެ. އެތަނަކީ މުސްކުޅި އަދި ޒަމާންވީ އެއްޗެހި މީސްތަކުންނަށް ފެންނަފަށުގައި ބަހައްޓާފައި ހުންނަތަނެއްކަމުން، އެތާ އެލުވިގެން އަނގަމަޑުންލައިގެން މުސްކުޅި އެއްޗެހިތަކުގެ ތެރޭގައި އިނުމަށްޓަކައެވެ. އެކަމަކު ދޫހެދުން އިޚްތިޔާރުކުރީ ޒަމާނީ ޑައިވިން ސޫޓުގެކައިރިއެވެ. ދެޒަމާންވެސް ފެނިދާނެކަމުގެ އުންމީދުގައެވެ. އެތާހުރި ކޮނޑެއްގައި މާޔޫސްކަމާއިއެކު އެލުވިގެން އިނދެއްޖެއެވެ.\nބުރުގާ އުންމީދު ކަނޑާނުލާ ކުރިއަށް ދިޔައެވެ. މެދުޒިޔާރަތްމަގުން އިރަށް ހިނގަމުން ދިޔައެވެ. މުލިއާގެއާ ހަމަވުމުން އެގެއިން ފަހަރެއްގައި ވަޒީފާއެއް ލިބިދާނެކަމުގެ އުންމީދުގައި އެގޭ ދޮރުގައި ޓަކިދިނެވެ. ރައީސް ނަޝީދު ދޮރުހުޅުވާލިއެވެ. ހަމަ ބުރުގާފެނުމާ އެކު ބުރުގާގެ މޫނުމައްޗަށް ދޮރުޖެހިއެވެ. " ވައް ވައް ...." މިކަހަލަ އެއްޗެއް ކިޔަންފެށިހެން ހީވެއެވެ. ބުރުގާގެ ކުރިމަތީގައި ތަމްސީލުވެގެން ދިޔައީ މީގެ އަހަރުތަކެއްކުރީގެ މަންޒަރެކެވެ. ހަމަ މިގޮތަށް ވަޒީފާއެއް ލިބޭތޯ ތީމުގޭ ދޮރުގައި ޓަކިދިން ދުވަހެވެ. އެދުވަހު ދޮރުވެސް ނުހުޅުވައެވެ. ޓަކިދިނީ ބުރުގާކަން ވަގުތުން އެނގިއްޖެއެވެ. އެދުވަހު ތީމުގޭ ތެރޭން ރުޅިވެރިކަމާއެކު ލަވަންފެށި ހަޅޭކުގެ އަޑުކެނޑުނުތާ އަދިމިވީ އެންމެއަހަރެކެވެ. ފަހަރެއްގައި އެހަޅޭކުގެ އަޑު އިމުވުނު ދިވެހީން އެހަޅޭއްލެވިމީހާ މޮޔަވީކަމަށް ބަލާ ތަންކޮޅެއް މަތީހިސާބަކަށް ގެންދިޔައީކަން ނޭނގެއެވެ. އަޑު ނީވެނީ އެހެންވީމާ ކަންނޭނގެއެވެ. އެތަމްސީލީ މަންޒަރު ނިމުނުއިރު ބުރުގާއަށް ހުރެވުނީ ސިފައިންގެ ކުރިމަތީގައެވެ. ބަލާކަށް ނުހެރެ އެތެރެއަށް ދެމިގަތެވެ. އެތާތިބި ބައެއްޖިންސުންލަތީފުން ބުރުގާ ބަލައިގަތުމުން ބުރުގާގެ އުންމީދު އާވިއެވެ. ބުރުގާ މިއާވި އުންމީދާއެކު ދިޔައީ ބުރުގާގެ ފިހާރައަށެވެ. އެތެރެއަށް ވަދެ ބުރުގާގެ މަގާމުގައި އެލުވިގެން އިނދެއްޖެއެވެ. ދޮންމަންޖެ ފިހާރަކުރިމަތީން ހުރަސްކުރާނެ ވަގުތަކަށް އިންތިޒާރުގައެވެ.\nދޮންމަންޖެގެ އިންޓަވިއު ކުރިއަށްދަނީއެވެ. މޭކަޕުސާމާނަށް ވަރަށް ބޮޑުމުސާރައާއެކު ވަޒީފާލިބުނެވެ. ސެންޓުފުޅިތައްވެސް ހަމައެފަދައެވެ. އެތެރޭންލާ ހެދުންތަކަށް ހަމައެކަނި ވަޒީފާލިބުނީ ހަރުއެއްޗިއްސަށެވެ. އެމީހުންގެ ވަޒީފާއަކީ އެއޮފީހުގެ އެންމެއަގުބޮޑު ވަޒީފާއެވެ. މުސާރަވެސް ހަމައެހާބޮޑެވެ. އެވަޒީފާއަކީ އޮފީހުގެ އެންމެ އަގުބޮޑެތި އެއްޗެހި ރައްކާކުރާ ތިޖޫރީ ރައްކާތެރިކުރުމެވެ. ޓޮޕްކޮޅުތަކަށް ވަޒީފާލިބުމުގައި ކޮންމެވެސްވަރަކަށް ހުރަސްތަކެއް ކުރިމަތިވިއެވެ. ދޮންމަންޖެ، ޓޮޕްކޮޅު ވަޒީފާއަށް ކަމުދޭތޯ ހެޔޮވަރުކޮށްލަން ޓޮޕުކޮޅުލިއެވެ. އެތެރޭގެ ވަޒީފާއަދާކުރާ ހެދުމާއި ދޭތެރޭގައި މާގާތްކަމެއްނެތެވެ. ވައި ދަތުރުކުރެއެވެ. ކުޑަކޮށް ދޫކަމަށް ނިންމާ ވަޒީފާ ނުލިބޭނެކަމަށް ބުންޏެވެ. ޓޮޕްކޮޅު ދޮންމަންޖެގެ ހަންގަނޑާއި އެތެރޭން ލާފައިވާހެދުމާއި ދޭތެރޭން ވައިފޮދެއްވެސް ނުހިނގާވަރަށް ބާރުވެގަތެވެ. ދޮންމަންޖެ ލޯގަނޑު ކުރިމައްޗަށް ހުއްޓިލިއެވެ. މިހާރު ބަރާބަރަށް ދޮންމަންޖެގެ ހުރިހާވަނާތަށް ހާމަވެއެވެ. ޓޮޕްކޮޅަށް ދޮންމަންޖެގެ ވަޒީފާލިބުނީއެވެ. އަދި ޓޮޕްކޮޅާދޭތެރޭ ހިތްހަމަޖެހުނުލެއް ބޮޑުކަމުން ޓޮޕްކޮޅުކައިރީ އަހާލިއެވެ. ކަލޭތީ ލެކިއުޓުގެ ފެޝަންޝޯގައިބައިވެރިވި މީހެއްތޯއެވެ؟ އަހަރެންނަކީ ދޫކަމުންނާ ނިވާކަން ބޮޑުކަމުން އެތަނުން ބޭރުކޮށްލި މީހެކެވެ. ޓޮޕުކޮޅު ޖަވާބުދިނެވެ. ބެލް ހެޔޮވަރުކޮށްލިއިރު ބެލްގެ އަނގަމަތި ހީވީ ދޮން އާފަލެއްހެންނެވެ. އެފަދައިން ހުރި ޓޮޕްކޮޅުތަކަށާއި ބެލްތަކަށް ވަރަށް ބޮޑު މުސާރައާއެކު ވަޒީފާ ލިބުނެވެ.\nއޮފީހުގެ މަސައްކަތް ކުރިއަށް ދާންފެށިއެވެ. މުވައްޒަފުން ހީވާގި ކޮށްލުމަށްޓަކައި ދޭތެރެދޭތެރެއިން ދޮވެހަދަންޖެހެއެވެ. އޮފީސް ހިނގަންފެށިތާ މާގިނަދުވަހެއްނުވެ، ވަރަށް ގަދައަށް ހިނގާ މަޝްހޫރު ކަން ހޯދިއެވެ. ފިރިހެން ވިޔަފާރިވެރީން އެ އޮފިސް ވަށާ މުގޯލިއަޅަންފެށިއެވެ. ހޯރައަޅާ ޒުވާނުންވެސް ވަކި މަދެއްނޫނެވެ. ކޮންމެމީހެއްގެ ވެސް ހިތުގެ ރާގަކީއެކައްޗެކެވެ. "މަށަށް މަށަށް" މިއެވެ. އެފަދައިން ދޮންމަންޖެ ކައިރިއަށް ޝެއަރ ހޯދުމަށް އަންނަމީހުން ޝެއަރ ނުލިބުނަސް ހިތްފުރިގެންދާފަހަރު އާދެއެވެ. ވާނީވެސް އެހެންތާއެވެ. ދޮންމަންޖެއަށް ބަލާލިއަސް އެއޮފީހުގެ ހުރިހާސިއްރުތައް ހާމަވެ ފާޅުވާންހުރެއެވެ.\nބުރުގާ އަދިވެސް ހަމަ ދޮންމަންޖެގެ އޮފީހުން ވަޒީފާ ލިބޭނެ ކަމުގެ އުންމީދު ކަނޑައެއްނުލައެވެ. ފާޅުގައި ބައެއްފަހަރު ދޮންމަންޖެގެ އޮފީހަށް ވަދެ ވަޒީފާ ލިބޭތޯސަލާންޖަހައެވެ. ކޮންމެފަހަރަކުވެސް އޮފީހުން ނިކުމެގެން ދާންޖެހެނީ އިލޮށިފަތީގެ ތަދު އިޙްސާސްކުރަމުންނެވެ. ބުރުގާ އިންނަފިހާރަ ކުރިމަތިން ދޮންމަންޖެ ދަންޏާ ބުރުގާއަށް އެއޮއްވާގޮތެކެވެ. ލަދުގަންނަ ގޮތަކަށް ހޫރިލާ ތުރުތުރު އަޅުވާލާ ބަނޑިބަނޑި ލައްވާލައެވެ. ދޮންމަންޖެއަށް ބުރުގާ ފެނިއްޖެނަމަ ރުޅީގެ މޫނުދައްކާލައެވެ. ތުން އަނބުރާލާފައި ބިންމަތީ ބާރުބާރަށް ފައިޖަހަމުން އަތުން ކުރުފަލި ޖަހަމުން ހިނގައިދާނެއެވެ. އެކަމަކުވެސް ބުރުގާގެ އުންމީދަކަށް ކުޑަވެސް ބަދަލެއްނާދެއެވެ.\nދޮންމަންޖެ ނިދާކޮޓަރިއާ ދިމާބޭރުގައި ދޮންމަންޖެގެ ނިދީގައި ލާ ނޭވާގެ އަޑުއަހާލުމަށް މަޑުކޮށްގެން ހުންނަ ފަހަރުވެސް މަދެއްނުވާނެއެވެ. އެހެން ހުންނައިރުވެސް ހުންނަނީ ވަޒީފާ ލިބޭތޯ ދުޢާކޮށްލަކޮށްލައެވެ. ބައެއްފަހަރު ދޮންމަންޖެ ނިދާ އެނދުދަށުގައި އޮވެ ދޮންމަންޖެ ގަދައަށް ނިދުމުން ނިކުމެ ދޮންމަންޖެގެ ބޯހިއްލާލައި އަމިއްލައަށް ދޮންމަންޖެގެ ބޮލުގައި އެޅުވިގެން އޮވެއެވެ. އަދި ބައެއްފަހަރު ލޯގަނޑުގެނެސް ފަރިބަލާލައެވެ. ހާދަހާރީއްޗެވެ. ހާދަހާވާ ލޯތްބެވެ. ދޮންމަންޖެ އެންމެ ފަހަރަކު އެމަންޒަރު ފެނުނުނަސް ވަގުތުން ބުރުގާއަށް ވަޒީފާ ދޭނެއެވެ. އެހެން އޮވެ ދޮންމަންޖެ ހޭލަން ކައިރިވާއިރަށް އަލަމާރިއަށް ވަދެ ހެދުންތަކުގެތެރޭގައި ފިލާ ބޮނދައެވެ. އެހެން އޮންނައިރު ދޮންމަންޖެލާ އެހެނިހެން އަންނައުނަށް ނަޞީޙަތްދީހަދައެވެ. ﷲ ރުއްސަވާގޮތަށް އުޅެ ދޮންމަންޖެއަށް އަންނަ ނުރައްކާތަކުން ސަލާމަތްކުރާނެގޮތް ކިޔައިދީހަދައެވެ. އެހާވަރުންވެސް ދޮންމަންޖެއަށް އެހީވާންބެނުންވެއެވެ.\nއެއްދުވަހަކު ބުރުގާ އަލަމާރީގައި ފިލާ އޮއްވައި ފިރިހެނަކު ދޮންމަންޖެގެ ޝެއާރ ގަތުމަށް އަތުވެއްޖެއެވެ. އެމީހާ އަކީ ބުރުގާ ދެކެ ވަރަށް ރުޅިއަރާ މީހެކެވެ. ބުރުގާއަޅާ ކުދިންގެ ބުރުގާ ނަގުވައި ބުރުގާ ނުނަގާ ކުދީންނަށް މަލާމަތް ކޮށްހަދާމީހެކެވެ. ބުރުގާއަށް މިމީހާއަކީ ކާކުކަން ރަނގަޅަށް އެނގެއެވެ. ބުރުގާ އިނީ ދޮންމަންޖެ އެފިރިހެން މީހާގެ އޮފާރ ގަބޫލުކޮށްފާނެތީ ވަރަށް ބިރުންނެވެ. އެމީހާއަކީ ދޮންމަންޖެ ވަރަށް ހިތްކިޔާ މީހެއްކަމުން ވަގުތުން އެއޮފާރ ޤަބޫލުކުރިއެވެ. ދެމީހުން ގުޅުނުކަމުގެ އެއްވެސް ސެޓްފިކެޓެއް ނެތެވެ. ދެމީހުންގެ އެ އެއްބަސް ވުމަކީ ދީނީގޮތުންވެސް ހުއްދަނުވާކަހަލަ އެއްބަސްވުމެކެވެ. ދޮންމަންޖެ އޭނާގެ އޮފީހުގެ ހުރިހާ ސިއްރުތަކެއް ކިޔައިދެމުންދިޔައެވެ. ބުރުގާ އަށްވެސް އަދި ދޮންމަންޖެގެ ވަޒީފާގައިތިބި ހެދުންތަކަށްވެސް މިވާނުވާ އެބައެނގެއެވެ. އެމީހުންގެ ވަޒީފާ ގެއްލެން އުޅޭކަހަލައެވެ. އެހެދުންތަކަށް ރޮވެންފެށިއެވެ. ފައިބަމުން ދިޔަކަރުނަތަކުގެ ސަބަބުން ތެމިފޯވާން ފަށައިފިއެވެ. ބުރުގާ ބުނި ފަދައިން ދޮންމަންޖެގެ ގައިގައި ބާރަށް ހިފަހައްޓާން ފަށައިފިއެވެ. އެފިރިހެންމީހާ ދޮންމަންޖެއަށް ނުފޫޒު ފޯރުވަފާނެތީއެވެ. ނޫންނަމަ ދޮންމަންޖެ ވަރަށް ފުން އަނދަވަޅަކަށް ވެއްޓިދާނެއެވެ. ނަމަވެސް ކުރާނެކަމެއްނެތެވެ. ދޮންމަންޖެގެ މުޅި އޮފީހުގައި އެނުލަފާ ފިރިހެންމީހާގެ މަކަރުވެރި ވަކިތައް ވާ އަތްގަދަކުރީއެވެ. ހެދުންތަން ވަރަށް ބާރުދެއްކިއެވެ. ނަމަވެސް އެފިރިހެންމީހާ މާބާރުގަދައެވެ. ފަހަރަކު ހެދުމެއްގެ ވަޒީފާގެއްލި މަޑުމަޑުން ހުރިހާ ސިއްރެއް ކަޝްފުވަމުންގޮސް އެކީ ހާމަވީއެވެ. ދޮންމަންޖެގެ ހޭވެރިކަން ދިޔައީއެވެ. އެނުބައިނުލަފާ ފިރިހެންމީހާގެ މަކަރުވެރި ރޭވުންތަކުން ތިޖޫރީ ހިމާޔަތްކުރަން ހުރި ވަރުގަދަ ހެދުންވެސް ފަސޭހަކަމާއެކު ބަލިކޮށް ދޮންމަންޖެ ފޮރުވާފައިވާ އަގުބޮޑު ޚަޒާނާތައް ފޭރިގަތީއެވެ. ތިޖޫރީއަށް ވައިރަސް ފޯރުކުރެވިއްޖެކަމަށް ބަލައި ފިލާރައްކާވެއްޖެއެވެ. ފިލާއިން\nބުރުގާ ގިސްލަގިސްލާފައި ރޮނީއެވެ. އެގިސްލުމަކަށް ބުރުގާއަކަށް ބާރެއްނުފޯރުވުނެވެ. އެހެންހުރިހާ އަންނައުނެއްވެސް އެގިސްލިމުގައި ބައިވެރިވިއެވެ.\nދޮންމަންޖެ ހޭވެރިކަންވީ ޖެހިގެންއައިދުވަހު ހެދުނެވެ. ކުއްލިއަކަށްތެދުވެ ޕާޓުނަރު ކޮބައިތޯބަލާލިއެވެ. ޖެހުނުތާ ލަކުނުވެސްނެތެވެ. އޮފީސް ހުރީ ހުޅުވާ އަޅާފައެވެ. ދޮންމަންޖެއަށް ގިސްލެވެންފެށިއެވެ. ފަހަރަކަށްވުރެ ފަހަރެއް ގަދަވަމުންގޮސް ހޯސްލާފައި ކަރުނަތައް އޮހިގަތެވެ. އެހާލުގައިވެސް އަވަސްއަވަހަށް ވަޒީފާގައިތިބި ހެދުންތައް ފެނޭތޯބެލިއެވެ. ހެދުންތައް ތިބީ އެކަތިމައްޗަށް އަނެކަތި އަރާ ބިއްމަތީ ގުޅަވެށިފައެވެ. ހެދުންތައްވެސް ގިސްލަގިސްލާ ރޮނީއެވެ. ދޮންމަންޖެގެ ޢިއްފަތްތެރިކަން ފޭރިގަތީއެވެ. އުމުރުދުވަހު ރައްކާކޮށްގެން ގެންގުޅުނު ޚަޒާނާތައް ފޭރިގަތީއެވެ. ދުނިޔެއަށް ބޭކާރުވީއެވެ. މުޅިދުނިޔެ މަލާމާތްކުރާހެންވެސް ހީވެއެވެ. މީހާގެ ވަށައިގެން އަނދިރިވާހެންވެސް ހީވެއެވެ. ބުރުގާ އަކަށް އެތަންބަލާކަށް ކެތެއްނުކުރެވުނެވެ. ދުވެފައިގޮސް ދޮންމަންޖެގެ ކަރުނަތައް ފޮހެދޭންފެށިއެވެ. ލޯތްބާ އެކު ނަޞީޙަތްދޭންފެށިއެވެ. ﷲގެ ޙަޟުރަތުން އުއްމީދުކަނޑާނުލުމަށާއި ތައުބާވެ އަލުން ދުނިޔޭގެ ޙަޔާތް ފެށުމަށް ހިތްވަރުދިނެވެ. ﷲ އީ އަޅުތަކުންނަށް ކުރެވޭފާފަތައް ފުއްސަވައިދެއްވަވާ އިލާހުކަން އިހްސާސްކޮށްދިނެވެ. ވަރަށް ހިތްވަރުދިނެވެ. ދޮންމަންޖެ ބޭއިޚްތިޔާރުގައި ބުރުގާނަގާ މޫނުމަތީ ބޮނޑިކޮށްލިއެވެ. ލޮލުން ފައިބަމުންދިޔަ ކަރުނަތައް ހުސްވެގެންދިޔައީ ބުރުގާގެ އެތެރެއަށެވެ. މޫނުމަތިން ބުރުގާނަގައި ބޮލުގައި އަޅާލިއެވެ. ދޮންމަންޖެގެ ހިތުގައި އުންމީދުގެ އަލިކަން ފާޅުވާންފެށިއެވެ. ދެން މިއަށްފަހު ﷲ ރުއްސަވާމަގުގައި ނޫނީ އެއްވެސް ފިޔަވަޅެއްނޭޅުމަށް ޢަޒުމްކަނޑައެޅިއެވެ. ދުވެފައިގޮސް ހުއްޓުނީ ލޯގަނޑު ކުރިމައްޗަށެވެ. ބުރުގާ އިނީ ލޯތްބާއި ކުލުނާއެކު ދޮންމަންޖެގެ ބުރަކަށީގައި ފިރުމާލަފިރުމާލައެވެ. ދޮންމަންޖެގެ ސޫރަ ފެނުނީ މުޅީން އެހެންގޮތަކަށެވެ. މިހުރެވުނީއެހެން ދުނިޔެއެއްގައެވެ. ދޮންމަންޖެގެ ރީތިކަން އިތުރުކުރުވީ ދޮންމަންޖެދެކެ ޙަޤީޤަތުގައިވެސް ލޯބިވާ ބުރުގާއެވެ. ހާދަހާވާލޯތްބެވެ. އުފަލުންގޮސް ބުރުގާގައި އޮޅުލައިގަނެވުނެވެ. އެތާ އަމިއްލަ ސޫރައަށް ބަލަން އެތައްއިރަކު ހުރެވުނެވެ. ބުރުގާގެ ދެބެންނަށް ކުރީން ހެދުނުގޮތް ހިތަށް އަރާ ލަދުގަންނަގޮތްވިއެވެ. އެދުވަހުވެސް ބުރުގާމެންގެ އުސޫލުތަކަށް ތަބާވެވުނުނަމަ މިދިމާވި ކަންކަން ދިމާނުވީހެވެ. ދޮންމަންޖެއަށް ﷲގެ އޯގާވަންތަކަން ހިތްމައްޗަށްގެނެވުނެވެ. އެއިލާހަށް ޝުކުރުއަދާކުރިއެވެ. ދެންދުވަހަކުވެސް ކުރީން އުޅުނު ހަޔާތަށް އެނބުރި ނުދިއުމަށް ޢަޒުމްކަނޑައެޅިއެވެ. ކުޑައިރުކޮޅެއްފަހުން ފެންވަރައި ތާހިރުވުމަށްޓަކައި ފާޚާނާއަށް ވަނުމަށް ބުރުގާ ނަގައި ވަރަށްލޯތްބާއެކު އެނދުމަތީ ބާއްވާލިއެވެ. ދޮންމަންޖެ ފާޚާނާއަށް ވަނުމުން ބުރުގާ ދުވެފައި ދިޔައީ ދާރުލްއާސާރަށެވެ. ބުރުގާގެ ޕާޓުނަރުބަލައެވެ. ކަންހިނގިގޮތް ކިޔާދިނުމުން ދޫހެދުން ވަރަށް ދެރަވިއެވެ. އަދި އުފާވީ ދެބެންނަށްވެސް ވަޒީފާ ލިބުމުންނެވެ. ދެބެން އައިސް ދޮންމަންޖެ ފާޚާނާއިން ނުކުތުމުގެ އިންތިޒާރުގައި ތިބީ އެދުމަތީ އޮށޯވެލައިގެންނެވެ. ފާޚާނާއިން ނުކުތުމުން އުފަލާއެކު މަރުޙަބާކީ ބުރުގާއާއި ދޫހެދުމެވެ. ދޮންމަންޖެވެސް ވަރަށް އުފާވިއެވެ. މުޅިންއެހެން ޙަޔާތަކަށް އިރުއެރީއެވެ. ދޮންމަންޖެ ރީތިވެ ދޫހެދުންލައި ބުރުގާއަޅާލިއެވެ. ދޮންމަންޖެގެ އެއްވެސް މުވައްޒަފެއްގެ ވަޒީފާއެއް ނުގެއްލެއެވެ. ދޮންމަންޖެގެ މަންމަ މީގެ އަހަރުތަކެއްކުރީން ޙައްޖުން ގެނެސްދިން މުސައްލަނަގައި ޤިބުލައަށްވާގޮތަށް އަޅާލިއެވެ. އެދުވަހު ފާއިތުވި ފަތިސްނަމާދު ކުރީއެވެ. ދުވަހަކުވެސް ނުލިބޭ ހިތްހަމަޖެހުން ލިބިގެން ދިޔައެވެ. ދޮންމަންޖެ ހިތަށްއެރިއެވެ. މީ ހާދައުފާވެރި ޙަޔާތެކެވެ. ﷲ އީ އެންމެ އޯގާވަންތައިލާހެވެ. އެއިލާހު އެންގެވި ގޮތަށް އުޅުމުން ހާދަހާހިތްހަމަޖެހެއެވެ.\nއެގޮތުގައި ދުވަސްތައް ވޭތުވަމުންދެއެވެ. އެއްދުވަހަކު ދޮންމަންޖެ ކައިގެން ކުޑައިރުކޮޅެއް ވީތަނާ ވަރަށް ގިނައިން ހޮޑުލެވެންފެށުނެވެ. ހިތަށް ބިރުވެރިކަންވަނެވެ. އަދި އިތުރަށް ބިރުގަތީ އެދުވަހު އެއުޅުނު ޕާޓުނަރު މަތިންހިތަށް އަރާފައެވެ. އޭނައަކީ އެތައް އަންހެނުންނާއެކު ޖިންސީގުޅުން ހިންގަމުން ދުވާމީހެކެވެ. ފަހަރެއްގައި އޭނާގެ ގައިގާ އެއިޑްސްގެ ވައިރަސް ހުރެ ދޮންމަންޖެގެ ހަށިގަނޑަށް އެވައިރަސް ވާރުތަކޮށްފާނެތީއެވެ. ނަމަވެސް ﷲގެ ޙަޟްރަތުން އުންމީދު ކަނޑައެއްނުލައެވެ. ބުރުގާބުންޏެވެ. އެއިލާހަށް ދުޢާކުރާށެވެ. އަދި ހެޔޮގޮތަށް އުއްމީދުކުރާށެވެ. އިރާދަކުރެއްވިއްޔާ ހުރިހާކަމެއްވެސް ރަނގަޅުވާނެއެވެ. ބުރުގާދިން ނަޞީޙަތުގައިހިފާ ދޮންމަންޖެ ޓެސްޓުކުރުމަށް ހޮސްޕިޓަލަށް ދިޔައެވެ. ޙަމްދު ހުރީ ﷲ އަށެވެ. ދޮންމަންޖެގެ ގައިގާ އެނުބައި ނުލަފާ ފިރިހެންމީހާގެ އެއްވެސް އަސަރެއްނެތެވެ. އެއިޑްސްގެ ބިރުވެރިކަންވެސް ފިލާދިޔައީއެވެ. މިހާރު ދޮންމަންޖެއަކީ ވަރަށް ސާލިޙު ރަނގު މީހެއްގެ އަންބެކެވެ. ދެކުދީންގެ މަންމައެކެވެ. ދޮންމަންޖެގެ ދުޢާއަކީ ދެމަފިރީން، އެ ދެކުދީންނާއެކު ސުވަރުގޭގައިވުމެވެ. ﷲގެ ރަޙްމަތަށް ދިޔުމެވެ. ބުރުގާ މިހާރު ތިބާޔާ އެމުޚާތަބުކުރަނީއެވެ. އަހަރެން ދޮންމަންޖެއަށް ދިމާވި މިޙާދިސާ ތިބާއަށް މިކަޝްފުކުރީއެވެ، ކަޝްފު ކުރެވިގެންވާ ކޮންމެއެއްޗަކުންވެސް މީހުން ފައިދާ ހާސިލްކުރެއެވެ. ތިބާވެސް ކަޝްފުކުރެވިގެންވާ މިޙާދިސާއިން ފައިދާ ލިބިގަންނާށެވެ.\nPosted by Mohamed Siruhan at 1:07 PM\nLabels: buruga, mohamedsiruhan, ބީވެގެން ދިޔަ ލޯބިވާ ބުރުގާ


Covid-19: Vaccine Jahan Registry Kuri Meehunge Adhadhu 20,000 Ah Vure Mahchah - Vaguthu\nކޮވިޑް-19 އާ ގުޅިގެެން ވެކްސިން ޖަހަން ރަޖިސްޓްރީ ކުރި މީހުންގެެ އަދަދު 20،000 އަށް ވުރެ އިތުރުވެެފައިވާ ކަމަށް ހެލްތު ޕްރޮޓެކްޝަން އެޖެެންސީ (އެޗްޕީއޭ) އިން ހާމަކޮށްފިއެވެ.\nކޮވިޑް-19 އާ ގުޅިގެން ވެކްްސިން ޖެހުމަށް ހުޅުވާލާފައި ވަނީ މިދިޔަ މަހުގެ ތެރޭގައެެވެ.\nހެލްތު އިމަޖެންސީ އޮޕަރޭޝަންސް ސެންޓަރު (އެޗްއީއޯސީ) ގެ ތަރުޖަމާނު ޑރ. ފާތުމަތު ނަޒްލާ ރަފީގް މީގެ ކުރިން ވިދާޅުވެފައިވާ ގޮތުގައި ކޮވިޑް-19 ގެ ވެކްސިން ޖެހުމަށް ރަޖިސްޓްރީވާ މީހުންގެ ރޭޓަށް ބަލާ އިރު، އެއީ ދުވާލެއްގެ މައްޗަށް ހާހެއްހާ މީހުންނެވެ. ނަޒްލާ ވަނީ ވެކްސިން ޖެހުމަށް ވީހާވެސް ގިނަ ބަޔަކު ރަޖިސްޓްރީވުމަށް އެދިވަޑައިގެންފައެވެ.\nކޮވިޝީލްޑް ވެކްސިންއަކީ އޮކްސްފޯޑުގެ އެސްޓްރާޒެންކާއިން ތަރައްގީކޮށް، އިންޑިއާގެ ސީރަމް އިންސްޓިއުޓުން އުފައްދާފައިވާ ވެކްސިންއެކެވެ. މިއީ މިދިޔަ ހޮނިހިރު ދުވަހުން ފެށިގެން އިންޑިއާގައި ހިންގަމުންދާ ވެކްސިން ކެމްޕޭނުގައި ބޭނުން ކުރާ ދެ ވެކްސިންގެ ތެރެއިން އެއް ވެކްސިނެވެ. މި ކެމްޕޭނުގައި ބޭނުން ކުރާ ދެ ވެކްސިން ވެސް އުފެއްދީ އިންޑިއާގައެވެ. މި ވެކްސިން ދުނިޔޭގެ އެހެން ގައުމުތަކަށް ވެސް ވަނީ ފޮނުވައިފައެވެ. މި ވެކްސިނަކަށް އަދިވެސް ހުއްދަ ޑަބްލިއުއެޗްއޯގެ ހުއްދަ ލިބިފައި ނުވާކަމަށާއި، ހުއްދަ ލިބުނުހާ އަވަހަކަށް ވެކްސިން ޖަހަން ފަށާނެ ކަމަށް ރައީސް އޮފީހުގެ ތަރުޖަމާނު މަބްރޫކް އަޒީޒް ދާދި ފަހުން ވަނީ ހަމަކުރައްވާފައެެވެ.\nޖެނުއަރީ 27, 2021 16:46\n،ބުހުތާން ދޮގު 200 މީހުން ހަމަނުވޭ ހެޔޮނުވާނެ ވެރިކަމުގަތިބެންދިމާކުރިއަސް މިވަރުއޮޅުވާލައިގެން ޓެސްޓް ވެކްސިނެއް ދިވެހިން ގަޔަށް ޖަހަން އުޅެން އަހަރެން މީ އެތާ ރަޖިސްޓަރީ ކުރަން އިންނަމީހެއް\nޖެނުއަރީ 27, 2021 17:17\nއައިޖީއެމްއެޗް ނަރުހުންނަށް މަޖުބޫރު، އެމީހުން ވެސް ގުނާގެން ދޯ ތިޔަ ކިޔަނީ\nޖެނުއަރީ 27, 2021 17:27\nަކނޑައެޅިގެންވިހިހާސް ދޮގު އެއްވެސް ރަށްޔިތަކު ތިޔަ އިންޑިއާ ވެކުސިނެއް ނުޖަހާނެ.....\nޖެނުއަރީ 27, 2021 18:10\n20 ހާހަށް ވުރެ މައްޗަށް މީހުން ރަޖިސްޓްރީ ކުރީ ޑަބްލިއު.އެޗް.އޯގެ ހުއްދަނުދޭ ޓެސްޓް ވެކްސިން ހޯދާކަށެއްނޫން\nބަލާލިންތޯ ކިތައްމީހުންކަން ހިތުން ރުހުމުން ރެޖިސްޓްރީ ކުރީ!\nހެލްތް ސެކްޓާގައި ވޯކް ކުރާ މީހުން ރެޖިސްޓްރީ ކުރަން އަންގައި މަޖުބޫރު ކިރާކަން އެންމެނަށް އެނގޭ!\nވެކްސިން ޖެހީމަވެސް ވާނެގޮތެއް ނަޒްލާއަކަށް ބުނެނުދޭން ނޭގުނު މިއަދުގެ ސައްލާގަ. ދެން ކޮންސޭފް އެއއްގެ ވަހަކަތޯ މިދައްކަނީ. ކޯއްޗެއްތޯ ޖަހަންމިއުޅެނީ. މިޙަރު ވެކްސިން ޖަހަން މިބމވަނީ އޭގެ އަޛުމަ ބެލުމުގެ ގޮތުން. ދެން ވާ އެއްޗެއް ވީމަ އިތުރު ކަމއެއް އެގޭނެ ކަމުގައި މިވނީ. ސޯ މީހާރު މިފަހަރު އިންސާނުން މިވީ ޚުދު ޓެސްޓު ސަބްޖެކްޓަށް. މަންކީ އަށް. މީދަލަށް.\nޖެނުއަރީ 27, 2021 20:08\n20،000 ބިދޭސީން އެއއ އީ، ޑަބިލިޔު އެޗު އޯ އެޕްރޫވު ނުކުރާ ވެކްސިން ރާ އްޖެ އެތެރެކުރުން އެއ އީ ޓެރަރިޒަމްގެ ކުށެ އް. ގިނަ ބަޔެއ އްގެ ފުރާނަ ހިނގަ އިދާނެ ފަދަ ކަމެ އް ކުރުމަކީ ޓެރަރިޒަމްގެ އަމަލެ އް, އިންޑިޔާ އިން އެތެރެކުރި ކޮވިޝިލްޑު ވެކްސިނަކީ އަދި އިންސާނުންގަޔަށް ޖަހަން ހާ އްސަ ކޮށް ހަ އިރިސްކު މީހުންގަޔަށް ޖަހަން ރަ އްކާތެރި ވެކްސިނެ އް ނޫން ކަމަށް އިންޑިޔާގެ ސި އްހީ މާހިރުންނާ އި، ރާ އްޖޭގެ ސި އްހީ މާހިރުން ވިދާޅުވަމުން ދަނިކޮށް ސަރުކާރުގެ ގާބިލު ކަމުން ދުނިޔޭގެ އެންމެ ފުރަތަމަ ވެކްސިން ޖަހަންފެށި ގަ އުމުތެރޭގަ އި ރާ އްޖެ ހިމެނޭ ކިޔަ އި ދުނިޔޭގެ މީޑިޔާ އަށް އަރުވަން ސަރުކާރުން އިންޑިޔާ އިން ވެކްސިން ކަމަށްބުނެ އެއ އްޗެ އް ގެނެސް ބޮޑު ރަސްމި އްޔާތެ އް ބާ އްވަ އި ރަ އްޔިތުން ހަ އްދަނީ. ކަ އުންސިލް އިންތިހާބަށް،. ދިވެހި ހޭލާ ތިބުމަށް ގޮވާލަން،، 20،000 ހަމަވި އިރު އެންމެ މީހެ އްގެ ގަޔަށް ނުޖަހަ އިގެން އުޅެނީ ކީ އްވެ،،،،\nޖެނުއަރީ 27, 2021 22:13\nބަންގާޅަށް އިންޑިއާދިން ވެކްސިންޖެހި 10 މީހުން މަރުވުމުން ބަންގާޅުގާ މުޒަާހަރާކުރަނީ\nޖެނުއަރީ 27, 2021 22:37\nއޭ މަށަށް އޮޅިގެން ރަޖިސްޓް ރީ ވެވިއްޖެ. މަބޭނުން އަންޑޫ ކު ރަން.. ކެން ސަމްވަން ހެލްޕް މީ؟ ޕުލީސް؟


ލަންދޫއިންފޯގެ ކިޔުންތެރިންނަށް މަރުޙަބާ! | Landhooinfo\nލަންދޫއިންފޯގެ ކިޔުންތެރިންނަށް މަރުޙަބާ!\nލަންދޫއިންފޯގެ ކުރީގެ ސްކްރީން ޝޮޓެއް / ފައިލް ފޮޓޯ: ލަންދޫއިންފޯ\nމީލާދީ އައުއަހަރުގެ ހެޔޮއެދުމާއި، ތަހްނިޔާ ލަންދޫއިންފޯގެ އެންމެ ކިޔުންތެރިން ނަށާއި، ލިޔުންތެރިންނަށް އަދި އެކި އެކި ގޮތްގޮތުން ލަންދޫއިންފޯގެ ޓީމަށް އެހީތެރިކަން ފޯރުކޮށްދެއްވާ އެންމެހައި އަޚުންނާއި، އުޚުތުންނަށް ލަންދޫއިންފޯގެ ނަމުގައި އަރިސްކުރަމެވެ.\nއަޅުގަނޑުމެންގެ ޙަޔާތުގެ ޞާފްޙާއެއް ލެއްޕި އިތުރު ޞާފްޙާއެއް ހުޅުވުނީއެވެ. އާ އަހަރަކަށް ލަންދޫއިންފޯ ކުރިމަތިމިލީ އައުފެށުމަކާއެކުއެވެ. އެކި އުނދަގޫތަކާއި، ގޮންޖެހުންތަކާއިއެކު މިއަދު ލަންދޫއިންފޯ މިވަނީ ގިނަގުނަ ހަރުފަތްތަކެއް ހުރަސްކޮށްފައެވެ. ތިޔަކިޔުންތެރިންގެ މެދުގައި މަޤުބޫލު ނޫހަކަށްވެފައެވެ. އެކަންލަންދޫއިންފޯގެޓީމުން ފަޚުރުވެރިކަމާއެކު އުފަލުން ޤަބޫލުކުރަމެވެ.\nލަންދޫއިންފޯގެ ޙަޔާތުން އާ ސަފްހާއެއް ހުޅުވިގެން ދާއިރު ފާއިތުވެ ދިޔަތަނަށް ބަލައިލުމަކީ ކުރިމަގު ބައްޓަން ކުރުމުގައި ލިބޭ ފިލާވަޅަކަށް ނޫނީ ނުވާނެއެވެ. އެހެންނަމަވެސް ފާއިތުވެދިޔަ ތަނުގެ ވާހަކަ ދައްކާ ހާސަރުދިގުކުރުމަކީ ކޮންމެހެން މިތާކު ކުރުން މުނާސަބު ކަމަކަށް ނުވެދާނެއެވެ. އެހެނީ މިނޫހުގެ ކިޔުންތެރިންނާއި، ލިޔުންތެރިންނަށް މިނޫހާއި ބެހޭގޮތުން އެގެންޖެހޭ އެގުންތަކަކީ އެފަދަ ބޭފުޅުންނަށް އޮޅިވަޑައިގެންންފައިވާނޭ ކަންތައް ތަކެއްނޫނެވެ. ފާއިތުވި ދުވަސްތަކުގައި ހިނގިހާކަމަކާއި، ދެއްކިހާވަހަކަތަކެއް ނިމިގޮސްފައިވާ ވާނީ އަޅުގަނޑުމެންގެ ކިޔުންތެރިންގެ ކުރިމަތީގައެވެ.\nއަޅުގަނޑުމެން އިންސާނުންނަށް ކުރެވޭނީ ފޮނިތަދުބީރުތަކެކެވެ. މުސްތަޤުބަލުގައި ކުރެހިފައިވަނީ ކޮންފަދަ މަންޒަރެއްކަމެއް އެކަކަށްވެސް ނޭންގޭނެއެވެ. އެހެންނަމަވެސް ކޮންމެ އިންސާނަކީވެސް އުނިމީހަކަށް ވީހިނދު އެފަދަ ތަދުބީރުތައް ކުރާނެއެވެ. ހުވަފެންތައް ދެކޭނެއެވެ. މިވެނި އެވެނި ދުވަހެއް ބައްދަލުކުރުމުގެ ކުރިން އެވެނި މިވެނި ކަމެއް ކުރުމަށް އަޒުމު ކަނޑައަޅާނެއެވެ. އެގޮތުން ލަންދޫއިންފޯގެ ކިޔުންތެރިންނާއި، ލިޔުންތެރިންނަށްވެސް ދަންނަވާލަން އޮތީ މީލާދީ އައުއަހަރަކާއެކު ލަންދޫއިންފޯ އަލުން މިފަށައިގަތީ ފާއިތުވި ތާންގާއި، މިނޫހަށް އެރި ލޮޅުންތަކާއި، ހުރަސްތަށް ދުއްވާލާ ވަރަށް ހިތްވަރާއި، އެކުގައި ކަމެވެ. ކުރިމަގުގައި އިތުރު އުސްމިންތަކަށް ވާސިލުވުމަށް ލަންދޫއިންފޯގެ ޓީމުން މަސައްކަތް ކުރުމުގައި ހިތްވަރާއެކު މަސައްކަތް ކުރާނެވާހަކައެވެ.\nލަންދޫއިންފޯޓީމްގެ ފަރާތުން މިދަނޑިވަޅުގައި ތިޔަ އެންމެހައި ފަރާތަކަށް އިލްތިމާސްކޮށް ދަންނަވަން އޮތީ ވޭތުވެ ދިޔައަހަރު ތިމާއަށް ކުރެވުނު ކަންތައްތަކާއިމެދު ވިސްނާ ފިކުރުކުރެއްވުމަށެވެ. އޭރުން ތިމާއަށް ކުރެވިފައިވާ ގޯސްކަމެއް މިހާރު އިސްލާޙްކޮށްލެވޭ ކަހަލަކަމެއްނަމަ އެފުރުޞަތު ލިބިގެންދާނެކަން ކަށަވަރެވެ. އިސްލާޙްނުކުރެވޭ ފަދަކަމެއް ކުރެވިފައިވާނަމަ މިއަހަރު އެފަދަކަމެއް ތަކުރާރު ނުކުރުމަށް އަޒުމް ކަނޑައެޅިދާނެއެވެ.\nތިމާގެ ޙަޔާތުން އަހަރެއް ފާއިތުވެ އިތުރު އަހަރެއް ފެށުމަކީ އުފާކޮށް މަޖާކުރަންޖެހޭ ކަމެއްތޯ ހިތާހިތުން ސުވާލުކޮށްލާށެވެ.\nމީލާދީ އާ އަހަރުގެ ހެޔޮއެދުމާއި ތަޙްނިޔާ އަދިވެސް ތަކުރާރުކޮށް ލަންދޫއިންފޯގެ ފަރާތުން ދިވެހިރާއްޖޭގެ ލޮބުވެތި އެންމެހައި ރައްޔިތުންނަށް އަރިސްކުރަމެވެ. މިފެށުނު އަހަރަކީވެސް ﷲ ގެ މަގުގައި އެކަލާންގެ އެންގެވިގޮތުގެމަތިން ހޭދަކުރެވޭ އަހަރެއްކަމުގައި ލައްވާށިއެވެ. އާމީން


Dhanna seytaai Kammathee fihaarain kuda gotheh!\nދަންނަ ސޭޓާއެކު ކަންމަތީފިހާރައިން ކުޑަގޮތެއް!\nކަންމަތީ ފިހާރައަށް މަދުވެގެން ދުވާލަކު އެއް ފަހަރު ވަންނަން ދޯއެވެ؟ ސުޕާރީއެއް ގަނެލަން ނޫނީ ގެއަށް ބޭނުން ފުށް ކިލޯއެއް ތެޔޮފުޅިއެއް ވިޔަސް ގަނެލާށެވެ. އަބަދު ގިނަ ބަޔަކު ވަދެ ފިތިގެން ތިބޭ ކަންމަތީ ފިހާރަތަކުގެ ހިދުމަތް ވެސް ދުވަހުން ދުވަހަށް މިހާރު އަންނަނީ ބަދަލުވަމުން ގަދަ ކުރަމުންނެވެ. ބޭނުންވާނެހެން ހީވާ ހުރިހާ އެއްޗެއް ހިމަނާފައި ހުރެ އެވެ. ތޮއްޖެހިފައިވާ މާލޭގައި ޓްރެފިކާއި ދެކޮޅަށް ހަނގުރާމައެއްކޮށް ބޮޑެތި ސުޕަމާކެޓުތަކަށް ދިއުމުގެ ބަދަލުގައި ކަންމަތީ ފިހާރައަށް ދެވެނީ ފަސޭހަވެފައި ކައިރި ވުމުންނެވެ. ރައްޓެހިވެފައި ފެންނަތަނުން ގޮވާލާ ސަމާސާ ވެސްކޮށްލާ ސޭޓް ނޫން ގޮތެއް ނެތިގެނެވެ.\nގިނަ މީހުން މި ފަސޭހަ ލިބިގަތުމަށް ކަންމަތީ ފިހާރަ އިހުތިޔާރު ކުރާއިރު، ކަންމަތީ ފިހާރަތަކަށް ސްކޫލް ގަޑިއާ ދިމާކޮށް އިތުރަށް ބާރު ބޮޑުވެ އެވެ. ކުދިންނަށް ބޭނުންވާ އިންޓަވަލް ގަންނަން ބެލެނިވެރިން ކަންމަތީ ފިހާރައަށް ވަދެއެވެ. މީގެ ކުރިން ފިހާރައިން ޕެކެޓެއް އެކަނި ގަތަސް މިހާރު ކަންމަތީ ފިހާރާގައި ހިސާބުގަނޑުގެ ހުރިހާ ގޭގެއިން ހަދާފައި ހުންނަ ތަފާތު ސޭންޑްވިޗާއި ޕިއްޒާ އާއި ޕަނީނޯ އަދި ބާގާ އާއި ކުދިކުދި ސަބްމެރީން ވެސް ހިސާބުގަނޑު އެންމެނާ ރައްޓެހި ސޭޓްގެ އެހީގައި ބަހައްޓާފައި ހުރެ އެވެ. ބައެއް މީހުން އަތުން ރޯޔަލްޓީއެއް ނަގަ އެވެ. ބައެއް މީހުން އަތުން ނުނަގަ އެވެ. އޭގައި އޮންނަނީ ސޭޓްގެ ހިތަށް އެރުމެވެ.\nކަންމަތީ ފިހާރައިގައި ކުދިން ކާހިތްވާ ކަހަލަ ގޮތަކަށް ހަދާފައި ހުންނަ އެކި ކަހަލަ ފޮނި އެއްޗެހި ހުރެ އެވެ. އެއިން އެއްޗެއް ގަނެލާ އިންޓަވަލް ބޭގަށް ލައިގެން ނޫނީ ދަރިފުޅު ގެންގޮސް ސްކޫލަކަށް ނުލެވެ އެވެ. ކަންމަތީ ފިހާރައިގެ އެއިން ކޮންމެވެސް ބާވަތެއް ދަރިފުޅަށް މާ މީރީ އެވެ.\nބައެއް ފިހާރަތަކުގައި ކައިރި ހިސާބުގަނޑު ގޭގެއިން ހަދައިގެން ގެންދާ އެފަދަ ހެދިކާގެ ބާއްވަތްތައް ބަހައްޓާށާއި އަތުރަން ވެސް ވަކި ހަރެއް ސޭޓް ބަހައްޓައިދީފައި ހުރެ އެވެ. އަދި ބައެއް ކަންމަތީ ފިހާރަތަކުގައި އެމީހުންގެ ޑީޕް ފްރީޒަރުމަތި ހުސްކޮށްދީފައި އޮންނަނީ ވެސް ހިސާބުގަނޑު ގޭގެއިން ގެންނަ އެ ބާވަތްތަކުގެ ހެދިކާ ތަށިތަކަށެވެ.\nގޭގެއިން ކަންމަތީ ފިހާރައަށް ގެންދާ ބާވަތްތައް ވަކި ވަކީން ޕެކްކޮށްލާފައި ހުންނަނީ ކޮންމެ މީހަކަށް ވެސް ފަސޭހައިން ކާލެވޭނެ ގޮތަށް އަދި ލޭބަލް ވެސް ކޮށްގެނެވެ. މިހާރު ދެން ބާވަތްތައް ގިނަކަމާއި ގާތްގަނޑަކަށް ހުރިހާ ގޭގެއިން ވެސް ކޮންމެވެސް ބާވަތެއް ސޭޓާ ގުޅާލައިގެން ވައްދާތީ އެންމެ ވިކެނީ ކޯންޗެއް ކަމެއް ނޭނގެ އެވެ. އެކަމަކު ކުދި ކުދި ޕިއްޒާ ސޭންޑްވިޗާއި ޖޫސްޕެޓީ ކޮތަޅު ކޮތަޅަށްލާފައި ހުންނަ ހެދިކާ އާއި ކުދި ކުދި ސަބްމެރީން ވަރަށް ވިކެ އެވެ. ކޮންމެ ދުވަހަކުވެސް ހަވީރު ގަޑީ ހުރިހާ ހެދިކާއެއް ހުސްވެ ނުލިބިގެން އުޅެ އެވެ.\nކަންމަތީ ފިހާރައެއްގެ ސޭޓަކު ބުނި ގޮތުގައި ވާދަވެރި ކަމުގައި ގޭގެއިން ފިހާރައިގައި ވިއްކާ ކާއެއްޗެއްސަށް ޑިމާންޑް އޮންނަނީ ސުކޫލް މާކެޓާއި ކޮލެޖްތަކާއި ދެ ޔުނިވާސިޓީއަށް ކިޔަވަމުންދާ ޒުވާނުންގެ މެދުގަ އެވެ. އޮފީހަށް ދާ މީހުންގެ ތެރެއިން ވެސް ވަރަށް ގިނަ އަންހެނުން ކަންމަތީ ފިހާރައިގެ ބްރެކްފާސްޓް ގަނެ އެވެ.\n"ބްރޭކް ގަޑީގައި ގޮސް ކަންމަތީ ފިހަރާއަކުން އެއްޗެއް ގަނެގެން ކާލުމަކީ ޖީބަށްވެސް އެންމެ ލުއިގޮތް ކަމުގައި އޮންނަނީ ވެފައި. އެހެންވެ މިއީ ވަރަށް ފޯރި އޮންނަ އަދި ވާދަވެރިވެސް ކަމެއް،" އޭނާ ބުންޏެވެ.\nކަންމަތީ ފިހާރަތަކުގައި ހުންނަ މި ހާއްސަ އިންޓަވަލް ޕެކަށް ޑިމާންޑް ބޮޑުވެ. އޮފީހަށް ދާ ބައެއް މީހުން ކަންމަތީ ފިހާރަތަކަށް ވަދެ ފިހާރައިގެ ތެރޭގައި ހުރެގެން ވެސް ބްރެކްފާސްޓްގެ ކަންކަން ވަރަށް ގިނައިން ނިންމާލަ އެވެ.\n"ބްރެކްފާސްޓްއޮންދަގޯ" ސްޓައިލަކަށް ޕެކްކޮށްފައިވާ ކޮންމެވެސް ކަހަލަ ސޭންޑްވިޗެއް ނުވަތަ ޕަނީނޯއެއް ހިފައިގެން ފިހާރައިތެރޭ ހުރެ ކުޑަގޮތެއް ހަދާލައިގެން އޮފީހަށް ދާން ނައްޓާލާ މަންޒަރު މިހާރު އާންމު ގޮތަކަށް ވަރަށް ގިނައިން ފެންނާނެ އެވެ.\nކަންމަތީ ފިހާރަތަކުގައި ތަފާތު އެކި އެކި ރަށްރަށުން ގެންނަ ހަދިޔާ ވެސް ކޮތަޅު ކޮތަޅަށް އަޅާ ބަންދުކޮށްފައި ހުރެ އެވެ. މިއީވެސް ބޮޑަށް އޮފީހުގައި ހަފާލާނެ އެއްޗެއް ހޯދަންދާ މީހުންނަށް ހާއްސަ ކޮށްގެން ވިއްކާ އެއްޗެއްސެވެ. ގޭގައި ހަދާ މި އެއްޗެހި ކަމުދަނީ، ހޯމްމޭޑް ރަހަ ހުރެފައި ވިއްކަނީ ވެސް ރަނގަޅު އަގެއްގައި ކަމަށްވާތީ އެވެ. އަދި ވަކި ވަކި ރަށްރަށުގެ ބްރޭންޑްތައް ވެސް ހިނގާ ގޮތްވެ އެވެ.\n"މިއިން އެއްޗެއް ކާލުމުން ބައެއް ފަހަރު ރަށު ހަނދާންތައް ވެސް އާވޭ، މާމަމެން މަތީން ވަރަށް ހަނދާންވޭ،" އަންހެން ކުއްޖަކު ބުންޏެވެ.\nހެނދުނު ހޭލައިގެން ސައި ނުބޮއެ އޮފީހަށް ވަނުމަކީ ދުވަސް ފަށަން އެންމެ އުފެއްދުންތެރި ގޮތަށް ނުވާތީ ކަންމަތީ ފިހާރައިން އެއްޗެއް ކާލާ ކުޑަގޮތެއް ހަދާލެވެނީ އެވެ. އަދި އަބަދު ފެނިފެނި ސަމާސާވެސް ކޮށްލެވޭ ބަހަކުން ވެސް ޖަހާލާވޭ ސޭޓްގެ ފިހާރައަށް ވަދެވެނީ އެވެ.\nކަންމަތީ ފިހާރަތަކަށް ގޭގެއިން ލާ މިފަދަ ބާވަތްތައް މީރުވެފަައި ހިނގަ އެވެ. ގޭގައި ތިބެ އާމްދަނީއެއް ލިބޭ މަސައްކަތެއް ކުރަން ފިހާރަ ސޭޓް ހޯދައި ދޭ މި ފުރުސަތަކީ އެންމެނަށް އޮތް ރަނގަޅު ފުރުސަތެކެވެ. ކުދި ކަންމަތީ ވިޔަފާރީގެ ތެރެއިން މިއީ އާދައިގެ މީހެއްގެ އިގްތިސޯދީ ފުދުންތެރިކަން އިތުރު ކުރަން ސޭޓްމެން ވެދޭ ބޮޑު އެހީއެކެވެ.\nކަންމަތީ ފިހާރަތަކުން ވެސް "ބްރޭކްފާސްޓްއޮންދަގޯ" އަށް މާކެޓެއް އޮތް ކަން ދެނަގެނެ މިކަން ކުރުމުން، ފިހާރަތަކަށް ވެސް ކޮންމެސް އެއްޗެއް ލިބި ހަދާ މީހުންނަށް އާމްދަނީއެއް ލިބި އަހަރުމެންނަށް ޖީބަށް ލުއިގޮތަކަށް ވަގުތު ވެސް ސަލާމަތްވާ ގޮތަށް ކުޑަގޮތެއް ހަދާލެވުނީ އެވެ.


Raees Nasheed aai dhekolhah Qasim ge tweet eh!\nރައީސް ނަޝީދާއި ދެކޮޅަށް ޤާސިމްގެ ޓުވީޓެއް!!\nސަރުކާރު ކޯލިޝަންގައި ހިމެނޭ ޖުމުހޫރީ ޕާޓީގެ ލީޑަރު ގާސިމް އިބްރާހިމް އެ ކޯލިޝަންގައި ހިމެނޭ އެންމެ ބޮޑު ޕާޓީކަމަށްވާ އެމް.ޑީ.ޕީގެ ލީޑަރ ރައީސް ނަޝީދުއާއި ދެކޮޅަށް އަލްހާން ފަހުމީ ކޮށްފައިވާ ޓުވީޓެއް ރިޓުވީޓުކުރައްވައިފިއެވެ.\n"ޝަރީއަތުން ނިންމާފައިވާ ކަންކަން ޝަރީއަތުން ބޭރުން ހަވަރު އެއްކޮށްގެން ނިންމޭކަށް ނޯންނާނެ! ވެރިކަން ލިބުނީމާ ޤާނޫނާ ޚިލާފަށް ވެރިކަން ހިންގަން އުޅުމަކީ ހިތާމަހުރި ކަމެއް! އެހެން ބޭފުޅުންނެކޭ އެއްގޮތަށް ރައީސް ނަޝީދުވެސް ކަންކަން ނިންމަން ވާނީ ދައުލަތުގެ ނިޒާމުގެ ތެރެއިން!" ރައީސް ނަޝީދު ނޮވެމްބަރު 1 ގައި ރާއްޖެ ވަޑައިގަންނަވާ ވާހަކަ ޖަހާފައިވާ ޕޯސްޓަރަކާއިއެކު އަލްހާންކޮށްފައިވާ ޓުވީޓު ޤާސިމް އިބްރާހިމް ރިޓުވީޓު ކުރައްވާފައިވަނީ މިއަދު ހެނދުނުއެވެ.\nޤާސިމް އިބްރާހިމްގެ މި ޓުވީޓާއިއެކު އެމް.ޑީ.ޕީގެ އިސް އެކްޓިވިސްޓުން އަންނަނީ ޤާސިމް އިބްރާޙިމްއަށް ވަރަށް ވަރުގަދަ ރައްދުތައް ޓުވިޓާގައި ދެމުންނެވެ. އެގޮތުން އެމް.ޑީ.ޕީގެ ޤައުމީ މަޖިލީހުގައި ހިމެނިވަޑައިގަންނަވާ އެ ޕާޓީގެ މަޑުއްވަރީ ދާއިރާގެ ރައީސް މޫސާ އަލީ މަނިކު ޤާސިމްގެ ޓުވީޓަށް ރިޕްލައިކުރައްވަމުން ވިދާޅުވެފައިވަނީ "ޤާސިމް ހިތް ކިތަންމެ ރައީސް ނަޝީދުގެ މައްޗަށް ގޯހަސް މަނިކުފާނު ތި ސަލާމަތްވީ ރައީސް ނަޝީދު ރެއާއި ދުވާލު ކުރި ބުރަމަސައްކަތުން. އޮޅިގެން އުޅުއްވާނަމަ ވަރަށް ދެރަ" މިހެންނެވެ.\nމީގެ އިތުރުންވެސް އެމް.ޑީ.ޕީގެ އެތަކެއް އެކްޓިވިސްޓުންނެއް ޤާސިމްއަށް ރައްދުދެއްވާފައިވެއެވެ. ޤާސިމް މިގޮތަށް މި ޓުވީޓު ކުރައްވާފައިވާއިރު އިއްޔެގެ ވަގުތެއްގައި އެމް.ޑީ.ޕީ އާއި އެއްކޮޅަށް ޓުވީޓު ކުރައްވާ އާނިޔާ އަހްމަދުވަނީ ޤާސިމްގެ ހަގު އަނބިކަނބަލުން އައިޝަތު ނަހުލާއަށް ހުތުރުބަހުން ފާޑުކިޔާ ޓުވީޓެއްކޮށްފައެވެ. މިކަމާއި ގުޅިގެން ޖުމްހޫރީ ޕާޓީގެ އެކްޓިވިސްޓުންވަނީ އާނިޔާއަށް ފާޑުކިޔާ ރައްދުދީފައެވެ.\nމިކަންތައްތަކާއިއެކު އައު ސަރުކާރު ހަވާލުވުމުގެ ކުރިންވެސް ކޯލިޝަންގެ ތެރޭގައި ބޮޑެތި ކޯޅުންތަކެއް އުފެދި ކޯލިޝަން ބައިބައިވެގެންދާނެކަމަށްވެސް ބައެއް ފަރާތްތަކުން އަންނަނީ ބުނަމުންނެވެ. އެމް.ޑީ.ޕީ އަދި ޖުމްހޫރީ ޕާޓީއއަކީ މި ކޯލިޝަންގައި ހިމެނޭ އެންމެ ބޮޑު ދެ ޕާޓީކަންވެސް ފާހަގަކޮށްލެވެއެވެ.\nރ. މީދޫން މަސްތުވާތަކެއްޗާއެކު މީހަކު ހައްޔަރުކޮށްފި\nމަސްތުވާތަކެއްޗާއެކު ރ. އަތޮޅުގެ ރިސޯޓަކުން ޒުވާނަކު ހައްޔަރުކޮށްފި\nއިސްލާމީ ޔުނިވަރސިޓީ ދެމެހެއްޓުމަށް ކުރަންޖެހުނު ކޮންމެ ކަމެއް ކުރާނަން - މެމްބަރު އާދަމް ޝަރީފް


Kuru vaahaka: Dhe Mamma (part 1) - vNews.mv\nކުރު ވާހަކަ: ދެމަންމަ (ފުރަތަމަ ބައި)\nވީނިއުސް 05 June 2022, 18:13\nތިރީގައި މިވަނީ، ވާހަކަ ލިއުންތެރިޔާ ހޫދު ސާމީ ލިއުއްވާފައިވާ ވާހަކައެކެވެ.\nއަހަރެން އަބަދުވެސް ހިތަށް އަރާ ސުވާލުތަކެއް އޮވެއެވެ. އަހަރެންގެ އަސްލު މަންމައާއި ބައްޕަ ކޮބައިބާވައެވެ. އެމީހުން އަހަރެންދެކެ ލޯބި ނުވަނީ ހެއްޔެވެ. އެމީހުން އަހަރެން ދެކިލަން ބޭނުންވާނެބާއެވެ. އަހަރެން ވައްތަރުވާނީ މަންމަ އާއި ނުވަތަ ބައްޕައާއި ބާވައެވެ. އަހަރެންނާއި ބައްދަލުވުމުން އެމީހުން އުފާވާނެބާވައެވެ. އަހަރެންގެ ގައިގާ އެމީހުން ބައްދާލާނެބާވައެވެ. އަހަރެންގެ މަންމައާއި ބައްޕަ އަހަރެން ބޭނުންނުވީ ކީއްވެބާވައެވެ. އަހަރެން އެޑޮޕްޝަންއަށް ދިނީ ކީއްވެބާވައެވެ.\nޒުވާން އުމުރު ފެށުނީންސުރެ މިއީ އަހަރެންގެ ހިތުގައި ހިނގާ ސުވާލުތަކެވެ. އަހަރެން ކިތަންމެ މަސައްކަތް ކުރި ނަމަވެސް މިއީ ޖަވާބެއް ލިބުމެއް ނެތް ސުވާލުތަކެއްކަން ހުދު އަހަރެންނަށްވެސް އެނގެއެވެ.\nއަހަރެންގެ އެޑޮޕްޓެޑް ޕޭރެންޓްސް އަހަރެންނަށް ގޯހީއެއްނޫނެވެ. އެއީ ތަނަވަސް ބައެކެވެ. ޝާހީ ދިރިއުޅުމެއް އުޅެމުން އަންނަ ބައެކެވެ. އަހަރެންދެކެ އިންތިހާއަށް ލޯބިވެއެވެ. ގޭގައި ހާދިމުން އުޅުނުނަމަވެސް އަހަރެންގެ ހިދުމަތަށް ހާއްސަކޮށްފައި ނޯކިރީން ތިބެއެވެ. ބޭނުންއެއްޗެއް ބޭނުން ވަގުތަކު ލިބެއެވެ. ބޭނުން ކަމެއް ބޭނުން ވަގުތަކު ކޮށްލެވެއެވެ. އަހަރެންނައްޓަކައި އެ ބޮޑު ގޯތީގެ އެންމެ މަތީ ފަންގިފިލާ ހުންނަނީ ހާއްސަ ކޮށްފައެވެ. އަހަރެން ކަސްރަތު ކުރާނެޖިމާއި ފަތާނެ ޕޫލާ ބާސްކެޓް ކުޅޭނެ ސަރަހައްދެއް ޓެރަސްގައި ހުރެއެވެ. އަހަރެން ފިޔަވައި އިތުރު ދަރިއެއް އެމީހުންގެ ނުހުންނަކަމުން އަހަރެންނަކީ އެ ދެމަފިރިންގެ ލޮލުގެ ކޮއެވެ. ހިތުގެ ފިނިކަމެވެ.\nއަހަރެމެންނަކީ ލާރިމަތީގައި އުދުހި ނުއުޅުނަސް ވަރަށް ސާދާ ބައެކެވެ. އަގު ބޮޑެތި ކާރާ ތަނަވަސް ގޭގެ ވެރިންނެއްކަމަކު ހުލްގު ހެޔޮ ބައެކެވެ. އަހަރެންގެ މަންމަ އަހަރެންނަށް ފުރަތަމަ ދަސްކޮށްދިނީ މި ރީތި އަހުލާގެވެ. އެހެންމީހުންނަށް ކަމޭހިތުމެވެ. އަޅާލުމާއި ލޯތްބެވެ. ހިތްތިރިކަމެވެ. ދީންވެރިކަމާ އަޅުވެތިކަމެވެ. އާއިލާގެ މުހިންމުކަމާ އެހެންމީހުންނަށް ރީތިކޮށް މުއާމަލާތް ކުރުމެވެ. އަދި ވަކިން ހާއްސަކޮށް ފަރަގު ނުކުރާށެވެ. އަހަރެން މިކަންކަމަށް އަހަރެންގެ މައިންބަފައިންނަށް ވަރަށް ޝުކުރުވެރިވަމެވެ. ފައިސާގެގޮތުން ތަނަވަސް ނަމަވެސް އަހުލާގުގެ ގޮތުން އެޔަށްވުރެ ތަނަވަސް މީހަކަށް ހަދައިދިނީތީއެވެ.\nދެންއޮތީ އަހަރެންގެ ވާހަކައެވެ. އަހަރެންގެ އުމުރުން 26 އަހަރު ފުރުނީ މި ހަފުތާގައިކަން ގިނަ މީހުންނަށް އެގޭނެކަން ޝައްކެއްނެތެވެ. ނޭނގެންވީ ސަބަބެއް ނެތެވެ. އަހަރެންގެ އުފަންދުވަހުގެ ހަދިޔާއަކަށް އަހަރެންގެ މަންމަ އާއި ބައްޕަ ވަނީ މުޅި މާލޭގައި ހަވާ އަރުވައި ދީފައެވެ. އެއީ ފާއިތުވި 26 އަހަރުވެސް އަހަރެން އުފަންދުވަސް ފާހަގަކުރަން ދެކޮޅު ހަދަމުން އައި ނަމަވެސް މަންމަމެންގެ އެދުމުގެމަތިން މިފަހަރު އަހަރެން އެކަމަށް އެއްބަސް ވީމައެވެ. އެހެންކަމުން އެދެމީހުން ފާއިތުވި 26 އަހަރަށް ވާވަރަށް އަހަރެންގެ އުފަންދުވަސް ފާހަގަ ކޮށްލީއެވެ.\nމީސްމީޑިއާގެ އިތުރުން ރާއްޖޭގެ ހަބަރުތަކުގެ ފަލަސުރުހީގައި ގޮތީ ހުސް އަހަރެންގެ ވާހަކައެވެ. މީގެކުރިން އަހަރެންނަކީ ކާކުކަން ގިނަ މީހުންނަށް ނޭގުނު ނަމަވެސް އެއްމެ ރެޔަކުން އަހަރެންގެ ފޮލޯވާސް 10 ހާހުން މަތިވީއެވެ. ހަފްތާއެއް ވަންދެއް އަހަރެން އުޅުނީ މީސްމީޑިއާ ބޭނުން ނުކޮށެވެ.\nއަހަރެން ގިނައިން އުޅުނީ ރާއްޖެއިން ބޭރުގައެވެ. ސްކޫލަށް ދިއުމުގެ ބަދަލުގައި މަންމަމެން ޓީޗަރުން ގެނުވީ ގެޔަށެވެ. އަހަރެންގެ ވަރަށް ޅައުމުރުގައި ކިޔަވައި ނިންމައިފީމެވެ. އަހަރެންނަކީ ހުޝިޔާރު ތޫނިފިލި ކުއްޖަކަށްވެފައި މަންމަމެން އަހަރެންނަށް އުގަންނައިދޭން ގެނެސްފަތިބީ އެންމެ ފަންނީ މީހުންކަމުން ފިލާވަޅުތަށް ދަސްކޮށް ކަންތަށް ކުރާކަށް މާ އުންދަގުލެއް ނޫނެވެ.\nއަހަރެންގެ މާގިނަ ރައްޓެހިންނެތް ނުތިބެއެވެ. އަހަރެންގެ ގިނަ ރައްޓެހިންނަށްވެސް އަހަރެން އުޅެނީ ކާކުކަން އޮޅުވައިލައިގެންނެވެ. އަހަރެންނަށް އުޅެން ފަސޭހަޔަކަށް އަހަރެން މިއީ ކާކުކަން ހާމަކުރަން ބޭނުން ނުވަނީއެވެ.\nދެއްކުންތެރިކަމަކީ އަހަރެން ވަރަށް ފޫހިވާ ސިފައެއްވެސް މެއެވެ. އަހަރެން އާއްމުކޮށް އިސްތަށިގަންޑު ކޮށަނީ އެންމެ އާދައިގެ ސަލޫން އަކުންނެވެ. ކިތަންމެ އަގުބޮޑެތި އަންނައުނު ހުއްޓެއްކަމަކު އަހަރެން މާލޭގައި އުޅޭއިރު ލަނީ އެންމެ އާދައިގެ ޓީޝާޓާއި ޖިންސެވެ. އަރަނީ ފައިވާނަށެވެ. އަތުގައި ގަޑިއެއް ނާޅަމެވެ. ޖަހަނީ ފޮގް ބޮޑީ ސްޕްރޭއެވެ. އަހަރެން މިއީ ކާކުކަން ނޭނގޭ ރައްޓެއްސެއްނަމަ ކާންވެސް ގްރޫޕް ހަދާފައި "އަތްބަޅޭ" އަށް ދަމެވެ. ގެންގުޅެނީ އަދާ ހަމަނޫން ފޯނެކެވެ. ލައިނެއް ނަމަވެސް ޖަހަނީ ޕްލީސް ކޯލެވެ. އަގުބޮޑެތި ކާރުތަށް ހުއްޓެއް ކަމަކު ދުއްވަނީ ސެކަންޓްހޭންޑް ސައިކަލެކެވެ. އެހެންކަމުން އަހަރެން މިއީ ކާކު ކަމާއިމެދު ޝައްކު ކޮއްލާނެ މީހަކުވެސް ނުހުރެއެވެ.\nމި ހުރިހާ ކަމެއްގެ ތެރެއިންވެސް އެންމެ މަޖާކަމަކީ އަހަރެންވެސް އެކުވެގެން ރައްޓެހިންނާއިއެކު އަހަރެންގެ ވާހަކަ ދައްކާހަދަމެވެ. ބައެއްފަހަރު ބައެއް ރައްޓެހިން ވަރަށް ހިތްދަތި ބަސްތައް ބުނެލައެވެ. އަހަރެންނަށް އެމީހުންގެ އިހުސާސްތަށް ދެނެގަނެވެއެވެ. ޔަގީނުންވެސް އެއީ އަހަރެންކަން އެނގޭނަމަ އެފަދަ ބަސްތަކެއް އަހަރެންނާއި ދިމާލަށް ނުބުނާނެކަން ޔަގީނެވެ. އަހަރެންގެ ގޮތް އެމީހުންނަށް ރަނގަޅައް އެނގޭނެއެވެ.\nމިއަދަކީވެސް އާދައިގެމަތިން ބައްޕަގެ އޮފީހުގައި އަހަރެން މަސައްކަތްތައް ދަސްކުރަން އުޅުނު ދުވަހެކެވެ. އަހަރެން މަޑުކޮށްލައިގެން ހުރީ ބައްޕަގެ ކެބިން އިން ފެންނަންއޮތް މާލޭގެ ރީތި މަލައަށް ބަލަހައްޓައިގެންނެވެ. ހަވީރުގެ ވަގުތުކަމުން ބައެއް ގޭގޭގެ ޓެރަސްގައި ކުދިން ކުޅެ އާއިލާތަކާއިއެކު ނިކުމެ އުޅޭތަން ބަލަން އަހަރެން ހުރީ ވަރަށް ޝައުގުވެރި ކަމާއިއެކުގައެވެ. އެއް އަތުން ބޯންވެގެން ހެދި ކޮފީތަށި ހިފަހައްޓަލައިގެން ހުރެވުނީ ކިހާއިރަކު ކަމެއް ނޭގުނެވެ. މާދުރުނޫން ހިސާބެއްގައި ހުރި ގެއެއްގެ ޓެރަސްގައި ކުޅެން ހުރި ކުޑަ ކުއްޖަކާއި އޭނަގެ މަންމައާއި ބައްޕަ އުޅޭލެއް ލޯބިކަމުން އަހަރެން ހުރީ އެމަންޒަރު ބަލަންށެވެ.\nބައްޕަ ބޮކި އަރުވާ ފުޅިއަކުން ބޮކި އަރުވަން ހުރިއިރު އެ މައުސޫމް ކުއްޖާ ދުވެ ދުވެފައި އެ ބޮކިތައް ފަޅަން އުޅެއެވެ. ކައިރީގައި މަންމަ ފޯނު ހިފައިގެން އެމަންޒަރު ރެކޯޑުކުރަން ހުއްޓެވެ. ފުންމަ ފުންމާފައި އުޅުމުގެ ތެރޭގައި އެކުއްޖާ ފައިވާން އަރި އަޅާލައިގެން ވެއްޓިއްޖެއެވެ. ބޮކި އަރުވާ ފުޅި ބަހައްޓާފައި ބައްޕަ އައިސް އެކުއްޖާ ނަގައި ކަކުލަށް ފުމެލިއެވެ. އަދި ދޮނެއްދީ ލޯބިކޮއްލިއެވެ. މަންމަވެސް އައިސް ބައްދާލައި އެކުއްޖާގެ ނިތަށް ބޮސްދިނެވެ. އަދި ތިންމީހުން އޮޅުލައިގަނެ ސެލްފީއެއް ނެގިއެވެ.\nހަގީގަތުގައި އަހަރެން ހުރީ ހިތުގައިޖެހިފައެވެ. އެއީ އަހަރެން ނަމައެވެ. އަހަރެން ވެސް އެހާ ލޯބިން ދުވެ ދުވެފައި ފުމެ އުޅޭނަމެވެ. ހީ ސަކަރާތްޖަހާ ހަދާނަމެވެ. މަންމަގެ ކޮލުން ދޮންކޮޅު ނަގައި ބައްޕަގެ ކޮލަށް ދޭނަމެވެ. ލޯބިން ސެލްފީނަގާ ލޯބި ލޯބިން ބައްދާލާނަމެވެ.\nވަރައް ގިނައިރު އަހަރެން އެމަންޒަރު ބަލަން ހުރުމައްފަހު މަސަތްކަތައިގެން މަސްއޫލުވެލީމެވެ. ނަމަވެސް އަހަރެންގެ ހިތާއި ސިކުނޑީގައި ވަނީ ދާދި ދެންމެ ފެނުނު މަންޒަރު ބިންވަޅު ނެގިފައެވެ. އަހަރެންގެ ހިތުގައި ހިނގަމުން އަން ޖަޒުބާތުތައް ހޭލައްވައިލާފިއެވެ. އެއްވެސް ކަމަކާއި ސަމާލުކަމެއް ނުދެއްވުނެވެ. ވިސްނެނީ އަހަރެންގެ އަސްލު މަންމަ އާއި ބައްޕަގެ މަތިންނެވެ. އަނެއްކާވެސް އަހަރެންގެ ބޮލުގައި އެނބުރެންފެށީ އެއްކަލަ ސުވާލުތަކެވެ.\nއަހަރެންގެ އަސްލު މަންމައާއި ބައްޕަ ކޮބައިބާވައެވެ. އެމީހުން އަހަރެންދެކެ ލޯބި ނުވަނީ ހެއްޔެވެ. އެމީހުން އަހަރެން ދެކިލަން ބޭނުން ވާނެބާވައެވެ. އަހަރެން ވައްތަރުވާނީ މަންމަ އާއި ނުވަތަ ބައްޕައާއި ބާވައެވެ. އަހަރެންނާއި ބައްދަލުވުމުން އެމީހުން އުފާވާނެބާވައެވެ. އެމީހުން އުޅެނީ ކޮން ހާލެއްގަ ބާވައެވެ. އަނެއްކާ މިހާރު ދިރި ދުނިޔޭގައި އެބަ ތިބި ބާވައެވެ. އަހަރެންގެ ގައިގާ އެމީހުން ބައްދާލާނެ ބާވައެވެ. އަހަރެންގެ މަންމައާއި ބައްޕަ އަހަރެން ބޭނުންނުވީ ކީއްވެބާވައެވެ. އަހަރެން އެޑޮޕްޝަންއަށް ދިނީ ކީއްވެބާވައެވެ. އެމީހުންގެ އޮތީ ކޮން މަޖުބޫރު ކަމެއް ބާވައެވެ. އަހަރެންގެ ކުށަކީ ކޮބައިބާވައެވެ.\nވަރައް ގިނައިރު އޮފީހުގައި އުޅުމަށްފަހު ބައްޕަ އާއިއެކު އަހަރެން އައީ ގެޔަށެވެ. ކާރުގައި ބައްޕަ އަހަރެންނާއި ވަރަށް ވާހަކަ ދެއްކިއެވެ. ފަހަރުގައި އަހަރެން މޫޑު ގޯސްވެފައި ހުރިކަން ބައްޕައަށް އެނގޭތީ ކޮންމެވެސް ވާހަކައެއް ދައްކައިގެން އަހަރެންގެ މޫޑު ރަގަޅުވޭތޯ މަސައްކަތް ކުރަނީކަންނޭނގެއެވެ. ނުވަތަ އަހަރެން މޫޑު ގޯސްވެފައި އިނުމުން ބައްޕަގެ ވާހަކަތަށް އަހަރެންނަށް އެނޯއިން ވަނީކަންނޭނގެއެވެ. ބައްޕަގެ ވާހަކަތަކުގެ ތެރެއިން އަހަރެންނާއި ބައްޕަގެ ވިޔަފާރިތައް ހަވާލުކޮށްފައި މަންމަ އާއިއެކު ރާއްޖެއިން ބޭރަށް ބަދަލުވާން ގަސްތުކުރާ ވާހަކަވެސް ބުންޏެވެ. ހުއްޓާނުލާ ބައްޕަ ވާހަކަ ދައްކަން އިންއިރު އަހަރެން އިނީ ކުޑަދޮރުން ބޭރަށް ބަލަހައްޓައިގެންނެވެ. (ނުނިމޭ)


Nasheed ge kanboduvumah Raees ge Javaabu\nނަޝީދުގެ ކަންބޮޑުވުމަށް ރައީސްގެ ޖަވާބު\nރައީސް ސޯލިހް އަދި ރައީސް ނަޝީދު: ނަޝީދުގެ ކަންބޮޑުވުންތަކަށް ރައީސް ވަނީ ޖަވާބު ދެއްވާފައި --\nއެކި ބޭނުންތަކަށް މާލެ އައިސް މާލޭގައި ތާށިވެފައި ތިބި މީހުން ރަށްރަށަށް ފޮނުވުން ލަސްވަމުން ދާތީ ރައްޔިތުންގެ މަޖިލީހުގެ ރައީސް މުހައްމަދު ނަޝީދު ކަންބޮޑުވެވަޑައިގެން ދެއްކެވި ވާހަކަފުޅުތަކަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ޖަވާބު ދެއްވައިފި އެވެ.\nއެކަމާ ވަރަށް ބޮޑަށް ކަންބޮޑުވުން ފާޅުކުރައްވާ މަޖިލީހުގެ ދެ ޖަލްސާއެއްގައި ރައީސް ނަޝީދު ވަނީ ވާހަކަދައްކަވާފައެވެ. ރައީސް ނަޝީދު ވިދާޅުވީ މާލެއަށް އެކި ބޭނުންތަކަށް އައިސް ރަށަށް ނުދެވި ތާށިވެފައި ތިބި ގިނަ މީހުން އުޅެމުން ދަނީ ވަރަށް ހާލުގައި ކަމަށެވެ. އެ މީހުން ރަށަށް ފޮނުވުމުގެ ކަންކަމަކީ މުހިއްމު ކަމަށް ނުފެންނަ ސަބަބެއް ނުވިސްނޭ ކަމަށް އެމަނިކުފާނު ވިދާޅުވި އެވެ.\nއަދި މަޖިލީހުގެ މެންބަރުން ފާހަގަކުރައްވާ މައްސަލަތައް ސަރުކާރުގެ ކަމާ ބެހޭ އިދާރާތަކުން ހައްލު ކުރަން އެއްވެސް މަސައްކަތް ނުކުރެވޭނަމަ އެ ބޭފުޅުންގެ އިތުބާރު ނެތް ކަމަށް ނިންމައި މަގާމުން ވަކިކުރުމުގެ ބާރު ވެސް މަޖިލީހުގެ މެންބަރުންނަށް އޮންނާނެ ކަމަށް ނަޝީދު ވިދާޅުވި އެވެ. ނަމަވެސް އެއީ އެންމެ ބޭނުންވާ ގޮތް ނޫން ކަމަށް ވެސް ވިދާޅުވި އެވެ.\n"އަޅުގަނޑަށް އެބަ ފެނޭ މަޖިލީހުގެ މެންބަރުންގެ ކެތްތެރިކަން މި ކަމުގައި ކޮޅުން ލައިގެން ދާ ތަން، އަޅުގަނޑުގެ ކެތްތެރިކަން ވެސް ހިފެހެއްޓޭނީ ވަކި މިންވަރަކަށް، މަޖިލީހުގެ އިއްޒަތްތެރި މެންބަރުންގެ ބާރު އޮންނާނެ. މެންބަރުން ފާހަގަ ކުރައްވާ މައްސަލައަށް އަމަލު ނުކުރެވޭނަމަ އިތުބާރު ނެތް ކަމަށް ވެސް ނިންމޭނެ، އެހެންވިޔަސް އަޅުގަނޑުމެން ދާން ބޭނުންވާ އަމާޒެއް ނޫން އެއީއެއް،"\nމިރޭ ގައުމާ މުހާތަބު ކުރައްވާ ދެއްކެވި ވާހަކަފުޅުގައި ރައީސް ސޯލިހުވަނީ އެވާހަކަތަކަށް އިޝާރާތް ކުރައްވާ ވާހަކަފުޅު ދައްކަވާފައެވެ.\nރައީސް ވިދާޅުވީ އެންމެ ދެތިން ދުވަހަށް މާލެ އައިސް ރަށައް ނުދެވި ތިބި އެތައް ބަޔަކު އެބަތިިބިކަން އެމަނިކުފާނަށްވެސް އެނގިވަޑައިގަންނަވާ ކަމަށެވެ. އަދި ބޭސްފަރުވާއަށް ނުފުރި ތިބި މީހުންނާއި، ރިސޯޓްތަކުން ރަށްރަށައް ނުދެވި ތިބި އެތައް ބަޔަކުވެސް އެބަތިބި ކަމަށެވެ.\n"އަޅުގަނޑަށް އެނގޭ، އެންމެ ދެ ތިން ދުވަހަށް މާލެ އައިސް، ނުވަތަ ތުއްތު ދަރިފުޅު ރަށުގައި ބަހައްޓާފައި ބޭހަށް މާލެ އައިސް، އެތައް ދުވަހެއް ވަންދެންވެސް މާލޭގައި މީހުން އެބަ ތިބިކަން. ރިޒޯޓު މުވައްޒަފުން ކަރަންޓީން ނިމި، އެނބުރި ރަށަށް ދިޔުމަށްޓަކައި މާލެއިން ފުރަން އުޅެނިކޮށް، އަނެއްކާ މާލޭގައި ބަންދުވި ކިތަންމެ ބަޔަކު އެބަތިބި. ބޭސްފަރުވާއަށް ރާއްޖެއިން ބޭރަށް ފުރުމުގެ ހުރިހާ ކަމެއް ހަމަޖެހިފައި ތިބި ކިތަންމެ ބަޔަކުވެސް ނުފުރިފައި އެބަތިބި. ހަމައެފަދައިން ރާއްޖެއިން ބޭރުގައި ތިބި ކިތަންމެ ދިވެހިންނެއް ރާއްޖެ ނާދެވިފައި އެބަތިބި." ރައީސް ވިދާޅުވިއެވެ.\nމާލެއިން ރަށްރަށަށް ދާ މީހުން، ވަކި މުއްދަތަކަށް ކަރަންޓީނުގައި ބައިތިއްބަން ޖެހެނީ، ރަށްރަށުގައި މިބަލި ފެތުރުމުގެ ފުރުސަތު ހަނިކުރުމަށް ކަމަށާ މާލޭގައި މި ބަލި ފެތުރިފައިވާތީ، މާލެއިން ރަށްރަށަށްދާ މީހުން، އެމީހެއްގެ ރަށުގައި ކަރަންޓީނު ކުރުމަކީ ރައްކާތެރި ކަމެއް ނޫން ކަމަށް ރައީސް ވިދާޅުވިއެވެ. އަދި އެއީ، އެ ރަށްރަށުންވެސް ބޭނުންވާ ގޮތެއް ނޫން ކަމަށް ވިދާޅުވިއެވެ.\n"އަޅުގަނޑުމެންނަށް ކުރެވޭ ކިތަންމެ ކުޑަ ކަމެއްގެ ސަބަބުން ވިޔަސް، އެއްވެސް ރަށެއްގައި މި ބަލި ފެތުރެން ފަށައިފިނަމަ، އެ ރަށެއްގައި މި ބައްޔާ ދެކޮޅަށް ކުރަންޖެހޭ މަސައްކަތް މާ ބުރަވާނެ. އެރަށެއްގައި އަޅަންޖެހޭ ފިޔަވަޅުތަކުގެ ސަބަބުން، އެ ރަށެއްގެ ރައްޔިތުންނަށް، މާގިނަ އުނދަގޫތަކާ ކުރިމަތިލާން ޖެހޭނެ." ރައީސް ސޯލިހް ވިދާޅުވިއެވެ.\nރައީސުލްޖުމްހޫރިއްޔާ ގައުމާ މުހާތަބު ކުރައްވަނީ --\nއަޅުގަނޑުމެންނަށް ކުރެވޭ ކިތަންމެ ކުޑަ ކަމެއްގެ ސަބަބުން ވިޔަސް، އެއްވެސް ރަށެއްގައި މި ބަލި ފެތުރެން ފަށައިފިނަމަ، އެ ރަށެއްގައި މި ބައްޔާ ދެކޮޅަށް ކުރަންޖެހޭ މަސައްކަތް މާ ބުރަވާނެ. އެރަށެއްގައި އަޅަންޖެހޭ ފިޔަވަޅުތަކުގެ ސަބަބުން، އެ ރަށެއްގެ ރައްޔިތުންނަށް، މާގިނަ އުނދަގޫތަކާ ކުރިމަތިލާން ޖެހޭނެ\nރައީސް ވިދާޅުވީ ފުރަބަންދުގެ ސަބަބުން މާލޭގައި ބަންދުވެފައި ތިބި މީހުންގެ ތެރެއިން، ކޮންމެހެން ރަށަށް ދާންޖެހޭ ކަމަށް ފާހަގަކުރެވެނު 1800 މީހުންގެ ތެރެއިން 1078 މީހަކު ރަށްރަށަށް ގެންދިއުމަށްޓަކައި ކަރަންޓީނަށް ފޮނުވިފައިވާ ކަމަށެވެ. އަދި ބާކީ ތިބި މީހުން، މިމަހު 24ގެ ނިޔަލަށް ކަރަންޓީނަށް ފޮނުވޭނެ ކަމަށެވެ. އަދި އިއްޔެގެ ނިޔަލަށް 3016 މީހަކު މާލެ އައުމަށް ހުއްދަ ދީފައިވާ ކަމަށްވެސް ވިދާޅުވިއެވެ.\nކޯވިޑް ފެތުރުނަ ނުދިނުމަށް އަޅާފައިވާ ފިޔަވަޅުތަކާމެދު، ހިތްހަމަނުޖެހޭ ބަޔަކުވެސް ތިބެދާނެ ކަމަށާ ނަމަވެސް އެ ފިޔަވަޅުތައް އަޅަން ޖެހުނީ، އެންމެންގެ ރައްކާތެރިކަމަށްޓަކައި ކަމަށް ރައީސް ވިދާޅުވިއެވެ. ދުނިޔޭގެ އެހެން ގައުމުތަކަށް މި ބަލި އެތެރެވިތާ ކުރީކޮޅު އެފަދަ ފިޔަވަޅުތައް ނޭޅުމުގެ ސަބަބުން، މިހާރު އެ ގައުމުތައް އުފުލަމުންދާ އުނދަގޫތައް އެންމެނަށްވެސް ފެންނަން އެބައޮތް ކަމަށް ރައީސް ވިދާޅުވިއެވެ.\nއަދި ކޯވިޑް-19 އާ ދެކޮޅަށް އެޅި ފިޔަވަޅުތަކުގެ ސަބަބުން، ރައްޔިތުންގެ ދިރިއުޅުމަށް ކުރާ ނޭދެވޭ އަސަރު ވީހާވެސް ކުޑަކުރުމަށް ސަރުކާރުގެ ސިޔާސަތުތަކަށް ބޮޑެތި ބަދަލުތަކެއް ގެނެސްފައިވާ ކަމަށާ އޭގެތެރޭގައި މި ބައްޔާ ސީދާ ގުޅުން ނެތް ކިތަންމެ ކަމަކަށް، ސަރުކާރުން މިހާރުވަނީ ހާއްސަ ސަމާލުކަމެއް ދޭންޖެހިފައި ކަމަށް ރައީސް ވިދާޅުވިއެވެ.\nއެގޮތުން މަސްތުވާތަކެތީގެ ޝިކާރައަކަށް ވެފައިވާ މީހުންގެ ތެރެއިން، ހާލުގައި ޖެހިފައިވާ ކިތަންމެ ބަޔަކަށް ސަރުކާރުން އެހީތެރިވަމުން ގެންދާ ކަމަށް ވިދާޅުވިއެވެ. އަދި ފޯރުންތެރިކަން ނެތް އާއިލާތަކާއި ދޮށީ އުމުރުގެ މީހުންގެ އިތުރުން، ހާލުގައި ޖެހިފައި ތިބި މީހުންނަށް، އެހީތެރިކަން ފޯރުކޮށްދެމުންދާ ކަމަށް ވިދާޅުވިއެވެ.\n"އެފަދަ މީހުންނަށް ވަގުތީ ބޯހިޔާވަހިކަން ހަމަޖައްސައިދީ، ކެއިންބުއިމުގެ އިންތިޒާމުތައްވެސް ވަނީ ހަމަޖައްސައިދީފައި. މި ހާލަތުގެ ސަބަބުން، އެކި ގޮތްގޮތުން އަސަރު ކޮށްފައިވާ މީހުންނަށް، ނަފްސާނީ އަދި އިޖުތިމާއީ އެހީތެރިކަން ފޯރުކޮށްދިނުމުގެ މަސައްކަތްވެސް އަންނަނީ ކުރަމުން." ރައީސް ވިދާޅުވިއެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + ކޮރޯނާ ވައިރަސް ކޮވިޑް-19


October 09, 2019 14\nއެމްބަސީ އަޅަން ޗައިނާ އަށް ވެސް ބިމެއް ދީފި\nބޭރުގައުމުތަކުގެ އެމްބަސީތައް އެއް ތަނެއްގައި އަޅަން ހުޅުމާލޭގެ ދެވަނަަ ފިޔަވަހިން ކަނޑައެޅި "ޑިޕްލޮމެޓިކް އެންކްލޭވް" އިން ޗައިނާ އަށް ވެސް މިއަދު ބިމެއް ދީފި އެވެ.\nފޮރިން މިނިސްޓްރީގެ އިމާރާތް މަރާމާތުކުރުން ޗައިނާއަށް\nފޮރިން މިނިސްޓްރީ ހިންގާ އިމާރާތް މަރާމާތުކުރަން ޗައިނާއާ އެކު މިއަދު ސޮއިކޮށްފި އެވެ.\nޗައިނާގެ އެހީތެރިކަމާ އެކު ހަދާފައިވާ މާލެ-ހުޅުލެ ބްރިޖް ހުޅުވުމުގެ ރަސްމިއްޔާތުގައި ބައިވެރިވެވަޑައިގަތުމަށް އެ ގައުމުގެ ސަރުކާރުގެ މަންދޫބެއް އިއްޔެ ރާއްޖެ ވަޑައިގެންފި އެވެ.\nއިންތިހާބާ ބެހޭ މައުލޫމާތު ސަފީރުންނަށް ދެއްވައިފި\nއަންނަ މަހު 23 ވަނަ ދުވަހު ބާއްވާ ރިޔާސީ އިންތިހާބުގެ އާންމު މައުލޫމާތުތައް ފޮރިން މިނިސްޓްރީން ރާއްޖޭގައި ތިއްބަވާ އެހެން ގައުމުތަކުގެ ސަފީރުންނާ މިއަދު ހިއްސާ ކޮށްފި އެވެ.